text:
擁有靚靚嘅V面,同埋緊緻嘅輪廓,係好多人嘅夢想!所以,醫學美容中心提供嘅高能量聚焦拉皮HIFU緊緻療程,就好受歡迎!近日,網上就流行一種聲稱係家用版嘅HIFU,機身細細,來自韓國,網站講到,可以媲美美容院效果.(本文有最新版:香港HIFU價錢效果教學,及如何防止後遺症最新資料)
家用HIFU機暫時喺大型嘅鋪頭都買唔到,家用HIFU只係喺一啲網店,樓上鋪,淘寶度見到.但平價家用自己做HIFU呢個概念,就已經引起熱烈討論,令到好多人都好興奮!
真係有啲咁着數嘅嘢?自己係屋企都做到HIFU?你要先搞清楚HIFU家用機係真貨定假貨!如果你唔想俾人呃,美容變毁容,就要做足你嘅功課.
家用HIFU機大踢爆
家用HIFU機暫時都只係喺一啲ig,FB網店同一人店出售.一啲大型嘅連鎖家電專門店嘅美容家電部份,都仲未見到.
好多朋友即刻問我,呢個HIFU家用機值唔值得投資?因為真係好似好抵,只係需要港幣$6000左右,就可以擁有美容院嘅專業儀器!而且,好似係韓國製造!
我第一時間就問佢,你之前所講嗰部HIFU家用機,係咪好似一個白色小盒子咁樣呢?我個朋友話係,我就話,係咪好似下面咁嘅樣?
(近期受到注目嘅其中一款HIFU家用機,但係咪真係有效?又係邊度做?點解會咁平? 網上圖片)
(其中之一種家用HIFU機,網上圖片)
我個朋友話係,我就唯有好直接咁同佢講,呢部所謂嘅HIFU家用機,並唔係韓國製造,係強國製造!
好多不良銷售手法嘅網店,就亂咁吹,又話家用版HIFU韓國製造!我可以好肯定咁同你講,呢部家用HIFU機肯定係大陸製造.佢係生產自大陸嘅工廠,唔信?我下面會有更加多嘅證據逐一踢爆.
一個醫學美容產品係咪安全,並唔係完全取決於原產地.好多只要符合當地同埋世界嘅安全條例標準,就可以接受.如果你想知道HIFU家用機嘅安全性問題,就要先了解HIFU係乜嘢.
HIFU就係高能量聚焦,係超聲波嘅一種.對於醫學美容嘅原理,就係用超聲波重要的打入皮膚底層,刺激膠原自生.從而達到年輕,緊致嘅作用.
HIFU係指高能量聚焦超聲波,而「Ulthera」,「Hi Five」等等,就係指某一個型號品牌嘅產品.就好似,樽裝水,係包含全部類型嘅包裝食水,而「Evian」,「Volvic」,「Hildon」,就係指某個牌子嘅樽裝水.
所以,HIFU本身並無話明係專屬於某個品牌,就好似樽裝水,可以係任何嘅品牌.首先呢個概念你一定要搞清楚.如果用樽裝水來比喻做HIFU,其實可以係任何嘅牌子.佢可以係高質素嘅Evian,亦都可以係不明來歷嘅雜質水.
由於品牌不同,質素亦唔同,並冇一個劃一嘅標準,可以一刀切,究竟HIFU呢個服務應該值幾多錢.當然,脫離市場價錢,太貴或太平,你都要三思啦.
所以,你要先了解清楚,你買呢部家用HIFU機,同出邊做嘅大機,質素差幾遠,無論係有效程度,穩定度,操作容易度,安全程度等等,你都要比較左先,而唔係一下子就話,因為價錢低,就一定係抵用,可能價錢低,只係代表質素差劣,山寨,安全程度冇保障.絕對唔應該人哋話幾千蚊做HIFU,你就即刻仆去買,咁樣做只係自己愚蠢!
無論係醫學美容中心,定係家用版,HIFU係屬於有風險嘅美容療程,操作本身有一定嘅灼傷風險,你一定要先了解,以免出錯.因為如果你做錯,可能會造成疤痕之外,甚至會造成眼睛視力受損, 出現白內障甚至盲眼嘅情況.(香港就發生過因為操作不當造成嘅醫學美容受傷事件)
操作訓練,同埋產品嘅安全性,係做HIFU一個非常非常重要嘅考慮.無論出街做定家用,都要搵一啲規模大嘅醫學美容中心,同埋受個專業訓練嘅治療師操作.不當使用,就會造成創傷甚至毁容.絕對唔應該攞嚟塊面亂咁試,因為出咗乜嘢錯誤,真係唔知可以怪邊個.
醫學角度來講,HIFU亦都有佢嘅科學根據,對於改善皺紋鬆弛等等,都會有作用.但前提係,一定要使用正確,否則會造成灼傷,留下疤痕等等.
家用HIFU機喺邊度生產?
依家香港市面上流通嘅家用HIFU,大部份都係來自大陸.佢哋都係由幾間專門出產醫學美容儀器嘅工廠生產.
喺大陸,呢種疑似HIFU產品叫做「家用超聲刀」.售價大概$5000到$6000人民幣左右.幾間廠都有為其他人做OEM,ODM.你可以去淘寶搜尋.
經過我嘅深入研究同業界人仕傾談,就發現生產商其實係東莞,廣州嘅幾個工廠.其中有部份生產商,亦都有為美容行業生產大型嘅美容儀器,當中亦都有一啲疑似山寨假貨(出產假Thermage,假Ulthera).
呢啲所謂嘅「超聲刀」,可能真係有HIFU都唔定,但係由於部分(部分,不是全部)生產商信譽麻麻,曾經出產偽劣產品,好難令人百分百相信產品功用.
如何分辨真正HiFU
作為一個醫學美容達人,平時都會見到好多醫學同埋美容業界嘅宣傳.同時,由於興趣同埋工作嘅關係,我對於醫學美容,皮膚學,美容行業商業運作都有少少認識,見到一啲好奇怪嘅異常嘅情況, 就會識得發問,唔會網店講乜你就信.
喺決定係咪購買家用HIFU機嘅時候,第一個問題要諗,咁就係其實部機係唔係真正嘅HIFU,定係只係普通嘅家用射頻機.
依家就教大家幾個方法去分辨咁正嘅HIFU,同埋假貨.
分辨真假方法一:痛楚程度
真正嘅HIFU射頻,一定會有少許痛楚感覺.好多,都真係幾痛!
所以如果有人向你提議購買HIFU家用機,你就一定要測試一下,究竟佢嘅感覺係咪會痛.
分辨真假方法二:效果持續性
第二個分辨嘅方法,就係效果嘅持續性.因為真正嘅HIFU,唔需要做好多次,只要做一次,就可以維持半年,皮膚醫生甚至會建議你,兩個療程中間嘅六個月,唔好再做其他嘅刺激性療程.因為你嘅真皮層膠原蛋白,需要時間去增生,如果不停刺激,又唔給予足夠時間去養成,反而會造成反效果,只係將一啲現有嘅組織破壞,但又冇重新生長,咁樣,面容就會變得蒼老,反而會令人睇起上嚟更加老同疲倦!
真正嘅HIFU,做一次就可以維持六個月,當中唔再需要不停做.
如果你部家用HIFU,你發現要不停地做,先至可以維持到效果,你就可能要懷疑一下,你部機,係唔係真正嘅HIFU.
分辨真假方法三:電腦面部顯像
呢個方法,唔可以係百分百,但係亦都係一個好好嘅指標.
真正嘅HIFU,好似投入服務多年行之有效嘅Ulthera,就會有即時嘅影像,幫醫生監察療程時候,面部嘅受熱情況.咁樣就可以確保,熱力比較平均,而唔會出現灼傷嘅情況.真正HIFU其實能量好高,一定要做啱,所以監察,安全裝置方面,就會做得好嚴謹.
市面上一啲假嘅Ulthera,都會有模仿原裝嘅情況,都會有個電腦畫面,顯示出女人嘅左面同埋右面.但係當然唔會可以好似原裝機咁樣,真係即時監測啦.佢哋只係將一啲面部嘅公仔擺上去,但係就唔係冇任何實際嘅監察作用.
(真正嘅HIFU Ulthera,會有一個畫面,監察面部情況,確保安全)
如果你部家用HIFU機,連監測嘅情況都冇,我都好懷疑佢嘅安全性!
市面上出售嘅家用HIFU機,真係好令人懷疑,博唔博得過,睇你自己嘅智慧啦.
好多嘢我真係唔方便講得太明白,費事好似踩低同行咁樣,但係同時,有啲事實的確係擺在眼前,你肯諗一諗,就可以估到事情嘅真相.
更多:香港HIFU價錢效果教學,及如何防止後遺症 2017最新資料)
有興趣嘗試做全新韓國美國機,各種V面,美肌,逆齡療程嘅朋友,可以直接以試用價到Reju Beauty登記.個人較推「韓國膠原激活童顏術」,效果媲美萬元貴價療程,$688限時優惠(原價$1088)


c: text/html

text:
喺新加坡,平貴酒店嘅選擇都非常多,可以話係五花八門.舊年就曾經為大家介紹過4間新開嘅新加坡酒店,唔知道大家仲記唔記得呢?大家唔記得嘅話可以撳呢度去睇返~今次去到新加坡我就趁機揀咗其中一間嚟住啦!
Sofitel Singapore City Centre位於2016年新落成嘅Tanjong Pagar Centre裡面,喺正Tanjong Pagar 地鐵站樓上,由機場搭地鐵嚟轉一次車就到,就算去其他地方亦都四通八達.地鐵站過嚟酒店非常方便,落雨無帶遮都唔怕.同唔少位於新建高樓大廈內嘅酒店唔同,呢間酒店位處於大廈低層部分,大堂位於5樓,今次住嘅房亦都只不過喺13樓,所以景觀唔算開揚,主要都係望下街景.
Sofitel 係嚟自法國嘅奢華牌子,隸屬Accor集團,連同副牌子喺全球有過百間酒店.新加坡就有3間Sofitel系列嘅酒店,而今次住嘅呢一間就係最新開業嘅.即使佢未算開咗好耐,網上嘅評價同口碑都已經非常好,喺TripAdvisor新加坡酒店排行榜已經打入頭十位!
入住前先喺5樓大堂Check-in,辦手續嘅時候會有Welcome Drink-香茅班蘭水~涼浸浸幫大家降溫消暑!最基本房型係Luxury Room,有38平方米(409呎)大,相當闊落.房內裝潢真係好靚,我唔多介紹等大家睇相,我淨係介紹下啲特點啦!房裡面有一本獅城填色書同埋顏色筆,大家夜晚臨瞓前可以用嚟放鬆下~本書會一路傳落去俾下一位客人,話唔定可以順便交流下?!浴缸有另一本書,等大家一路浸浴一路睇㗎,所以大家喺房裡面一定唔會悶,只怕大家未享受完就要撇!
無論你係飲茶嘅朋友,抑或係飲咖啡嘅朋友,呢度都有照顧你!房裡面有成五款TWG茶包,另外仲有Nespresso咖啡機~開床服務 (Turndown Service) 亦都會另外再有茶包同小食供應,而呢啲茶包又同本身房裡面嘅有啲唔同,因為Turndown Service嘅茶包更加適合臨瞓覺前飲,無咁濃之餘,甚至有一兩款寫明可以俾小朋友飲添.個小食都睇得出花咗唔少心思,因為佢唔係原味曲奇餅或者果仁,而係有新加坡特色㗎,其中一晚係班蘭曲奇~成個Turndown Service一絲不苟,值得一讚.另一個要讚嘅地方係垃圾桶.垃圾桶都要讚?無錯,因為呢度個垃圾桶分為兩格,鼓勵大家分類回收,既唔會造成不便,亦都俾返個選擇大家.
今次無試到佢哋嘅自助早餐,希望下次有機會能夠試吓~整體來講,Sofitel喺各方面都非常出色,有充足預算嘅朋友值得嚟試下,無咁多預算嘅話亦都值得你嚟豪一次!如果大家有任何關於旅遊,行程等等嘅問題,歡迎您留言或者Inbox問㗎~
新加坡市中心索菲特酒店官網:www.sofitel-singapore-citycentre.com
電話:+65 6428 5000
參考價錢:連稅後每晚305新加坡元 (折合約港幣1840元)
地址:9 Wallich Street, Singapore
交通:乘搭新加坡地鐵 MRT 東西線 (East West Line) 前往丹戎巴葛站 (Tanjong Pagar – EW15),經A出口到地面後轉右前行即達.

robotstxt: allowed

filter: keep


text:
Table of Contents
阿M,我係做時裝零售,自己都有建立咗一個專頁,平時有分享關於衣著嘅心得體會,但係就無人睇呢?
之後就將佢個粉絲專頁send畀我,我打開睇一睇,咪就係產品說明書,裡面關於衫嘅產地,質量等等,講得特別詳細,咁就可以打動你嘅受眾?
如果你係做護膚品,希望讀者睇你的文案就購買你嘅護膚品,你文案入面提到一大堆專業術語,比如自由基等等概念,問題是讀者會有耐心理解嗎?
銷售 力其實就是影響力嘅另一種表達,如果你係寫文案嘅時候,特登用上尼6個要素,相信你嘅文案水平短時間內一定會有較大嘅進步.
每一個Post,最好結合當刻嘅時令同季節,推出產品就無違和感,畢竟邊個都需要立刻就用,而唔係放一段時間再用.
所以,如果你有自己的產品,不妨用點心意諗一諗,可唔可以結合宜家嘅季節熱.舉個例子,如果你做護膚品,就可以講,秋天到喇,皮膚開始變得緊繃,風一吹,塊面就爆坼,係時候要補水,你嘅嬌嫩皮膚都需要飲水,令成日肌膚變得水潤,引導受眾係秋天時節注意補水.
為咗將衣服同秋季做個巧妙嘅連接,快速切入自己嘅產品,我哋可以先站係用戶嘅角度諗,著衫最大嘅煩惱係咩?沒錯,就係唔知聽日著咩?好巧妙咁提出用戶嘅煩惱,吸引受眾睇落去,提出問題就要搵到解決嘅辦法,接落嚟就要來帶出產品.
當你嘅產品介紹嘅時候,就需要用到6個要素,令用戶選擇你嘅產品,直到睇完立刻落單購買.
6個要素之一: 獲得感,激發慾望
著衫唔係著咗就得,行到落街,我哋點注意外表,貼心寫出了著上尼件衫嘅獲得感,可令你擁有修長手臂.對於有拜拜肉嘅女士嚟講,簡直就係一種福音,特別係修長手臂,勾起將女仔心中美好想像.
6個要素之二: 承諾與證明要一致.
受眾並無親身體驗我哋嘅產品,點樣令受眾相信我哋所講嘅係真的?點樣令受眾相信我哋嘅產品能夠達到相對應嘅描述?尼度就需要用各種試驗對比圖.要證明透氣嗎?好,我就做個實驗,令你眼見為實.記住,你所有嘅實驗,都是為咗證明你嘅賣點同觀點,咁先會更有說服力.
6個要素之三: 認知對比.
我哋嘅產品係同類市場上其他產品無可比擬嘅優勢,應該點樣表達呢?就需要認知對比上場.先講競爭對手的差,再說我哋產品嘅優勢,令聰明嘅受眾係睇咗我哋嘅對比後,自已係心入面做出一個關於質量同價格嘅對比,將選擇權交給我哋嘅受眾.
6個要素之四: 暢銷.
受眾係面對一個新產品,本能咁會問,尼個賣得點樣呢?有無人購買呢?如果無人購買,肯定說明產品質量唔好.提到產品銷售量令讀者相信,尼款產品質量仲真嘅唔錯,如果唔係點會賣到咁多. 如果你嘅產品賣得幾好,記得將相關數據加上,令用戶嘅潛意識心入面營造暢銷嘅場景,吸引佢購買.
6個要素之五: 從眾效應.
產品好唔好,產品係唔係流行,我哋可以去Google或者FB/IG 搵相關圖片,令明星為我們嘅產品來個小小嘅站台,連明星都喜歡嘅產品,受眾就會跟風,明星們嘅穿著一向係大家嘅關注焦點,如果你嘅產品有明星用緊,可以巧妙借力.
6個要素之六: 權威證明.
產品質量點樣離唔開間廠嘅生產地,對於大家唔太熟悉嘅廠,應該點樣介紹先有幫助?將尼間廠做過嘅大牌子全部列出嚟,令受眾潛意識諗, 原來尼間廠家質量都幾可靠.
OK,尼篇帖文拆解到尼到,其實講到底,一篇有購買力嘅文案離不開上面提到嘅6個要素,當你寫好文案,就同自已嘅文案做個自檢,睇一睇有無將6個要素全部寫到位,如果可以做到以上6點,你就可以輕鬆寫出80分以上嘅文案.


text:
海岸生態
窺視漣漪下,石縫間的天然圖騰,傳承原始的遺美.
宜家瑞士就未必有機會去到,不如去住香港嘅瑞士先啦!今次小編就帶大家去位於西貢東郊野公園嘅赤徑啦!赤徑屬於西貢北約嘅42條村之一,亦有赤涇之名.以前嘅赤徑都大有唔少人居住,所以都係個幾繁盛嘅地方.由於交通唔算好方便,好多居民都搬咗出市區住,宜家嘅赤徑只係淨低少數居民.不過正正因為赤徑咁遠離繁囂,加上有片好大嘅草地,吸引咗好多人嚟露營㗎!
赤徑
唔知大家對東涌嘅印象係咩?係一個新市鎮?有個好大嘅outlet血拼名牌嘅地方?又抑或會比行李篋轆親嘅地方?定係有好多公共屋邨?相信呢啲都係普遍人對東涌嘅睇法,不過又有幾多人知道,東涌其實都充滿文化特色㗎?唔單止有懷舊漁村,仲有歷史悠久嘅炮台同侯王古廟,係咪估唔到呢?東涌除左有高樓大廈之外,仲有好靚嘅泥灘,孕育住唔少動植物㗎! 東涌位於大嶼山嘅北面,雖然係香港近期發展的新市鎮,不過都有唔少古蹟同遊玩嘅地方,今次就等小編帶大家行下東涌,發掘下鮮為人知嘅一面啦!
東涌
泥涌位於西貢北,但唔好諗到好似好遠咁,其實坐馬鞍山綫喺烏溪沙站落車行15分鐘就到架喇!泥涌係香港少數接近市區又可以進入嘅泥灘之一,鐘意睇下神奇地貌嘅你就唔好錯過啦!
泥涌
想感受澎湃嘅浪聲,欣賞色彩斑斕嘅岩石?位於石澳南端嘅鶴咀絕對適合你去!你哋知唔知,原來鶴咀係香港其中一個海岸保護區,而且港大嘅海洋科學研究所亦都坐立左喺呢度㗎.另外,唔少人都稱鶴咀為上帝之眼,呢度嘅景色更吸引咗唔少攝影師去影相,佢哋仲會係度捕住個星空,想知點解?等筆者慢慢介紹鶴咀畀大家知喇!


text:
港究專員有好嘢一定會益大家!今次係一個可以開始你嘅加密貨幣旅程嘅 Level 1 — LBRY,佢係一個影片分享平台,又係取代 Youtube 嘅一個途徑,又可以做唔同嘅任務嚟賺加密貨幣,一舉兩得.到遲啲你玩熟咗之後更加可以玩唔同嘅花臣,包括放貸,炒賣,投資加密貨幣,咁呢啲當然你明白當中嘅風險同玩法先可以做啦!LBRY可以作為你嘅踏腳石,進入加密貨幣嘅世界.
更新:LBRY.tv 將會喺2021年嘅暑假畀 Odysee.com 取代
前排有唔同嘅Facebook群組都畀官方格硬關閉,紛紛移民去 MeWe,繼續享受就嚟完全無咗嘅言論自由.喺Youtube嘅世界就面臨同依家社會一樣嘅威權制度,有好多唔同嘅 Youtuber 都不斷控訴 Youtube 喺唔同嘅情況下壓抑佢哋嘅創作自由,由唔可以用一啲無冒犯性嘅字眼,例如武漢肺炎,而且呢個詞語係曾經喺唔同嘅報章同學者嘅文章出現,唔通用香港腳呢三個字就冒犯全部香港人?
再者 Bitcoin 喺2020年年尾不斷創新高,加密貨幣愈嚟愈普及,有唔同嘅商戶都開始接受用嚟作為一個交易嘅媒介,令佢個流通性日漸提高.雖然為咗穩定現有嘅貨幣價值同政策,世界上唔同嘅國家同政權都開始設下好多限制或者禁止使用加密貨幣,加密貨幣無可否認係一個新趨勢,時代係會淘汰一啲已經唔合時宜嘅物品,例如以前好流行嘅 MSN.咁依家喺起步階段嘅你可以點開始接觸加密貨幣呢?
Odysee一個初步嘅認識
Odysee 同 YouTube 有咩分別?
Odysee 係完全無收集其他廣告取向或者個人數據經過人工智能計算之後推薦嘅影片同埋Odysee 係運用咗區塊鏈技術去儲存影片同埋其他媒體.
用 Odysee 有咩著數呢?
最大嘅優點就係可以賺取加密貨幣,例如用戶之間互相贈送,推介朋友一齊用呢個平台,做小功課又或者成為工程師或者技術人員.
可唔可以揀 Bittrex 以外嘅交易所交易LBC?
可以架,不過 Bittrex 係可以作為交易LBC 嘅交易所入面較為安全啲嘅,揀 Bittrex 可以減低加密貨幣嘅風險.
我好想取代一個已經有好多唔同嘅資源同歷史嘅 YouTube,但係我唔捨得啲 YouTuber 可以點做?
你可以透過 lbry.io/youtubers 去睇吓你中意嘅Youtuber,加入咗 Odysee 嘅大家庭一齊保護我哋個人資料同減低對 YouTuber 嘅黃標同分成嘅影響未?
Table of Contents
咁LBRY / Odysee 係咩嚟?
LBRY嘅讀音係同圖書館嘅英文一樣(Library),就同佢地嘅使命一樣,成為一個圖書館.大家都知全世界嘅圖書館都係免費入場,至於圖書館點維持營運就係靠唔同嘅公益活動同捐款.佢地就係想秉持呢個信念,希望成為喺世界上唔同角落,唔同種族嘅圖書館,可以自由咁睇唔同嘅影片同資料.
另外想講返:LBRY係同Odysee互相兼容架!即係話你如果唔想下載程式成為其中一個幫手儲存唔同用戶影片嘅話就可以選擇使用返 Odysee,一樣可以賺到加密貨幣 (LBC)
呢兩個平台係相通架!同一個賬戶係可以喺兩邊一齊用!
咁LBC 係咩嚟?
其實佢就係 LBRY / Odysee 所創立嘅加密貨幣,佢都可以好似其他加密貨幣一樣喺公開市場買賣,咁當然無近期價格創新高嘅Bitcoin 咁大供求啦.佢都可以透過掘礦取得,或者透過做唔同嘅任務嚟獲取.
佢同其他加密貨幣一樣都係使用區塊鏈作為佢嘅核心,正如之後講到,佢都係其中一個去中心化嘅一個實際例子.
如果你有啲唔明想港究專員幫吓手睇吓或者有咩問題嘅話,歡迎你加入我哋嘅 Telegram 群組 或者喺下面留言問吓港究專員㗎!
作為新手又想玩吓加密貨幣可以點?
可以參考吓:躺着賺錢系列:Pionex期現套利工具輕鬆賺年化15-50%穩定收入(附詳細教學)
其實佢係一個去中心化版本的 YouTube.咁去中心化即係咩?
簡單啲嚟講你可以用Youtube嘅例子嚟諗吓,當一個Youtuber 拍完一段短片,之後上載去網上,咁呢個網上究竟係咩嚟?其實就係上載去 Youtube 嘅母公司 Google 嘅伺服器度,伺服器即係你可以想像成為一個好大又可以隨時存取嘅硬碟,而呢個伺服器係喺一個你唔知嘅地方,可能喺外國,亦都可能喺你自己嘅國家.上載咗之後就可以以唔同嘅形式去發佈,而你每次睇Youtube 片嘅時候就喺伺服器度讀取你想睇嘅片嘅數據.
究竟 Odysee 點用?
介紹佢係咩嚟之後港究專員會講吓點用
其實就同你想取代嘅Youtube一樣,都可以網頁頂部Search 返你想睇嘅影片.follow咗嘅Channel 都可以喺左面心心度搵返嚟睇.
點先可以有多啲LBC?
- 用戶之間互相贈送
即係好簡單,人地送畀你或者你送畀你嘅朋友.當你嘅朋友都有玩嘅時候,你就可以當LBC 作為禮物為表小小心意.到第時加密貨幣普及嘅時候,你就會好興幸自己之前有玩一啲入門,起碼比其他人早一步,贏在起跑線!
- 獎賞
你可以當做一個對呢個平台完全一無所知嘅開始.透過唔同嘅獎賞,例如上面港究專員提過嘅登記電郵會有0.75 LBC.
- 推介朋友一齊用呢個平台
有好嘢當然要開心share,等於港究專員同大家一樣,一齊拓闊幣圈.
- 做小任務
建立一個系統唔係一個人就可以完成,仲要不斷嘅更新,搵唔同嘅錯誤位.唔洗擔心自己無能力,你只要當你自己係一個用家就得.
所以系統好歡迎唔同嘅用家可以一齊幫手搵唔同嘅錯或者一齊測試.叫得大家幫手無理由要大家白做嘅,所以當然會有一啲 LBC 作為感謝大家嘅付出!想參加嘅話,記得要喺 Discord 留意詳情喇
- 成為工程師或者技術人員
一個系統少不免需要一啲有技術嘅人員嚟幫手維持唔同程度嘅運作啦!如果你對呢方面有信心又想扶佢哋一把嘅話,佢哋都好歡迎唔同背景嘅人加入.如果你係呢類人嘅話,相信都唔洗港究專員多講啦!
- 直接買
錢解決到嘅就唔係問題!有價值嘅物品都可以作出等價交換,金錢就係你嘅武器.
- 掘礦
大家都聽過bitcoin掘礦嘅風潮,LBC 一樣可以做到同一件事.透過唔同嘅運算,可以掘出唔同嘅加密貨幣.同工程師一樣,如果你係專家就當然交畀大家啦.
- 發佈內容
當你發佈唔同嘅內容去系統嘅時候,你可以選擇呢個係一個收費內容,或者讀者係有隨心捐獻,咁你就會收到唔同數量嘅 LBC.
當然我哋嘅重點會放喺小任務同埋獎賞度,下面嘅表就係一系列獎賞,當中都著重你發佈唔同嘅內容,希望大家都可以一齊打低Youtube呢啲壓抑創作同言論自由同過度商業化嘅系統同公司.
1 LBC 即係幾多錢?
你呢個問題相信有好多人都會問,始終玩呢個平台其中一個最大嘅目標都係想搵返筆,就算少少都好.
有唔同嘅平台會有唔同嘅價錢,始終任何物品嘅交易都係取決於供求效應.下面係喺其中一個平台 CoinMarketCap 買賣嘅價錢,只供參考.
Odysee 同 平時成日用嘅 Youtube 有咩分別?
其實 Odysee 同平時習慣用緊嘅 YouTube 個介面嘅分別其實無大家想像中咁大,尤其係喺介面方面,見到以下同一條片,同一個時間點,同一個畫面嘅情況下, Odysee 同 YouTube 都係影片播放位置右邊有推薦畀用家嘅影片.最大嘅分別有兩個:
1. 完全無任何收集其他廣告取向或者個人數據經過人工智能計算之後推薦嘅影片
相信大家都有機會聽過 Google 轄下嘅搜尋引擊同埋 YouTube 都各有一條算式去計算唔同嘅資料,從而推介畀唔同嘅用戶.平時你喺 YouTube 睇緊片嗰陣都有啲唔同嘅廣告同推介影片,咁點先知你中意邊一類嘅影片呢?就係透過唔同嘅算式同你瀏覽嘅唔同網站同數據,而 Odysee 其中一個賣點就係無使用呢類嘅人工智能算式去做統計.
你得到 LBC 之後可以點做?
1. 直接透過交易所你嘅LBC
經過你嘅努力去搵唔少 LBC 之後,咁要點先可以落到自己手?Odysee 官方係推介使用 Bittrex 作為 LBC 轉 USDT 或者 BTC 嘅交易所.咁當然你就係要開一個 Bittrex 交易所嘅戶口.
溫韾提示:Bittrex係一間比較細嘅exchange,安全性較低,不過都比Odysee 官方寫可以交易LBC嘅交易所較安全.建議大家淨係用來賣LBC就會較為安全.
另外,經讀者提示,Bittrex 送嘅 Credit 係唔可以喺 App 度用,大家需要用Web版先可以使用,用嚟免TXN 費用.
如果你係加密貨幣新手嘅話,歡迎你睇完之後都可以加入呢個大家庭,有咩問題都可以透過唔同途徑搵港究專員,我哋好樂意解答你架!
如果你覺得你已經唔係新手嘅話,可以睇吓我哋介紹嘅各種加密貨幣交易所.
(Bitcoin都可以收息?)最大交易所幣安Binance註冊教學及旗下收息平台幣安寶介紹
注意:加密貨幣價格有時會大幅波動,價格可升可跌,投資涉及風險,更可變得毫無價值.投資前應先閱讀有關產品的發售文件,財務及相關的風險聲明, 並應就本身嘅財政同需要詳細考慮投資是否切合本身特定嘅投資需要.
忠告:借定唔借?還得到先好借!
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!依家我哋仲登陸埋MeWe平台,唔好漏咗Follow Kong’s Cult嘅MeWe,Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
美國升學懶人包 | 接受DSE成績?好著重ECA?需要搵agent?
之前有follower話想知道多啲美國升學嘅資訊,所以今次就邀請咗 @une.etrangere 嚟解答大家嘅問題啦❤ 報讀大學嘅問題 報名過程大概係點? 因為每間學校都有自己嘅college essay,application嘅準備時間會比英國大學長好多.建議早一年考SAT/ACT,apply前嗰個暑假開始寫essay.報名全程都係喺Common App/Coalition App網站上面搞.需要準備Personal Statement,college essays,成績單,2x老師推薦信,學校推薦信同ECA.有三種收生安排:Early Action,Early Decision同Regular Decision.Regular嗰round通常係十一月截止,其餘兩個deadline會早啲.收生通知書會喺三/四月出爐. 成績要求? 而家好多大學都逐漸唔睇SAT/ACT.今年疫情關係,大部分都可以waive咗個requirement.一般如果要求SAT/ACT嘅話,最遲可以報十二月嗰個,考完補返個成績就ok. 同埋其實大部分大學都接受DSE成績㗎.學校網站會有個世界各地公開考試嘅conversion table.但係要留意,入學後未必可以用DSE成績計college credits.成績好壞方面,似乎你嘅dream school程度去到邊,但其實美國大學對成績只不過係個benchmark,ECA同社會服務先可以特出你份application. 係咪好睇重ECA? 係!美國啲ECA係越誇張越好XD,好似幫山區兒童起學校嗰啲.諗唔到有咩可以做嘅話,其實校內做多啲社團活動,盡量做leadership positions,或者做多啲義工就可以㗎喇. Personal statement tips? Personal statement 要見到你嘅獨特性,有創意,破格嘅essay往往會被睇高一線.要避免好似英國嗰啲style,唔好focus咁多喺academics上面.寫之前建議上網睇下其他人嘅essays攞下靈感會寫得容易啲. 建唔建議搵agent? 如果本身對美國大學唔太熟悉,agent都係一個好嘅選擇.其實好多人都有用agent幫手.我自己就覺得呢個唔係必需品,有agent會方便啲咁囉. CC嘅報名過程係點? CC (Community College) 升大學報嘅係transfer application.截止日期係三月.除咗截止日期比較遲之外,報名流程基本上同Freshman入學一樣.通知單會喺四/五月收到. 大學學費係咪貴過英國? 係!美國一個學期嘅學費好似係英國嘅一年.但成個experience係唔同嘅.如果同倫敦啲大學比嘅話,美國喺住宿方面可能會平少少. 大學生活問題 大學文化係點? 開放,自由.咁答好似有啲cliche,但係喺campus你真係會感受到美國做乜都得嘅文化(除咗有警察嗰陣),都幾容易搵到自己嘅一片天.如果心態夠放,鍾意試新嘢/周圍玩嘅話,美國都係一個唔錯嘅選擇. 去美國留學有咩必帶用品? 除咗文具之外,好似冇乜嘢一定要帶過去XD好多嘢都可以買到. 美國生活問題 美國嘅治安點樣? 視乎你住嘅地區~夜晚過咗10點周圍都好危險XD,我學校裡面直程發生過綁架案.因為貧富差距有啲大,社會上面係有唔少矛盾嘅(尤其係依家).遇到啲咩事,叫警察都未必即刻幫到你.最好避免自己一個出去,同唔好玩太夜啦~ 歧視問題係咪好嚴重? 西岸啲人包容性比較高,畢竟呢邊華人都好多吓,所以so far都未遇過被歧視嘅事.但聽講東岸/內陸地區嘅歧視問題比較嚴重. 難唔難適應美國嘅生活? 其實大學嚟講,美國生活都算幾容易適應.難嘅地方可能係地方大,交通會好貴.另外就係地方設施有啲舊,同埋啲街道嘅衛生情況都啲惡劣.但始終亞洲人好多,食物/交友方面唔使擔心.


text:
「旅行」
讀萬巻書不如行萬里路!世界咁大,好多嘢淨係睇書係唔夠,要擴闊視野就要去唔同嘅地方親身感受唔同嘅風土人情.慶幸自己因為工作而有機會去唔同嘅地方同認識唔同國家嘅人.當然自己仲有好多地方未去,希望之後有機會可以去更多嘅地方.而我亦都希望郭大少可以去多啲唔同嘅地方見識下,雖然佢大個咗未必記得,但係每一次嘅旅程對我哋嚟講都係一啲好寶貴嘅回憶!
「體驗」
好多人對帶小朋友去旅行都有唔同嘅聲音或者意見.有支持嘅,亦有反對嘅!好多人話個小朋友咁細個得嗰一兩歲去旅行,去嚟做乜嘢?佢哋都唔會記得㗎啦!有啲人又認為係因為啲父母為咗去玩先至帶埋小朋友去旅行.其實郭大少出世咁耐,我哋同佢去過五次旅行,而每次佢都玩得好開心,每次去完之後都長大咗唔少.就係咁其實就已經足夠,希望可以趁佢返學前可以帶佢去多啲地方見識下.
「回憶」
之前都有好幾位嘅朋友都話,要去旅行就去多啲啦,因為返咗學之後就好難話去旅行就去旅行.講真又係,如果而家唔同佢哋去多啲,大個咗之後想佢哋同你去旅行都幾難.帶小朋友出去旅行當然需要顧及佢哋嘅日常生活,所以我哋都係去啲可以自駕遊嘅地方,最起碼佢玩攰咗就可以係車度舒舒服服咁休息.帶唔帶小朋友去旅行係個人選擇,雖然有時係會好攰,不過嚟啲回憶真係好寶貴,係用幾多錢到買唔返嘅回憶!
Also published on Medium.


text:
真心推介!今次有Blogger TracyIsAwesome親身體驗過Miris Spa專為女士而設嘅草本暖宮經絡調理組合後作出分享.不論你係唔係中女,只要時常覺得手腳冰冷或血氣不足,就要留意以下呢個勁舒服嘅暖宮按摩療程.人人話「中女三寶」暖水壺,頸巾,潤手霜係女人必備,從今之後中女第四寶就要誕生喇!
成日聽人話子宮係女人第二個心臟,以前無呢個概念.後生時無理過,Period期間都照飲凍嘢食雪糕,冬天著超短裙,絲襪都唔洗著…而家踏入中女年紀,出街見到啲小妹妹天寒地凍著咁少布,真係忍唔住心諗「老咗你就知!」唔抵得冷不特止,喺Office凍到要著羽絨;大熱天時手腳冰冷,冬天包到似隻糉;成日容易攰,抵抗力又差…講真,女人去到我哋呢啲年紀,真係要注意吓調理身體.朋友介紹話Miris Spa嘅草本暖宮經絡調理組合可以改善體質,價錢又唔算貴,我都忍唔住要去試吓.
淋巴全身按摩+薑根油溫感按摩 疏通經絡兼排毒
為咗令treatment更有效果,按摩師先同我做全身通淋巴排毒,再用薑根油輕輕按我個肚,暖暖哋嘅感覺由下腹慢慢滲透全身,好舒服!按摩師話薑根油可以促進血液循環,驅走寒氣;加上通淋巴好處係可以疏通全身經絡,除咗令我身體放鬆,亦都令之後療程所用嘅天然草本功效更易發揮.比起用通淋巴機,呢到係用全人手做通淋巴按摩,而按摩師的淋巴按摩手法正宗,亦令到成個按摩體驗加哂分!
御陽罐溫灸+草本泥灸 保養子宮調理身體通完淋巴又做完薑根油按摩,按摩師拎出一個叫「御陽罐」嘅東西幫我做溫灸.御陽罐類似一個會發熱嘅按摩器,唔少中醫都會嚟做刮痧同推拿,比起一般刮痧唔痛之餘,效果更顯著.按摩師用御陽罐輕推腹部,呢個溫灸功效可以改善經痛同腸胃問題,好好保養子宮和卵巢.
*Miris Spa草本暖宮第一次試後感
~Miris Spa門面好grand好光鮮,似係做闊太生意
~初時擔心會好似啲美容黑店咁畀啲SALES強迫消費,不過最後都無,長達85分鐘嘅療程,全程都好舒適,無hardsell
~按摩師好專業,而且手勢好好
~做完身體feel到一股暖流,無再覺得沾寒沾凍
~成個人放鬆咗,無咁繃緊,有如沐春風嘅感覺
*效果實證:做完三次之後身體開始改善
~唔再手腳冰冷
~無之前咁怕凍
~最近嚟Period唔單止無痛無唔舒服,而且經量同顏色都比之前正常得多
~精神好咗,面色紅潤
~抵抗力好咗,無咁易傷風感冒
Miris Spa嘅呢個草本暖宮調理特別適合受經痛腹脹,宮寒體虛,月經不適,血氣不足,手腳冰冷等等困擾嘅女士,有效可以調理痛經,改善宮寒等婦科問題.
Miris Spa推出咗草本暖宮調理嘅優惠組合價,只係$688就可以做3次,每次85分鐘包4個項目.我喺網上登記畀錢之後,佢哋好快就有人聯絡我confirm booking.
優惠詳情可到佢哋嘅按摩優惠專頁了解更多
做完3次treatment感覺到身體開始有明顯轉變…而家先知原來下半生幸福就在下半身!保養好子宮真係好重要,這個錢值得花,而且應該花!以後我都打算KEEP住做~
Miris Spa岩石按摩專門店


text:
最近真係好懶, 有左自己屋企之後拎願留係屋企hea, 真係hea, 都冇乜mood做o野! 所以好多blog要寫都冇寫到!!!
不過懶極都要蒲頭o架!! 好有幸獲Asuki邀請出席佢o既結婚儀式, 我一定要出席啦, 雖然我未見過佢, 之前好多gathering我都miss左, 不過同佢真係幾有緣, 緣自我o地都係好鍾意阿joe, 就係o個度互相認識左, 之後都一直互blog, 雖然冇見過, 但有一種好奇怪o既感覺, 好似好投緣咁!! 哈哈! Asuki唔好話我自作多情呀, 就算係, 你私人留言俾我好喇!! 好hurt o架!!
應承左Asuki, 所以我點懶都要開工整張咭過佢o既!! hehe!!
見好多blogger都鍾意整slider card, 今次我都要試下! 原來真係幾好玩o架!!! 簡簡單單整左張咭, 配合返Asuki有黑色theme color o既元素在內!
一拉就見到入面o既message!
不過中間有個小插曲, 我臨出門時再check下張咭, 點知痴實左, 拉唔到, 大力o的入面條膠條斷左可能係我痴得唔好! 所以即時再換過一條...好在有驚無險, 如果唔係Asuki一拉就爆, 好樣衰呢!!


text:
唔知點解生唔到小朋友,多數人直觀上都係覺得女方有問題.最近聽到一個故事,兩公婆一直無法懷孕,一查之下真相大白,原來係老公生唔到!重點係奶奶成日咦咦哦哦,話新抱唔食得呢樣嗰樣,因為點點點先佗唔到B.令到個新抱覺得不堪其擾!隻死貓食得好冤枉啫,畀著我真係想大大聲話佢知:「而家係你個仔唔得,唔係我問題,唔該唔好再嚟煩我!」
雖然好洩忿,不過咁樣講得出口嘅話,夫妻關係真係凍過水喇.邊有男人想畀人知自己唔得吖,更何況講畀奶奶知,同揚到成個家族都知冇分別.如果鍚住個老公,都唔想咁樣落佢面嘅.有啲人會覺得唔使太認真對待,敷衍吓老人家咪算囉.而且兩公婆嘅嘢,唔使分得咁清楚係邊個問題.之不過,搞到個新抱被人威逼改變生活習慣,又真係人都癲.新抱可以話係左右做人難,左手又係肉,手心又係肉,點搞好?要改善佢嘅處境,Juicy媽覺得要先釐清一啲概念.
首先,生唔生仔唔需要同人交代.生兒育女,幾時都係父母嘅直屬責任.為做孝子夾硬生出嚟滿足長老,最終都係害咗個小朋友.如果有心生嘅,明知順其自然唔得,仲唔拿拿臨搵方法解決咩?人工受孕乜都好,總算係一個機會.如果根本唔打算生,就算唔係不育都會做好避孕啦.咪照直講出嚟,等長老知道再迫都唔會改變主意,等佢慳返啖氣囉.


text:
首先,係冇諗過要搞七個月
展示吓個成品先:
https://youtu.be/o9wHhiAjL6w
過咗南洋後有個習慣,係喺YouTube上面四週睇,搵啲歌嚟練吓.目標好簡單,最好係三分鐘內,因為唔洗練好耐;又可以當練習背咗佢,之後隨時可用——萬一去到啲有部鋼琴當裝飾品既場合,俾人知道識彈琴就實會「獲邀」(其實係被逼居多)要彈幾吓「表演」(當眾出醜是也)吓.
唔知呢啲算係乜嘢「社交禮儀」:一般人自以為係「出於禮貌」要邀請,彈琴嗰個又要「出於禮貌」敷衍幾吓.但其實叫人彈嗰個自己一係唔識一係其實唔想聽,彈嗰個又唔係靠彈琴搵食鬼會一坐低就彈到呢.我記得中一時有個聽講係跑馬頭既器樂老師都同我講過,隨時都要有幾首歌彈吓——做乜彈琴要搞到咁麻煩?
後來,個社會變態到學音樂入學有分加而彈琴「因為太普通」所以又唔算數就更加痴線啦.
講返轉頭,我喺YouTube遊嗰陣,搵到一隻兩分鐘左右,由日本音樂家marasy8 在2009年未夠廿歲時上載的一首鋼琴協奏曲「蠍火」(Anti-ares)的鋼琴獨奏曲濃縮版.兩分鐘之間,琳瑯滿目,大小快慢厚薄悲喜一應俱全,唔難聽又好睇(非常重要),一睇就知「就係佢喇」.跟住再搵落去,發覺呢隻歌係機舖鍵盤遊戲beatmaniaIIDX隱藏關卡(即爆咗機先有得玩嗰啲)既歌,而首歌係遊戲公司自己搵人仿Rachmaninov作既(所以睇落好睇,彈落好難,內容又十分豐富).遊戲版本就係約兩分半鐘,不過marasy超快手就兩分鐘搞掂.
網上仲有好幾個版本,其中有幾個係七八分鐘既,彷彿係「原曲」既「完整版」,當中有四個我特別鐘意:nekotaro2014 收錄既八分鐘版本係完整既管絃樂伴奏既版本(應是用電子音樂彈奏既),佢各種器樂既運用對我日後練琴時選擇用邊種觸感同反應好有幫助;TeirusuFX 收錄既九分半鐘DIRGE管絃樂版本亦十分精彩,因為俾我知道啲隨時快慢增減速可以去到幾盡(縱使呢個版本有啲太膩,聽到我暈暈哋);PianoplayerElijah既真人演出7:40版實實在在咁展現咗成隻歌由真人彈時既效果,尤其是喺一啲聽落超難既地方點樣去實際處理;Cateen 角野隼斗既七分鐘演奏廳版本就係我既模範,雖然網上有人話佢既演出只係「半專業」,但我練咗七個月既感覺係,要彈到有佢七八成既水準,基本上已係所有業餘彈琴既人既極限.
搵到歌之後就搵譜啦.呢啲新作既歌喺IMSLP係唔會搵到既,所以我又喺YouTube搵.唔係咁易啦.我曾嘗試聯絡Cateen問吓佢出唔出譜,最多我咪俾錢買囉,佢當然識我係阿水,已讀不回啦.網上亦有日本書局有譜賣,但睇過一兩頁sample覺得同我上面講既四個較佳版本都差好遠,所以冇買到啦.
咁又過咗幾個月.有日,喺YouTube遇到一個Ayato Fujiwara戶口出既琴譜,聲稱係仿marasy8既,咪cap screen一版版噉抄落嚟,殺住先跟住練囉.兩分鐘既歌仔都練咗足足兩個月,主要係想模仿marasy8既速度,但不得不承認係超越我既認知水平既,所以草草錄咗個2:40既版本留個紀錄就算.
喺呢個時候,即七個月前,我覺得既然有個兩分鐘既底,咪練埋其他章節,夾埋就有七八分鐘,叫做成首完成啦.不過當時我搵唔到我最鐘意既Cateen版本,YouTube 上幾個版本都係似俾電腦彈多過人彈,搞咗一輪就決定用L e o p a r d 個版本做基礎,然後個別章節(尤其是入正題前嗰八個小節倒瀉籮蟹既快版)就聽睇Cateen個版逐個音自己默出嚟改譜啦.
練咗三個幾月,開始有啲眉目,有啲似樣時,喺YouTube見到Jasper Hu放咗個聲稱係Cateen版既琴譜,我當然又cap圖自制譜啦.呢個版本同Cateen至少95%相似,唔過檔練呢個版本就浪費啦.不過Cateen版本相較其他幾個版本,係刪減咗兩個章節既,一個係慢嗰段原本分幾鐘,Cateen縮到八個小節就算;另一個係pre-Cadenza 階段有一段聽落都幾好玩既「極速滾動」,Cateen直頭成段唔要.我向來心急,慢嗰段唔要就罷,快嗰段就唔想嘥咗佢,所以喺砌譜時就用翻L e o p a r d 個版本移花接木噉駁返落去Jasper Hu個版本度.
跟住就又過咗差唔多三個月.呢個時候已喺度努力背譜,希望可以三月生日時錄返個完整版.但又有變.
Cateen出琴譜呀!!!!!
折騰咗成年,終於(又竟然)等到.我二話不說,即訂啦,就算要搏由日本寄包裏入境會被隨意打稅,都要買.
其實都已經大致練好,份譜係留為紀念居多.加上份譜寄到時,自己因染疫受強制隔離,又少咗幾日.點都好啦,攞住份譜時嗰種感動實在難以用文字形容.
到生日錄影時,搞咗成日都唔掂啦,始終一有鏡頭對住就緊張,一緊張就錯.以前錄親都係三兩分鐘點都碌得過,不過早前錄隻莫扎特時五分鐘已發覺自己handle唔到,結果要剪接三個版本馬虎了事.今次就成八分鐘,仲要係一隻由頭到尾都冇一句重覆既歌,就更難啦.其中自己加入去嗰段「極速滾動」先係問題所在,因為彈咗成五分鐘先到,所以去到嗰段已非最佳狀態(畢竟唔係專業演奏嘛),屢次原來既「滾動」都變成裙拉褲甩.後來抽出嚟特登仔細練都事倍功半,吋進艱難;唔怪得Cateen要cut咗呢段啦.最後由早錄到晚,臨天黑有一次冇乜大錯既就求其upload啦.
之後覺得彈得唔夠好,再練過啦.呢次重可以重頭慢慢拜讀Cateen份譜,改翻啲可以改善音樂效果既部份.至少「極速滾動」部份,可以再加強練習,冇非又係「分手」,「減速」,「固定位置」等基本揼石仔手法嚟提高穩定性.當然,亦要多聽原曲,就發現上次錄影時彈唔到既主因係衝得太快,衝到自己都彈唔到就點都埋唔到周啦.
又過咗一個月,去到復活節前,亦係印支半島過年時.趁有幾日假,就再錄過,彈咗四次就搞掂.唔係完美(唔好發夢啦),有幾個地方識首歌既就有機會會發現有錯;但既然都去到呢步,算啦,強求恐怕也不見得會再有幾多改善.
下一步:要一個屬於自己既三分鐘版本.畢竟八分鐘太長,亦難以長期維持水準.三分鐘又可招呼班唔識趣見琴就叫人彈既「朋友」,自己又唔洗付出太多去keep住,咁我就可以move on去搵下隻歌去彈喇.


text:
香港地小人多,居住環境狹窄,唔好話儲放閒置雜物,唔少人屋企連擺放洗衣機呢類日常必需家電嘅空間都唔夠.想騰出更多空間,除咗善用 儲存箱 同迷你倉服務外,近年興起嘅24小時 自助洗衣店 慳錢又慳地方,對唔少打工仔嚟講可以話係福音.究竟呢類 自助洗衣店 同傳統洗衣店有乜唔同?又可以點樣幫你慳錢,慳地方呢?等Boxful為大家逐一講解啦!
傳統嘅洗衣店有固定營業時間,又有店員幫你洗衫,乾衣提供一站式服務,為工作繁忙嘅港人帶來便利.不過相比之下,近年開到成行成市嘅自助洗衣店就更加方便快捷喇!
自助洗衣店特色多多
呢類洗衣店最大特色就係24小時營業,而且無店員當值,由洗衫到乾衣全部都係客人自己一手操作,以八達通付款.無論你幾夜收工都好,隨時落樓洗衫都冇問題.
自助洗衣店通常採用專業高效洗衣機,仲內設自動添加洗衣劑系統,操作簡單,令客人可以經濟實惠嘅價錢就享受到專業洗衣服務,連洗衣粉錢都慳番添!
部分公司為咗吸引更多客人,更增設其他額外服務,例如提供免費手機充電同免費Wifi,又喺店內設置扭蛋機,自動售賣機售賣飲品同小食,等自助洗衣乾衣嘅客人喺等候時可以解渴充飢,打發時間,服務相當周到.
自助洗衣店興起因素
究竟點解近年多咗咁多自助洗衣店呢?其實主因都係因為而家嘅住宅單位面積太狹小.
先唔好講住劏房住客,家居得幾十呎.就算而家好多新建私人屋苑,上車盤實用面積愈起愈細,全屋動輒得嗰百幾方呎,真係空間買少見少,仲邊有位擺放洗衣機同晾衫呢?
再加上香港人工作繁忙,平日多早出晚歸.而傳統嘅洗衣店一般都喺8,9點就收鋪,遲收工嘅上班族根本趕唔切拎衫去洗,對24小時營運嘅自助洗衣服務嘅需求自然有增冇減.有商家就睇準商機,從海外引入24小時自助洗衣店嘅模式,以應付港人需要.
愈開愈多如雨後春荀
而家全港各區都有多間自助洗衣店,好似陽光洗衣集團就於去年9月開始經營24小時自助洗衣店「Sunshine 24」,目前就喺大角咀,深水埗等各區開咗分店.此外,「水漾衣坊」同「LaundrYup 洗得喜」等都係香港常見嘅自助洗衣店.除咗商戶嘅直營店外,當中亦有唔少係以「加盟」方式投資嘅特許經營店.
有咗自助洗衣乾衣服務,就算屋企太細擺唔落洗衣機都唔驚啦!屋企不用放洗衣機,自然就能騰出更多空間.所以話,自助洗衣店同儲存箱服務其實係同出一轍,都係始於空間太少的問題,絕對可以話係親戚嚟呀!
(溫馨提示:你家居空間都係太細?Boxful嘅一站式上門儲存服務,提供多種儲物箱及迷你倉選擇,幫你收納日常生活中嘅閒置物品,仲有免費上門取送服務,即刻搵我哋幫手啦!)
——
緊貼Boxful Blog同Facebook Page,獲取更多家居生活貼士!


text:
疫情期間喺屋企得閒有咩做?充實吓自己都係一個幾唔錯嘅諗頭,除咗上網睇 Youtube 片之外仲有咩方法可以識多啲唔同嘅知識?喺呢個咁急促嘅香港生活中有一啲小甜頭呢?港究專員嘅其中一個方法就係睇書,相信大家聽過「書中自有黃金屋」呢句說話.咁依家有咩方法平平地又方便,再唔洗畀三中商搵笨咁買書返屋企?Book Depository 就完全滿足到你嘅需要!
最新優惠
又有9折優惠嚟喇!
今次去到2021年5月2號,記得埋單嘅時候就用埋 HK10 嘅優惠券就可以有9折喇!
當然唔好唔記得用埋回贈網站,一齊慳多啲!
運費點計?
佢嘅賣點就係全球免運費,所以你可以一本一本書咁訂都唔駛好似其他購物平台咁要計住計住啲運費.唔會造成一個因為要夾夠運費而買嗰樣嘢嘅局面.
有咩書好買?
網站亦都會定期更新唔同嘅書單,而近期就有個人發展嘅書籍推介,包括一啲正向思維,精神健康,生活質素等等主題.
如果你話推介嘅書唔啱你,可以根據你唔同嘅興趣或者根據小朋友嘅年齡去揀返適合嘅書.
如果你都仲係無咩頭緒嘅話,港究專員呢一排喺度學緊點樣可以做嘢嗰陣更有效率,唔會拖泥帶水,同病毒一樣要由源頭著手堵截,喺個人方面可以做嘢爽手啲.港究專員推介由好出名嘅生產力專家 David Allen 所寫嘅 Getting Things Done ,大家有興趣都可以一齊睇吓吖!
慳錢絕招—– 回贈網站
知道點買書方便之後就梗係要知埋點買最抵啦!要點先可以買得平啲呢?就係利用港究專員之前教大家嘅回贈網站.今次 Rebatesme 同 Rakuten 都有現金回贈,不過前者個回贈就係後者嘅兩倍!即係大概有95折,大家識點揀啦!
想知實際點用可以參考吓:
港究專員一見到有優惠嘅時候就會喺 Telegram 討論區同埋 MeWe 專頁度話晒畀大家知,你唔想買完之後先發現嗰段時間係有優惠碼用嘅,就記得加入港究討論區同埋追蹤港究MeWe專頁喇!
另外,討論區入面仲會分享一啲關於加密貨幣嘅入門同埋更加多喺網購要注意嘅點,包括更多抵買嘅鋪頭同其他優惠著數分享添!
如果你有任何問題想問吓港究專員,歡迎你喺下面唔同嘅渠道搵我哋架!
港究啱啱開咗 MeWe 專頁喇!會有比喺 Facebook 多好多抵玩嘅資訊,仲唔跟住港究一齊轉場去 MeWe?
希望今次推介可以幫到大家渡過呢個疫情回復返正常生活啦!
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!依家我哋仲登陸埋MeWe平台,唔好漏咗Follow Kong’s Cult嘅MeWe,Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
TVB老戲骨劉兆銘喺2017年參與TVB合拍劇《賭城群英會》之后就再都冇拍TVB嘅電視劇,雖然佢已經88歲高齡,但系仍然未言休,2018年還出演咗《蝕日風暴》,就系一副活到老演到老嘅節奏.
因為佢年紀都開始大,唔使拍戲嘅日子基本都深居簡出.日前劉兆銘罕見出街,咁啱就畀TVB藝人郭少蕓,趙希洛偶遇,之后郭少蕓就系曬出咗與劉兆銘嘅合照,喺相中,可見劉兆銘依然系精神爽利,健康狀態唔錯,相信呢都令唔少人覺得安樂.
劉兆銘系TVB嘅老戲骨,佢喺1981年就已經加TVB拍戲,先后四度離開TVB,又三度重返TVB,都講得上系好忠心嘅老臣子,比較可惜嘅系TVB一直都未對佢予以重用,最后劉兆銘都離開咗TVB,相信未來都唔會再合作TVB喇.
現年88歲劉兆銘起頭嘅職業并唔系演員而系舞老師,后生嗰陣為咗練舞曾經到法國練舞,堅信學習成為首個為法國嘅舞蹈家編舞嘅華人,后來學成返港開設舞蹈學校培育青年演員.
喺機緣巧合,1979年畀徐克邀請參與電影《蝶變》嘅攝影,正步入演員嘅行業喺,之后更加系1981年成為TVB藝人.
劉兆銘喺1981年正式加TVB算起,當時佢已經五十歲嘞,呢個年紀先入行,尤其系對當時唔爭人嘅TVB而言,都只能夠安排佢出演啲年長嘅角色,呢啲角色基本上可以講都冇咁大發揮.但系因為劉兆銘喺電視劇中嘅曝光率唔低,尤其系喺90年代港劇喺大陸風靡之際,佢又參演唔少重頭劇,所以都有個面熟.
早期嘅代表作有《千王群英會》中嘅邱大千,《鹿鼎記》中嘅海大富,中后期嘅就有《創世紀》中張自力老豆,《O記實錄》中嘅王康貴,《富貴門》中嘅董天祝.另外,喺電影《倩女幽魂》中,佢所飾演嘅黑山老妖算系經典之作.
值得一提嘅系,劉兆銘1981年加TVB后曾幾度離開TVB又回歸,喺2012年嘅港視挖角風波中,劉兆銘都堅持留任TVB,既然系出于對演戲呢份職業熱愛,都系對于TVB有感情.
系喺老婆過生之后重新提起精神,最后一次返嚟TVB系喺2016年,可惜喺2012年之后,佢就再冇得到TVB嘅重用,2016年最后一次續約TVB,契期四年內,佢凈系出演咗一部TVB劇集,2019年劉兆銘冇選擇續約,但并唔系意味住佢從此退居幕后,佢依然系喺等住有機會繼續拍戲.
劉兆銘系一名綠葉演員,但都系一位有性格嘅演員,唔系咩戲都接,尤其系到人生嘅后半段,更唔想只限于啲老竇,阿爺嘅角色.2018年劉兆銘接拍咗《蝕日風暴》,令佢演得頗為過癮,更加系撩起咗佢繼續演落去嘅諗法,而對于已經88歲劉兆銘嚟講,佢已經冇所謂,更加講求嘅系緣份.
日前,劉兆銘罕見出街,啱啱撞到郭少蕓,趙希洛等藝人.劉兆銘與郭少蕓曾經喺TVB劇《七姊妹》中飾演過父女,呢次碰面可謂系“父女”嘅久別重逢,18年再見到劉兆銘,佢依然系精神爽利,氣色都極好,可見身體并無大礙.
劉兆銘雖然已經處于半退休嘅狀態,不過佢并冇退出,只不過都因為劉兆銘而家系姜太公釣魚愿者上鉤嘅心情,所以要再見到佢作品,都真系唯有靠緣份,希望劉兆銘身體健康,第日再有作品問世.


text:
「改變」
因為一個突如其來嘅病毒,令全球改變咗生活同工作模式.以前大家覺得唔正常嘅嘢變得好正常,而亦都將以前正常嘅嘢邊得好唔正常.咁乜嘢先至係新正常?最起碼而家世界各地都知道帶口罩嘅重要性.無得去旅行,無得去公幹,無人搭飛機,無人訂酒店,完全好正常.原來好多工作係可以唔需要返公司先至做得,係屋企做亦都可以.如果真係繼續講真係有排數.
「正常」
人嘅生活係千變萬化,亦都會因為環境嘅改變去不斷適應新嘅環境.只不過當發生一啲突如其來嘅改變,未必所有人都可以好快咁適應到,甚至乎會覺得無所適從,失去方向同安全感.當然一個疫情衍生咗唔同嘅危機同新機,無論你係邊一邊都好,慢慢好多嘢都會回復正常.而經過咗幾個月嘅改變,好多人都已經適應咗新嘅生活,只係有時大家諗幾時先至可以回到過去所謂嘅正常生活啫.
「適應」
其實所謂嘅新正常真係改變咗咁多嘢咩?好多人會話唔慣係屋企工作,但係其實外國好多公司好多年前都已經有咁嘅模式,只係好多人唔習慣.可多人話要轉型,其實市場嘅改變只係取決於快定慢,但係一直都有改變,因為唔變就只會被淘汰.所以其實從來唔係新唔新嘅問題,只係當大環境突然改變得太快,大家需要時間一齊去適應新環境,新生活,新嘅營商模式.


text:
由細到大,因為筆者外貌唔太討好,加上同人地想法與別不同,所以好多時都會被稱呼為毒撚.筆者係到要先旨聲明,唔係人人想法與別不同就會比人叫做毒撚,通常被人叫做毒撚都有兩大原因.
第一,你個樣真係好毒,內向.你的樣子如何你的命運也必如何,當筆者個樣生得毒,加上性格又唔識同人地溝通,自然就被稱呼為毒撚.你中意自己一個人?呢d叫做毒撚!你既想法與別不同?怪人!你中意睇書?自閉!如果係依d活動係一個高大的靚仔中意呢?所有野都會唔同哂!依個靚仔係一個自由獨立的浪子,佢好有主見,好有學識.
第二,你既想法最後做唔到咩成果出黎.世界係行緊效益主義論,最重要就係成效.香港係笑貧不笑娼既社會,有錢就係大哂,冇人得閒理你所謂既理想!係網上留個言,比個like去支持你,當然冇問題,但到我有實際行動?就會有千萬個籍口.當一個毒撚有特別既目標同埋興趣果時,如果佢做唔到咩野成果,最後都會淪為笑柄.「你做咩諗既咁奇怪架!」「你做依d野有咩用啊?」.
當一個人做既野唔可以迎合大眾口味果時,佢就會被人叫做毒撚!因為冇人了解依一班人,冇人想去了解依一班人,冇人有興趣去了解依一班人.毒撚依個字,最容易用黎形容依班人.
你有冷門興趣?你一定係毒撚黎!係毒撚先會中意依d野!好似中意去博物館睇展覽,就會有人話「咁毒撚,成日掛住死讀者,好悶啊!」,你中意玩搖搖,你中意玩手指滑板?咩你咁毒架,玩埋依d咁既野,係毒撚先會玩架!其實點解我既興趣係要大路野呢?依家係我既興趣定係你地既興趣呢?作為一個人,係唔係連有自己既興趣都要比人叫做毒撚呢?
你中意享受一個人既時光?你唔好咁毒啦,可唔可以合群小小啊你?成日都自己一個人.人大個人,好自然唔想再就呢個,就果個,好想享受一個人既時光.放假最緊要就係令自己放鬆,人人放鬆方法都唔同,有人中意約哂成班朋友去吹水,去玩.有人中意自己一個係屋企聽音樂,有人中意自己一個去旅行,想點就點.但往往換黎既下場就係「毒撚你唔好咁撚毒啦,成日自己一個人!」.人生番工番學已經夠辛苦,如果連放假都要迎合社會,咁人生又有咩意義?點解自己一個人就係錯,就要被人笑呢?
你一心一意為朋友,你唔好咁on9啦,你唔好咁真心膠.好多時朋友之間都會開玩笑,但一定會有人比較上心,呢班人唔會係你相識好耐既朋友,佢地大部份只係識左你冇耐,但人地都係想交個心出黎同你做朋友,維繫關係,但偏偏有時會比人覺得佢地煩.當一個人太過重視新相識既朋友,或者聽到有咩事就好緊張朋友既人,佢地會比人笑為真心膠.通常真心膠既都係毒撚,佢地會被人笑唔識交際,唔識分真假,佢地會比人笑佢地因為冇朋友所以太重視,太得閒身邊既朋友.唔知由幾時開始,真心膠,為朋友付出已經成為毒撚.
你想寫文章?有冇人睇架?一個post有幾多個like啊?原來你冇人睇架?又唔係出名!好心你唔好咁毒啦,成日掛住係到寫文.筆者人世入面,寫文就係興趣,可惜文筆太差,一直冇咩人睇,但一日用左唔少時間去寫文.變左要放棄唔少活動,回報同付出完全唔成正比,就算比人話冇人睇,垃圾都好,筆者都冇放棄,我寧願比人話係死毒撚,唔出街,都要堅持自己做既野.
有時我會諗,社會上要既唔係堅持自己既人,唔係一個好人,唔係一個有與別不同既普通人.社會上係要一個識得投機既人,要好活躍,人地做咩佢就做咩,最緊要唔好離群,失去自己唔緊要,最重要係融入朋友!
但今日既筆者,仍然唔想因為融入社會而改變自己與生俱來既性格.我冇去害人,我冇搞到人地唔開心,我有能力係社會生存,點解我都要改變自己去遷就呢個社會?就係因為比人笑毒撚?人地笑你毒撚唔緊要,最重要係你知道自己冇錯!今日筆者想寄語自己,同時想寄語被嘲笑為毒撚既讀者,你地要為自己而緊持.
中意動漫冇錯,中意cosplay冇錯,中意畫動漫都冇錯,中意自己一個人更加冇錯!因為毒撚唔係罪,被人笑你地毒撚唔係問題,係冇啦啦成日笑你地果班人先有問題,唔需要因為人地既說話而傷心難過.
只要唔係殺人,放火,強姦,傷害別人,令到人地唔開心既話,職業無分貴賤,興趣無分貴賤,性格都係無分貴賤.


text:
近日香港人人嗌掃貨,個個叫儲糧,深怕真係買唔到餸,甚至門口都唔俾出.但除咗價錢上漲,發覺好多人唔係好識「上倉」,講緊唔係俾錢買嘢,而係買咗返歸之後發覺「出事」,例如啲菜擺兩日就爛,唔嫌急凍肉「唔新鮮」但解凍出晒事… 再甚至我有留意到好多人剩係識儲「食落肚」嘅嘢,無為意其他嘅生活用品.住慣深山嘅我唔會日日出街買嘢,算有啲經驗同心得,姑且分享一吓.
蔬菜點買點儲
講緊唔係介紹去邊檔買,邊度團購好,而係要有乜留意.第一件事,唔理乜嘢菜種,見到檔口係咁淋水嘅即刻走人.一來呢啲係有如呃秤所為,二來係凡「濕水菜」都無可能擺過夜.要「儲」,乾水係Must.
第二,統稱中式葉菜,即生菜,菜心,芥蘭,白菜,波菜之類,頂盡擺兩晚,第三日唔食就準備掉,無得傾.我嘅處置方法係返到屋企,拎張報紙攤開地下或枱面,將啲菜散開放响報紙上「散水氣」,大約半個鐘至一個鐘,唔好擺太耐,然後排返稍為整齊就好似藥材舖掌櫃包藥咁包起佢,然後放入雪櫃保鮮格.如果嗰張報紙濕透就換另一張.唔好嫌老土,我實實在在的告訴你,係呢啲老土嘅方法先至Work,密實袋保證第二日已經「唔撚駛食」.買嘅份量要預有損耗,買一斤預最後得十至十二両食得落肚.
能夠擺得耐嘅一定係「包菜類」,即椰菜,黃芽白,紹菜 一類.就咁打開膠袋放入雪櫃保鮮格.雖然話擺得,但都只係可以一個禮拜.食嘅時候最外層一定要犧牲.西蘭花,椰菜花我都係咁處理,但頂盡三日.
「搭返條」嘅蔥,芫荽,仲有唐芹,基本上死咗條心,即晚唔食就係咁先.蔥花可以考慮 AEON 雪櫃嗰啲,我有用過 OK 方便,但無乜味㗎喇.
另外一個考慮係 Mark & Spencer「雪櫃菜」,有西芹,西蘭花,菠菜 (已摘好晒一塊塊葉),仲有「京蔥炒羊肉」或日式拉麵嘅大蔥.唔好以為好貴 (except 你要同建華集團噪音檔比較,呢個係閣下嘅問題).最大好處係「入開雪櫃」,堅唔怕擺,但都係頂盡一個禮拜多啲啲.AEON 嘅雪櫃菜都可以擺吓,百佳惠康嗰啲我中過伏,不過你哋想試嘅我唔會阻止.
鮮肉?凍肉?
好多人以為「儲糧」只能凍肉,某程度上正確.但我有幫襯開一檔豬肉檔,係可以冷藏成個月拎返出嚟煮都仲好似新鮮咁.關鍵係肉檔嘅入貨質素,仲有係返到歸嘅處理程序,一定要雙手洗乾淨,轉袋到劈入冰格嘅過程件肉/骨唔可以掂水.恕我自私,邊一度請自己發掘.
超市嘅冰鮮肉無話唔擺得,但有少少膽搏膽.冰鮮牛肉我試過擺十日拎返出嚟煮完食落肚都無攪腸沙.豬肉,雞肉我唔會搏,情願買冷藏.
好多人話凍肉唔好食其中一個因素係解凍過程,真係無得心急.我嘅做法係預早一晚由冰格轉上係「普通格」,即平時放汽水啤酒嗰度,用個不銹鋼碟裝住.第二日早上 may be 臨返工出門口就成隻碟攞出室溫再解凍.到傍晚就可以醃.如果要醃耐啲 (例如豬扒) 就照呢個概念推前時間.
其他食落肚嘅
好多人只係諗到即食麵,講真食得多真係會出事.又另外好多人會諗到買米,要嚟「儲」嘅一定要真空包裝未被篤穿.超市職員篤穿晒只係一個原因:為自己方便&所謂安全.但作為消費者,你有權要求一包無被篤穿嘅.篤穿咗只係唔擺得耐.
意粉類嘅堅可以儲,但又唔好瘋狂式掃貨,除咗要顧吓其他人,仲有嘅係如果儲存位置濕氣偏重的話係會出事.連埋米,麵之類一齊照計數夠冚家食一至兩個月,理論上應該足夠.
仲有鹽,糖,油,酒等醬料.我留意到其中一樣好多人遺忘嘅就係呢啲.但又唔駛刻意買過多,因為會過期,受潮,發霉.預計一個包裝食幾耐,就照計數儲一至兩個月嘅使用量,理論上應該足夠.
當然仲有藥物啦.又都係顧吓其他人,唔好瘋狂式掃貨.响屋企數人頭,touch wood 全屋人出晒事又夠一個療程嘅已經可以了.除咗傷風感冒頭痛藥,仲有胃藥,止疴藥之類都應該有適度存貨.又如果你有長期睇醫生配藥的話,盡早配定多少少可能係需要的.
Other than 食落肚嘅
講到藥物,就要提到其他急求用品,例如藥水膠布,紗布之類,就算平常日子都應該要儲定一啲响度啦.另外仲有牙膏,洗頭水,護髮素,皂液等個人清潔用品,都有需要 keep stocking.當然仲有廁紙啦!再仲有家居清潔用品,洗潔精,洗衣粉,柔順劑,地板清潔劑 etc.
另外有一樣好緊要而我發覺真係無人提過嘅物品 ─ M巾,女士們請叫屋企人讓出一定空間.至於 Condom 呢啲就自行決定啦.
如果你有寵物,記得訂夠糧餉同其他用品,例如貓砂之類.
綜合而言,要「儲」啲乜,就係假設有起碼十日八日唔出街嘅生活所需.但又不厭其煩嘅講 Please be considered the others,諗吓人哋呀!即唔好瘋狂掃貨,夠食夠用就算喇.
明白呢啲日子過得辛苦,但點都要捱落去,唔係點睇邪不能勝正嘅真理實現呢.


text:
學術時間:今時今日點解咁多三高盛女?可能同社會發展有關.眾所鳩知家下香港係知識型與服務型經濟,溝通與語文能力較強的女士自然會較為著數;加上2002年中學學位分配辦法採取男女合併派位模式,由於女生讀書較叻,好多Band 1中學男女校都係女多男少,大學好多傳統男多女少的學系如工程或電腦之類都開始越來越多女生,學歷好自然事業發展較好,導致三高女士越來越多.
一句講晒,家陣女人大晒!
係我相睇經驗之中,女強人多的是,呢位女強人A特別強.睇佢咭片,原來係某大跨國集團的高層之中的高層,全個集團得一個人指唔郁嗰隻,你話幾厲害.A未夠40歲就做到咁高層,咩原因真係唔知,可能同佢係內地長大同讀書有關啩.
老老豆豆,我只係市井流氓出身,對生活甚至飲食都求求其其,做咗十幾年記者同同兼職領隊,慣咗填飽個肚就去做嘢,啲嘢根本唔知味道,直頭好似倒落去咁,難怪搞到咁肥.
講番A,第一次見佢,睇佢啲衫都知唔少嘢,相反我啲就平到就皺到唔駛恨,分分鐘佢下屬個下屬個下屬都光鮮過我.傾偈時,查實都唔多算啱傾,例如傾去旅行,佢話剛剛去完拉斯維加斯,去睇唔駛乜鬼音樂劇,恕小弟家貧亦未有咁的品味,唔知係乜亦無本事去.就算係香港,佢都話睇過一套好好睇的音樂劇,係以龔如心事跡改篇的,我好似聽過但真係未睇過.
自備茶葉 手袋貴過我月薪
A做到咁高層,成日都唔係香港,有時what’s app大半日先覆.但又奇怪喎,我同A雖然的生活雖然係天與海,但又會約到幾次飯又睇過幾次戲,難得佢又有興致應酬我.有次A帶我去某間泰式餐廳食飯,間餐廳我當然未去過,裝潢異常高貴,啱晒佢身份,同我就格格不入.
食幾錢唔記得了,應該係好幾十碟快餐店碟頭飯的價錢.
又有次我話去打邊爐,銅鑼灣中中哋價錢嗰啲,我本來以為唔啱A身份,A嚟到都面口都唔算太難睇,但話拿咗幾包英國紅茶茶葉嚟同我嘆茶,隨即叫伙記埋嚟:
「同我用呢啲茶葉沖一壺茶嚟!」係用命令式的語氣,相信平時佢係公司對住下屬都係用呢種語氣,特別係男下屬.
本來我以為一間普通過普通的火煱店,點會咁順攤幫佢沖.但唔知係咪A太似佢哋廚房大家姐之類,個位伙記哥居然十分樂意就沖咗壺茶出嚟.據A所講,呢隻茶葉經過多重泡製,所以茶味異常香濃.可惜小弟真係唔識欣賞,我覺得同平時係茶餐廳飲開嗰啲茶膽沖出嚟的,無乜太大分別,只係張包裝紙設計得比較靚之外.
打邊爐時,我盡量叫啲素菜嚟食費事食咁多肉,例如蘿蔔或菇菌類等,但A一塊都唔食,佢話呢啲材料唔知係邊度得來,會食壞人咁話.
打完邊爐之後去H & M,本來A話買啲新衫俾我,十成係見到我啲衫Cheap得滯啦,我話明唔好.
唔係怕唔好意思,亦唔係因為我唔貪心,只係怕H & M啲衫無我size咋!我多口問咗A個手袋幾多錢,佢話好平!有幾平?
「係法國買,$28,000咋,係香港買要成$38,000,係法國買抵好多!」我用嗰啲背囊都係$300幾蚊,我仲要用到條帶斷咗先捨得買第二個.當時我一個月收入都參唔多係咁多咋,如果買咗個手袋嗰個月咪唔駛食飯!
可想而知,A每個月閒閒地十幾廿皮落樓.
「做唔到嘢就炒!」 絕塵而去
好幾次食完飯後A都話去睇場戲.唔只一次坐低咗我話去廁所,番到嚟之後兩個位中間個手柄拉居然拉起咗,我明明記得個手柄本身係放低咗架喎.
A耐唔中會話我知工作上的事情,有次佢話嗰日剛剛炒咗幾個人,原因係工作無表現,「做唔到嘢就炒!」絕對唔可以留係度阻度工作進度同公司發展.
女強人得幾緊要.
最後一次食飯時,我透露過俾A知我準備辭咗馬會份工創業.A勸我唔好,佢講咗個理由,係話美國聯儲局啲息好低,導致香港銀行唔肯貸款,營商環境好差之類,總之我做過財經記者,亦曾係專責寫貸款的記者好多年,都唔係好明佢意思,總之佢話打工點都好過創業.
如果做到佢咁高級,咁當然打工好過創業幾十倍.同晚食完飯佢又話去睇戲,但我睇過手機App,附近戲院套套戲都無乜飛剩,可能因為咁A即刻話要走,就走咗去,望都無望過我一吓就消失於人群之中,差幾條街就到佢屋企都唔俾我送埋.
「做唔到嘢就炒!」唔止係對下屬,對搵伴侶都應該適用.
文:麥耀邦 James Mak
(本文節錄自《毒男相睇真人騷 有一種幸福叫主動》)
《毒男相睇真人騷 有一種幸福叫主動》
出版社:筆求人工作室
作者:麥耀邦 James Mak
定價:HK$88
國際書號:978-988-74119-3-2
出版日期:2020年 1 月
圖書分類:流行讀物 / 兩性關係
本書於各大書局有售.如讀者尋書不獲,敬請向店員查詢.


text:
古巨基邀呂爵安首度合作唱《飄流教室》 大讚Edan假音:好靚好滑溜
古巨基十九年前的契機
基仔於2003年憑《必殺技》奪得2003年度叱咤樂壇流行榜「叱吒樂壇我最喜愛的歌曲大獎」,他在頒獎台上留下一句經典金句「我真係好鍾意唱歌……」,基仔表示《I Really Love To Sing》企劃便是源自這句話,「真情流露的一句說話,亦都係心底話」.基仔表示已有幾年沒有推出唱片.這個project以「我真係好鍾意唱歌」為題是因為他覺得音樂市場即使比以前辛苦,但仍然有很多很努力的歌手和音樂人繼續唱,繼續為夢想而努力,「而我自己亦係其中之一,所以呢個project就咁樣命名.今次邀請咗唔同曲風嘅新晉歌手一齊去完成呢個project,係一個全合唱嘅專案.」
古巨基誠邀Edan合作 MV交足戲
至於邀請Edan合作的原因,基仔謂:「《飄流教室》當年冇被成為主打,所以喺今次project度,我好想搵一個心儀嘅人去同我一齊唱呢隻歌.今次嘅新編曲係好classy,配古典鋼琴咁.上次睇Mirror個show,Edan solo嗰part鋼琴自彈自唱令我好深刻,所以我就覺得係非Edan莫屬.」Edan亦受寵若驚,「真係好開心今次呢個合作.從來冇諗過,當初好記得花姐同我講:『喂!古生話想搵你合唱喎,你肯唔肯呀?』嘩!梗係好啦!因為未試過同一個大前輩合作,同埋我細個都有聽古sir嘅歌,所以我覺得呢件事係好神奇.」
Edan獲益良多:古sir俾咗好多指導我
Edan更表示錄音期間「學到好多嘢」,「古sir每一次都會嚟監製我嘅錄音,俾咗好多指導我,舒文監製都係,所以令到我對唱歌多咗好多諗法.同埋古sir真係好貼心,我問佢啲乜佢都好樂意去教我,幫我,所以好多謝佢.」
古巨基讚Edan假音「好滑溜」
而基仔在回憶二人在錄音室時的點滴,對Edan讚不絕口,「我記得佢話知道自己唱歌未必係最好,所以只要有其他唔同嘅機會,佢一定會好願意同埋俾心機去試!係一個好謙虛,好勤力嘅藝人.喺錄音過程裏面,我發現Edan喺假音上係好好,擁有一把好靚好滑溜嘅假音.」
Edan X 許恩怡顏值爆燈
至於MV其中一幕,是講述Edan跟心儀的許恩怡(Natalie)去基仔於CD舖所舉行的新碟簽名會,Edan笑說:「今次感受到『前夫』嘅感覺,即係陪個女仔嚟見自己嘅偶像.」而基仔則演回本尊,當他一踏進CD舖,回憶立即番晒嚟,「見到啲海報,自己啲碟,就諗起好耐冇做簽名會!好懷念.」
MV 刻意布局穿越回到2012年
基仔覺得這個MV很有穿越感,「MV呢幕講番2012年《告別我的戀人們》呢一隻碟出嘅時候,我特登整番嗰個髮型,連件褸都係搵番當時宣傳嗰件褸,(Edan:真㗎?)我仲着得落!即係冇肥到!哈哈.」基仔又分享到達拍攝現場前的一件小趣事,「因為穿越關係,出呢隻碟嘅時候我係未結婚嘅,頭先一落車嘅時候,古太同我講:『喂!你除咗隻戒指佢先啦!你嗰陣時未結婚㗎.』咁我就除咗啦,哈哈.」
睇埋MV畫面:
即睇最新MV!


text:
2006年FIFA世界盃
2006年FIFA世界盃喺德國舉行.由國際足球協會舉辦,188支球隊經過外圍賽之後剩低32支入決賽週,進行64場比賽,決賽週喺6月9號至7月9號舉行.
決賽由法國對意大利,雙方喺上半場打成1:1平手,之後嘅下半場都冇波入,要互射十二碼嚟分勝負,最後,法國隊嘅查斯古特射失一球,意大利贏到世界盃冠軍.季軍同殿軍分別係東道主德國同葡萄牙.
總述改
參賽球隊改
根據新規定,主辦國德國直接進入決賽週,上屆冠軍巴西仍然要經過外圍賽先至可以入.所以,德國入咗A組並且出席揭幕戰,而巴西就入咗F組.
呢屆世界盃有唔少球隊第一次入決賽週,例如嚟自非洲嘅球隊加納同安哥拉,南美洲嘅千里達和多巴哥,歐洲嘅烏克蘭,重有28年冇入決賽週嘅澳洲.
歐洲球隊包辦四強改
揭幕戰喺6月9號舉行,德國以4–2擊敗哥斯達黎加.分組賽階段開始,32支球隊分成8組,進行24場.每組頭兩名可以進入淘汰賽階段,打16強賽事.
喺分組賽階段,所有亞洲隊伍,日本,伊朗,沙特阿拉伯同埋上屆第四名南韓全部出局.
進入淘汰賽,有部分新晉球隊打入十六強,分別係加納,烏克蘭同澳洲.
喺十六強,墨西哥,澳洲,加納分別比阿根廷,意大利同巴西淘汰.於是所有北美洲,大洋洲同非洲嘅球隊都出咗局.剩低6支歐洲同兩支南美洲嘅球隊進入八強賽.
去到八強,最後兩支南美洲球隊阿根廷同巴西又分別俾德國同法國淘汰出局,四強席位全部由歐洲球隊包辦,佢哋分別係德國,意大利,葡萄牙同法國.除咗上屆冠軍巴西爆冷出局之外,葡萄牙亦爆冷贏咗冠軍熱門英格蘭,奇蹟噉樣兩次打入世界盃,兩次都打入四強.
四強賽中,德國同葡萄牙被淘汰,進入7月9號晚舉行嘅季軍賽,德國以3:1打敗葡萄牙,成為季軍.
決賽喺7月10號舉行,意大利迎戰法國,呢場亦係法國隊隊長施丹職業生涯中嘅最後一場,上半場,法國隊喺7分鐘先由施丹射入一球領先,意大利嘅馬特拉斯喺19分鐘射入一球追成平手,雙方喺下半場至到加時都冇入波,最後要以互射十二碼分勝負.法國隊嘅大衛•查斯古特射中門楣,意大利射入晒,以5–3嘅成績成為冠軍.
「三黃一紅」事件改
喺F組分組賽第二輪澳洲對克羅地亞嘅比賽中,英格蘭球證普爾喺下半場62及90分鐘分別向克羅地亞中堅施蒙歷出示黃牌,但係當出示第二張黃牌時竟然唔記得用紅牌將施蒙歷趕出場,旁證同埋第四球證亦都冇提水.結果下半場補時第3分鐘再向施蒙歷出示黃牌時先醒起要將佢紅牌趕出場.
「三黃一紅」事件成為球迷對普爾嘅笑柄,亦係世界盃目前絕無僅有嘅案例.賽後普爾宣布唔再吹國際賽事.
意大利 vs 澳洲改
16強其中一場賽事:意大利對澳洲.呢場波雙方攻門場面唔少,但係就係攻極都唔入.當球迷都等待緊呢場波會進入加時嘅時候,比賽尾段意大利嘅格羅素殺入禁區跌倒,球證毫不猶疑地直指十二碼,由托迪操刀主射絕殺澳洲.不過根據慢鏡顯示,格羅素殺入禁區嗰下係明顯自己插水,澳洲球員同佢可以話係近乎零接觸.賽後西班牙球證麥甸拿備受批評.
「紐倫堡戰役」改
16強其中一場賽事:葡萄牙對荷蘭,亦係呢屆世界盃出名嘅「紐倫堡戰役」.呢場波嘅焦點唔係喺場波度,而係雙方經常出現火爆鏡頭.而且俄羅斯球證艾雲諾夫時鬆時緊嘅判決亦都係令場波失控嘅原因之一.結果去到球賽後段兩隊踢得更加狼,最後更加講手,而且衝突雙方唔局限場上球員,後備席嘅球員亦都有參與衝突.結果兩個巴塞隆拿隊友雲邦賀斯同迪高先後被紅牌趕出場.之後鏡頭影到兩人坐埋一齊談論,而且都對自己俾人趕出場非常無奈.最後艾雲諾夫總共出示咗16張黃牌同4張紅牌(兩隊各兩個球員,都係兩黃一紅),係歷屆世界盃最多黃牌同最多紅牌嘅比賽.
施丹頭鎚事件改
決賽嘅加時階段,發生咗一段插曲,間接導致法國隊輸波,就係喺加時賽開賽7分鐘,施丹用頭撞向對方球員馬特拉斯嘅心口,力度非常大,馬特拉斯迅速跌低喺地上,球證伊利桑度出示紅牌將施丹驅逐離場.雖然施丹最後都因為世界盃中嘅出色表現而攞到金球獎,但係呢件事已成為咗施丹職業生涯中嘅一大污點.
事後施丹接受法國電視台訪問,佢話因為馬特拉斯曾經三次用說話侮辱佢阿媽同家姐,佢忍無可忍先至會失去理性撞向馬特拉斯;另一方面,馬特拉斯亦有接受《米蘭體育報》,話自己冇鬧施丹嘅媽媽,但暗示可能有用不雅言語挑釁施丹.事件發生後,唔同嘅新聞不停湧現,例如國際足協會長白禮達有意褫奪施丹嘅金球獎,對施丹同馬特拉斯展開紀律調查.甚至有法國律師質疑球證伊利桑度違反「唔准睇錄影帶做判決」嘅原則,要求重賽.
紀律委員會喺2006年7月20號進行,地點係國際足協總部瑞士蘇黎世.施丹被判停賽三場並罰款7,500瑞士法郎,而馬達拉斯則停賽兩場並罰款5,000瑞士法郎,由於施丹已經宣佈退役,三場停賽將以三日社會服務令代替.同時國際足協宣佈決賽期間球證並冇利用錄影帶翻睇事件經過,因此決賽唔使重賽,另外亦保留施丹當選金球獎嘅資格.
主辦權改
2000年7月6號,喺瑞士蘇黎世舉行嘅國際足協執委會會議對世界盃主辦權進行投票,2006年世界盃有五個國家爭奪主辦權,分別係德國,南非,英格蘭,摩洛哥同巴西.最後一輪投票入面,德國以12票比11票贏咗南非,攞到主辦權.
比賽地點改
總共有十二個球場被揀咗做決賽週嘅比賽地點.
比賽改
分組賽階段改
A組改
排名規則:分組賽排名準則
(H) 東道主
B組改
C組改
D組改
E組改
F組改
排名規則:分組賽排名準則
(S) 衛冕球隊
G組改
所有時間都係德國時間(UTC+2)
H組改
淘汰賽階段改
十六強賽改
所有時間都係德國時間(UTC+2)
八強賽改
所有時間都係德國時間(UTC+2)
四強賽改
所有時間都係德國時間(UTC+2)
季軍賽改
所有時間都係德國時間(UTC+2)
決賽改
所有時間都係德國時間(UTC+2)


text:
「社交」
好多品牌為咗跑數都會好依靠面書嚟個社交平台去做推廣.好多時見到客戶嘅數據,大部份嘅用戶都係透過社交媒體已接觸到品牌嘅推廣同活動.每次我都會同佢哋講要改變策略,因為如果某一日面書改變玩法,甚至乎無咗嘅話,佢哋會點算?因為有時唔係錢唔錢嘅問題,睇過依賴第三方嘅平台做營銷唔係一個長遠嘅方法,始終控制權唔係自己手入面,況且年輕一代都已經唔係太過上面書,舊嘅營銷方法仍然奏效嗎?
「面書」
其實都唔係第一次講,有時太過專注一個平台去營銷,問題就會出現,因為今時今日做數碼營銷係講求平衡.單靠一個渠道去營銷,如果平台做任何改動同出現問題嘅話,最後因為渠道太過單一而影響營運.所以數碼營銷係需要一個更加立體嘅策略,雖然有時廣告費係要俾,但係亦需要知道幾時俾同俾邊個平台.而家面書話要你俾錢先會有人睇到你嘅嘢,其實就好似拎住把刀打劫咁,咁你俾唔俾?
「策略」
面書終於出招,以後只會係廣告先至會係用戶嘅動態消息出現,意味著如果你係一個專頁嘅話,唔俾錢係唔會有人見到.老實講就真係預咗會有咁嘅一日,因為始終好多公司嘅主要收入都係嚟自廣告.而好多品牌係過去幾年都投放咗唔少嘅資源去營運面書,只不過今次嘅改動真係影響更深遠.係唔係應該繼續投資落面書?定係應該探索其他營銷渠道同方法?如果你問我就當然係投資係內容營銷,因為最起碼好多嘢自己可以控制到!
Also published on Medium.


text:
恭喜發財,心想事成,鼠年旺相!
仲記唔記得我呀?我係尹進謙,我舊年剛剛出世的時候,已經係呢度出現過.話咁快,我已經一歲零一個月大喇,依家已經識行兩步架喇!我好鍾意食包,你地下次見到我,見住買包俾我食呀!我係咪越黎越似爹地呢?媽咪話我靚仔過爹地架.
尋日係年初三,我爹地,媽咪帶我去Auntie維納斯度拜年呀!又要見到個班噪喧巴閉的Aunites,我仲係媽咪個肚時,已見識過佢地係幾咁噪.無計喇,我大把日子要見到呢班Auntees架,不過佢地好錫我架,Auntie秘秘尋日仲送左件新衫俾我添.好彩依家有娃姨姨同哥頓叔叔同我玩.娃姨姨無佢地咁噪架,阿哥頓叔叔重同我玩巴斯光年上太空添.我諗佢應該幾鍾意我架,咁佢同Aunite維納斯要快D生個哥哥頓弟弟陪我玩架,我做巴斯光年,哥頓弟弟做Woody,YEAH!
我諗起阿混血仔呀,唔知佢係英國點呢?我依家大個仔,可以同佢一齊係Auntie秘秘屋企個天台玩個兩隻狗仔添.佢就好喇,就黎有個細佬或細妹陪佢玩.我都想有細佬妹陪我玩架,有個好似媽咪咁靚的細妹就好喇.但如果個細妹似我或者似爹地咁點算呢?唔緊要,媽咪同D aunties都咁靚,應該會係個靚妹妹黎的.
想睇我最新的相,請即按"好相".一係係左邊Menu bar揀"年初三",又或者係上面個Menu Bar揀"Gathering"喇!
Feb 11, 2008 3:40 am


text:
「選舉」
今次嘅區議會選舉已經完結,不過就察覺到所謂嘅「假獨立真建制」嘅策略.真係卑鄙到無倫!我以為自己思覺失調,好彩唔係淨係我個選區有咁嘅問題.所以唔好咁容易俾人蒙騙,要上網睇清睇楚!當然大家都希望可以滅鼠,殺鯨,斬樹.雖然踢走咗鍾樹根,但係梁美芬同李慧琼仍然未出局.所以出年大家要加倍努力,做應做的,投應投的,等我哋可以將最好嘅嘢留俾下一代!
「結果」
當然好多人到最後只係會睇選舉最後嘅結果,而我梗係就係從數據方面去睇今次嘅結果啦,不過要做深入嘅分析要少少時間.除咗自動當選嘅選區,其實已經足夠反映香港大部份人嘅取態,好多地區已經出現咗民意逆轉.雖然大部份嘅地區仲係建制派嘅勢力入面,但係留心睇下就知道,好多地區其實唔係差太遠就可以係建制派手上攞到個議席.期望大家槍口一致唔好內耗,之後立法會選舉再決高下!
「分析」
如果淨係睇數據,好明顯今次未必完全可以反映到實質嘅情況.其實要睇,我覺得要睇第二得票高嘅候選人同實際差距.而且唔好忘記之後幾年會有越嚟越多後生仔將會成為合資格嘅選民,而任何選舉再唔係好似以前咁靠上一代嘅選民就得.好明顯中產嘅選區求變心強,相信之後嘅選舉唔係咁容易預測.不過有一樣嘢一定會發生嘅就係傳統黨派會被其他細黨派或者無黨派嘅人士代替.


text:
「議員」
一個立法會議員嘅言論可以有幾膚淺?你睇吓「吳亮星」就知啦,真係一個完美示範!佢每次所講所做嘅嘢都只會令你爆粗.由新界東北撥款,鉛水延年益壽論,五位失蹤人士偷渡返大陸去嫖妓.嚟啲咁嘅處事手法同言論係一個立法會議員應有嘅質素嗎?當然係立法會入面仲有好幾個議員都不時發表佢哋嘅偉論,只不過吳亮星真係膚淺到無人有,竟然將一啲未經證實嘅傳言當成事實.
「言論」
每個人都要為佢哋嘅言論負責任,更何況一個立法會議員.今次吳亮星所發表嘅言論不單止毫無根據,而且完全屬實.一個公眾人物係資料同信息未完全確認之前竟然公開發表.最離譜嘅係佢竟然話市民應該有知情權,仲要反話啲傳媒應該檢討佢哋嘅報導.雖然今朝佢作出道歉,但係佢就唔後悔發表不實言論,咁其實等同有人殺咗人,之後道歉,不過唔後悔殺咗人一樣!真係歪曲事實,顛倒是非!
「報導」
雖然香港有啲咁嘅問題唔係今時今日先知道,只不過今次唔可以再當日個笑話咁聽.因為到嚟一刻為止根本仲未有人知發生緊乜嘢事.最好笑嘅就係連無綫新聞都引用一啲未經證實嘅消息同言論.作為一個傳媒係唔係都應該要去核實消息來源呢?如果當你知道啲資料唔正確,作為傳媒係唔係應該糾正錯誤嘅訊息應該同樣誤導市民呢?


text:
前幾日睇電視知道海洋公園有夜場優惠,當時我同糖糖都話好想去玩返日,仲打算約埋成班一齊入去玩.
正當我地開始約朋友之際,見到facebook海洋公園個app有優惠,有四個指定日子可以$99入場.嘩..咁抵當然要即刻去玩返,所以我地又好快咁約左今晚入去玩呀!
由於玩夜場關係,我就冇帶埋小小豬一齊去,留低佢地兩父子係屋企搏鬥,我就好自己一個人去玩(哈哈..都係間唔中,相信佢地唔會怪我呀!)
今日我地一行六人(包括:LULU妹,糖糖,糖糖表妹,小肥肥同埋史迪哥哥)入去玩呀,不過因為有幾位唔方便上鏡,所以就唔POST佢地出嚟啦~
還記得對上一次嚟海洋公園係兩年前,當時都有海洋公園AP.不過今次一到,發覺真係好唔同,就係個入場位置都已經好唔同,大左又靚左咁呀~
原本夜場係六點先開始,不過可能開始多人,所以我地五點四十五分左右就可以入場,一入到場就當然不停影相啦~
影影咁,糖糖就話想試吓影飄浮,所以我地又嚟玩吓,又真係幾得意哦~
影完相之後,我地就搭火車上山,去玩新開嘅激流啦.整體上都唔算好多人,我地排左半個鐘都唔洗呀~
開始前~
玩完就濕身啦~
真係勁好玩,我地見唔太多人,所以一次連玩兩次.係第二次玩嘅時候,史迪哥哥仲好好彩咁仲左盤水,由頭濕到落腳,超爆笑呀!
之後我地就玩埋滑浪飛船,好耐都冇玩過啦~
玩完啲遊戲,我地就開始搭返火車落山,準備睇飛龍水花表演.
我地邊行邊影相呀~
落到山見仲有時間,所以就去睇熊貓,只係見到樂樂係度食竹,盈盈就唔見左啦~
夠鐘睇表演,因為太多人加上我地又攰,所以都只係搵到個後排位坐係度睇,所以就影唔到相.雖然坐後左睇得都唔算太清楚,不過整體上都幾好,尤其係個火海,真係好正,值得推介呀!
跟住我地就去左新個海洋館參觀,個館雖然係大左同新啲,不過總係覺得好似冇舊嗰個咁好行呀~
玩到七七八八,我地又去埋啲SHOP搗亂一番呀~
最後係個水池位影埋啲靚夜景~
就係咁,我又玩左一個好開心嘅晚上,相信下次再嚟海洋公園就一定帶埋小小豬,等佢可以見吓啲動物嘛!


text:
擦出超爆笑火花!《兄弟大茶飯》Mean爆對話觀眾勁Buy,兩位助手成為新一代女神BB!
如果想知一對好兄弟係點相處?睇TVB綜藝節目《兄弟大茶飯》就會知道啦!蕭正楠同曹永廉一向都老友鬼鬼,兩個成日喺社交網站互寸互窒,完全Feel到佢地嘅兄弟情~喺《兄弟大茶飯》入面,佢地兩個亦都大講有味笑話,將真實兄弟相處嘅情況盡現觀眾眼前!網民仲話:「佢兩個做就唔洗睇煮嘢,講嘢就夠曬笑料啦!」
《兄弟大茶飯》周圍煮嘢慰勞同事係其次,重點一定係睇蕭正楠同曹永廉擦出嘅火花!而且節目仲有得去外地探班,又可以睇埋其他拍攝中劇集嘅幕後小故事,真係幾有新意~
網民大部份都留意到蕭正楠同曹永廉成日踩界開黃腔,大講有味笑話,例如喺噚晚播出嘅第三集入面,蕭正楠北上去橫店探班!成日聽到演員話去橫店拍劇,今次終於可以睇到演員拍劇嘅幕後小花絮~今集仲要大開黃腔,而且呢啲出位言論竟然出自嘉賓姚子羚!
當蕭正楠同曹永廉揭開專門為姚子羚製作嘅「意大利松露飯」時,姚子羚第一句竟然話「諗起第二啲嘢」,好似某個器官!
姚子羚仲話「但呢個器官會唔會細咗少少」,「係唔係按照阿廉嘅Size嚟做?」
蕭正楠亦唔輸蝕地講咗句:「我唔知你平時食開咩Size喎!」踩界嘅程度真係令人咋舌,難怪今集節目開始之前有個「成人情節」嘅警告啦~
不過觀眾就話:「估唔到佢地2個講咁多露骨嘢,仲咸過公公出埠時4條友講的嘢,但都幾好笑」,「阿蕭加上阿廉這組合真係爆笑保証,有佢地既節目我一定睇,睇完再睇都仲係好好笑」
除此之外,佢地仲有兩位公司女藝員做助手,就係余思霆同胡美貽啦~佢地兩個都係選美出身,同樣擁有又長又幼嘅美腿,連身為女生嘅小編都勁羨慕佢地雙美腿啊T^T
來自紐約嘅余思霆(霆霆)係2016年美國華裔小姐冠軍,同時亦係國際中華小姐冠軍!
雖然霆霆講廣東話仲有少少口音,不過人哋啱啱先加入TVB年幾,相信未來會有好多機會比佢慢慢磨練嘅!
另外一位受到網民熱烈關注嘅就係胡美貽(Nicole)!雖然舊年選美十強止步,但係佢就加入TVB成為藝員~
因為身材出眾而成為網民熱話,而且佢除咗喺《兄弟大茶飯》擔任助手之外,喺觀眾好鐘意嘅《愛回家之開心速遞》入面都擔任Abby一角!遲啲仲會有好多機會見到Nicole啦~
呢個綜藝節目笑料百出,深受觀眾歡迎,仲有媒體預測《兄弟大茶飯》將會有機會得到《最佳綜藝》添!
Text:Girls Editorial
Photo Source:Instagram,TVB


text:
過多冇耐農曆新年就要到,過年前拜訪客戶,過年去親朋好友家玩,實在擔心送禮物會了無新意!其實送禮物係一門非常深奧嘅學問,仲有好多作家寫書教人要點樣送禮物,先唔失禮.而家社會同以往唔同,早期物質缺乏嘅年代,送禮物講求物超所值,比起現在物質生活豐厚,送禮物重視嘅唔再係以前,而係一種用心又特別嘅體驗同感覺.
咁豬年禮品到底點送,先會顯得特別又唔失禮呢?
今次送禮重點:
- 農曆豬年到.
- 按照送嘅人年紀/輩分/關係作為根據.
目錄
送畀長輩/親戚朋友
肉乾/肉鬆禮盒
肉乾/肉鬆禮盒係到親戚好友屋企拜訪做客最好嘅過年禮品,亦都係長輩嘅最愛!唔理係配飯送粥,佢都係不可或缺嘅角色之一!
送畀員工/客戶
豬仔杯墊
粉嫩嘅顏色,圓碌碌嘅形狀,得意嘅豬蹄圖案,成個杯墊都充滿豬仔嘅特色同趣味,咁實用,得意嘅豬仔杯墊最啱做過年嘅員工禮品!
豬仔尿袋
豬仔USB手指
成隻得意嘅豬仔公仔嘅尿袋同USB手指,又得意又實用!睇到都開心!咁應景符合豬年嘅企業禮品,絕對係送畀客戶同員工first choice!
同場加映-送禮嘅3大迷思
- 禮物送越貴越好就啱啦!→禮物如果太過貴,反而會令對方有心理壓力或者令人誤會你有求於人.
- 送對方鍾意嘅嘢就啱啦!→除非係有深入研究嗰樣嘢嘅品味同層次,否則就會貽笑大方.
- 只要係驚喜對方就一定會鍾意啦!→送驚喜禮物一定要做好功課有十足把握對方會喜歡,唔係驚喜變驚嚇.


text:
去西班牙考古:小女孩發現的史前壁畫
現今西班牙境內最早發現而又保存得最好嘅舊石器時代原始藝術,係位於北岸Cantabria自治區桑坦德市 (Santander) 附近Santillana del Mar小鎮嘅阿爾塔米拉山窿 (la Cueva de Altamira) 洞穴壁畫.山窿喺1868年由獵人發現,業餘考古學家Marcelino Sanz de Sautuola 1879年帶佢八歲嘅女María去考察,阿女一支箭跑咗入山窿深處,舉頭一望,發現有圖畫!
山窿最闊嘅「大廳」(la Gran Sala) 尺寸係18米乘9米,洞頂粗糙不平,用黑色,赭色同黃色畫滿咗動物(圖一),為數最多嘅係牛,另外仲有啲野馬,野豬,鹿(圖二),
最初推斷為公元前16000年左右嘅遺蹟.呢個洞穴羣嘅壁畫動物有兩個特色,第一係佢哋嘅排列非常凌亂,比例同角度參差,作畫嘅人似乎冇意欲將動物成組劃分,動物同動物之間可以話係冇關係.專家考證過,認為呢啲壁畫唔係短時間內全部畫好,製作時期可能橫跨兩萬年,所以冇劃一嘅畫工同排列次序.
第二個特色係動物像真度非常高,毛皮,犄角嘅細節精緻(圖三),光暗變化亦都一一呈現,甚至好多時利用石體表面天然嘅凹凸起伏位去表現動物嘅體態,或者話係按石頭表面嘅特色而設計動物嘅姿態(圖四).正正因為咁高質,考古學家最初並唔相信原始人可以有咁高嘅藝術水平,壁畫亦一度被認為係偽造嘅,爭拗咗30年,先至因爲法國發現類似壁畫而確定係真跡,1985年由聯合國教科文組織列為世界遺產.
由於遊人太多,二氧化碳同水份破壞壁畫,洞穴喺1977年至1982年期間完全對外關閉,重開之後大幅限制人數,排期參觀要等三年,但最後仍然敵不過霉菌,喺2002年再次宣佈關閉,喺附近另闢新窿,由藝術家逐平方厘米重構壁畫.今日大家去到睇到嘅博物館同洞穴,就係呢啲大師級複製品.
文中外語爲西班牙文
如果鍾意呢篇文,請你CLS支持
逢星期三,星期日更新,敬請大大力追post :0)


text:
唔知大家會覺得大學嘅geog係點呢?我會覺得佢真係差唔多所有野都會觸及到🤣 與其好抽象咁講係學啲咩,不如我介紹吓我year 1讀咗嘅modules,等大家了解清楚呢科究竟係讀d咩 (帶吓頭盔先,應該間間大學嘅geog都唔同,以下只係我嘅個人經驗)~
Term 1嘅必讀modules👇🏻
1. Thinking Geographically
呢個module真係如其名😂 教你點用geog嘅角度去睇呢個世界~咁佢有講關於唔同topics嘅,例如有mapping, space (absolute & relative), landscape, earth etc...有d topic會比較抽象(悶d),有d就比較有趣🤤 呢個module嘅coursework都幾搞笑,其中一條係叫你寫點解而家d geographers需要讀the history of geog.
2. Geography in the Field
呢個module好正!!! 我見其他大學第一年都好似未有機會離開英國去field trip keke🤤 咁之前都講過,佢包含咗river, coastal同urban fieldwork.其實每part都幾好玩(雖然有d攰),尤其是urban嗰part (因為你可以揀個theme然後同groupmates規劃路線+research Q!).咁佢就會由field notebook, field worksheets同computer practical (用喺field trip收集倒嘅數據plot落map到)評估你~
Term 1我自己揀嘅modules👇🏻
1. Human Ecology (選修)
個post入面條片係我為呢個要exam嘅module而整咗嘅notes😂 都有成80+頁~咁呢個module都cover咗唔同野,例如有water scarcity, community-based natural resource management等等.某d部分我覺得有少少悶(因為relate唔倒)🤣 但整體上都幾好嘅,因為都學咗唔少新野 (DSE Geog幾乎冇講過嘅野).
2. Global Events (選修)
My FAVOURITE module🤤😍 咁佢就會cover 3個唔同嘅events嘅,分別係Mighty China & HK's reluctant exiles, the Trump Presidency同Brexit!當然,我最感興趣就係關於香港嗰d lectures啦哈哈哈!佢就唔係淨係同你講發生咗blah blah blah咁,而係會教你點用一個geog嘅角度去分析呢d events~超級正😭 d lecturers都好好!有興趣可以睇吓我d lecturers Alan Ingram同Jason Dittmer出嗰d書keke
Term 2嘅必讀modules👇🏻
1. Thinking Geographically II
呢個module主要係想同我地班學生講吓UCL Geog Dept/其他相關嘅dept係做緊咩research, etc. 我覺得有少少悶😂🤯 但好在之前都有得interview一個professor,然後根據個interview同個professor嘅research寫番份計分嘅report出黎.我地之後都要整個webpage寫篇blog post,聽落好似幾好玩🤣
2. Geography in the Field II
呢個module嘅workload幾大🤦🏼♀ 上個term就話可以用一個禮拜去field trip然後好intense咁做曬所有野,但今個就要分散黎做.我地主要研究London嘅air quality同埋social change,基本上每個禮拜都要同自己個group出去做fieldwork或者做computer practical (e.g. mapping, R studio).
Term 2我自己揀嘅modules👇🏻
1. Space and Society
呢個係比較抽象嘅,但同時間喺geog黎講係一個好基礎同重要嘅課題.佢lecture有分開幾個blocks,包括nation states, migration, historical geographies of globalisation同global responsibility.我而家淨係上完頭兩個blocks,已經覺得幾正!雖然一開始覺得d野好抽象唔知想點,但畀多d時間你就會get倒!最後尾應用落自己嘅例子到係最正嘅部分😍 我成日好鐘意用香港嘅野黎做例子😂 因為我relatable~
2. Understanding Management (Ancillary Module)
咁上個term我就係冇take任何一個geog以外嘅module嘅,但今個term我就take咗一個management嘅module😂 我揀佢係因為我對呢方面都幾有興趣,想讀完書都向呢一方面發展.咁據我所知,UCL management嘅modules好多都會涉及到group project,而呢個都唔例外💩 咁我自己本身上堂嘅時候就一個人都唔識嘅(似乎其他人都係😂),勁驚唔知點分組,好彩後來知道係randomly咁分.
咁我呢個module係讀d咩嘅呢?主要會讀好多唔同management tools, e.g. SWOT, VRIO analysis, Porter's Five Forces等等,然後就畀個case你應用落去.其實都幾得意,幾生活化😂


text:
本文作者為國藝娛樂文化集團主席 冼國林
攻擊性武器又成為一個熱門話題.其實警方都解釋得好清楚,「攻擊性武器」的定義,除咗物件本身有明顯嘅攻擊性,例如槍械,軍用刀等,其他任何物件本身可能唔係設計有攻擊性嘅用途,但係經過改裝或者喺使用上用作攻擊他人,這物件喺法律上都會被視作為攻擊性武器.大功率嘅雷射筆明顯有一定殺傷力,而事實係多次嘅衝突期間,示威嘅人士都係用鐳射筆直射警察.咁樣做已經好明顯唔係一個普通嘅觀星或者科學上嘅用途.
就以電筒為例,當時好多路人以為被捕者只係買咗電筒就話電筒點會係攻擊性武器,答案係錯嘅.其實好多夜總會,酒吧,保安人員都係會有一支長嘅電筒在手.表面上佢可以做照明作用,但係實際上當有衝突嘅時候,佢哋就用電筒攻擊對方,喺咁嘅時候,呢個電筒就係攻擊性武器.我記得我讀法律嘅時候,曾經睇過一個案例,但我唔記得咗個名.就係有班農民示威反對政府政策,佢哋車出大量水果,在示威過程中用水果去投擲警察,結果有多名警察受傷.呢班被捕人士全部被控藏有攻擊性武器,同埋用攻擊性武器襲警,呢個情形多年前亦都出現過喺泰國.
就以香港為例,好多示威者以為帶雨傘出街冇事,而喺衝突嘅時候可以攻擊警察,其實喺呢個情況,雨傘嘅用途已經改變為攻擊性用途,如果當場被捕嘅話係可以被控持械傷人.
另外雞蛋本身係食物,殺傷力不大,但係如果喺示威現場有人被搜出藏有大量雞蛋,而在現場已經有人曾經用雞蛋攻擊警方或者建築物,呢個被捕人士好大可能除了被控非法集結外,亦會被控藏有攻擊性武器.
講返鐳射筆問題,被捕人士解釋話作為觀星之用,咁佢要提供証據佢是否曾經多次參與觀星活動,對觀星嘅了解以及點解要買咁多支筆.如果佢未能提供任何合理的實質証據支持他的解釋,則他被定罪機會相當大.因為他是活躍學運份子,而喺多次示威活動中,確實有好多示威者用鐳射筆照射警方,咁足以證明好多買鐳射筆嘅人唔係用作觀星之用.因此警方有合理理由將數量上不合比例之鐳射筆視為攻擊性武器.
從已知嘅資料嚟睇,昨晚警務人員確實係有合理懷疑進行拘捕.大眾市民有大迴響係因為他們對於法律唔係太熟悉而已.另外,好大程度是因為有一些別有用心嘅律師,經常提供一啲似是而非嘅法律意見誤導年青人,所以令到佢哋輕身犯險.我喺呢度提醒,大家喺聽取法律意見嘅時候,千祈唔好淨係聽一啲以為對自己有利嘅意見,要多方求證以免畀人誤導.因為最終出事嘅時候,呢班提供誤導性法律意見嘅人,佢哋係唔需要負上任何責任,而最終受害嘅係被誤導嘅人仕.
原圖:中央社


text:
同老細講想升職,就好似叫你女朋友唔好遲到一樣,一定諸多藉口.不過呢,就算升到職都唔一定係好嘢,有老細係升你職呀,但唔會加你人工,但就不斷加重你嘅工作量,話要更加稱合你嘅職位.係咪更加似女朋友應承你唔遲到,但要你由大西北去港島接佢出門口,一樣道理?
一枚打工仔想分享個案,話說之前有一個朋友不停鬧佢老細: 大佬呀,我都叫為間公司仆心仆命呀,要我OT,OK我留!要我發燒都趕起份proposal,OK我做!人工同工作量都唔啱比例,大大話話做咗3年,一直就等你升我職.但你一句覺得我唔值,就搵咗個外人坐個經理位,咩吸收多啲外面的經驗喎.我真係火都嚟埋,我咁多年嘅付出,原來對你嚟講係冇價值,人地經驗係經驗,我嘅經驗就唔係經驗嚟嘅.
一直以來,大部分行業都冇一個平均升職年數.雖然JobsDB喺2017年公佈嘅職位晉升調查報告有提到香港打工仔一般需要等2.92年先有得升職,但一枚打工仔都聽過有人可以用一年,由Officer(主任)晉升至Manager(經理),亦有人做咗11年「開荒牛」都仲係同一個位.所以話冇野係絕對嘅.(你估你想升就有得升?)
JobsDB份報告仲有講到,原來打工仔同老細認為嘅升職要求係唔一樣㗎.打工仔心目中有3個主要因素決定升職速度,除咗要工作表現好,仲要得上司鍾意同有運氣,先會升得快.但其實一般僱主就覺得表現突出同領導能力先係最決定性嘅因素.
兩者心目中嘅準則唔同,所以就會發生上面朋友分享嘅經歷.同一份調查仲反映到香港嘅打工仔,不論有冇得升,其實對個制度都冇信心,覺得成件事唔公平,唔客觀.上司想升邊個就升邊個,冇一套系統化嘅晉升機制,咁咪令到雙方企喺對立面.
其實工作咗一定年數,有時都會諗自己嘅能力又去到邊個level,如果冇得升職又係唔係代表自己真係冇價值?呢度大家可以先諗下:升職喺你心目中代表緊咩?有得升職對你來講又係咩意義?
對某啲人嚟講,可能係對於多年付出嘅一種補償,起碼打咗呢份工咁多年,點都升返一兩級啦.而另一類人就會覺得,其實喺職場上都想自己有成長,有得著,升職就係其中一種能力嘅肯定.呢類人相信只要不停增值自己嘅知識,累積自己嘅經驗,當能力去到某一個程度,就可以勝任更高職位,完成更難嘅工作.
一枚打工仔喺香港土生土長,又點會唔知香港係一個用你嘅職位高低評價你嘅社會地位嘅地方呢.人生漫漫長路,有人嬴在起跑線,有人又會慢慢跑到終點.而職場生活佔咗人生差唔多3分之2時間,如果發現自己的工作得唔到尊重,不如就試下轉個新環境,去搵一個係願意欣賞你嘅付出嘅公司啦!


text:
最近準備再小裝修一下屋企,尤其係廚房,搬入嚟嘅時候未生細佬仔BB,無咩要求咁買個水龍頭用,但有埋細佬仔之後又加上疫情,家中嘅水龍頭其實由朝用到晚, 依家仲開始有漏水嘅現象,而且到有小朋友後就多了注重食水品質,先發覺原來用緊嘅水龍頭係裝唔到濾水器! 所以趁出開去,睇吓唔同款式,今次要揀返個款式好,品質好,同切合屋企需要嘅!
唔睇唔知,原來廚房水龍頭有好多款式,可以配合不同風格的家居設計之外,仲有好多貼心嘅功能!
大家揀新水龍頭時,可以考慮吓:
1. 水龍頭開關
搓完麵團或者醃完肉,雙手極dirty,點開傳統扭制式水龍頭?
輕鬆用手背踫一下水龍頭感應位置就可開水,是何等方便呢!
2. 含濾水功能
想要更安全潔淨的食水?可以直出飲用嘅水?
有些水龍頭嘅設計內含分隔管道輸送過濾水同普通水,一個龍頭可以出到自來水同過濾水,無需額外鑽孔安裝,而過濾器就可安裝在梓盆下面的廚櫃,廚房檯面提升空間感外又變得美觀!
3. 拉出式噴咀
唔想洗菜,洗碗水花四濺?
加水入水煲唔洗拎住重重嘅煲?
拉出式噴咀就係好貼心嘅設計,
拉出噴咀貼近食物洗淨,
就唔怕水花買四濺到周圍都係啦~
4. 出冷熱水甚至不同溫度
試過油膩的碗洗極都油嗎?
可以調教出水溫度的水龍頭就非常幫到手!
經過我多番研究,要換心水廚房用品,
最好就係「一家之煮(用家)」親自睇最好!
之前有聽過好多朋友會喺外國網站購買水龍頭,以為平啲又一樣款啫,但係點知原來國際版可能配件在香港無得買返,或者安裝上遇到問題就無得搵本地門市做保養維修啦!喺香港門市買,既可以問清楚經驗豐富嘅師傅安裝上嘅意見,買完之後又有售後服務同保養,呢啲都係優勝之處,唔慳得呢!
我自己特別喜歡GROHE呢個德國衛浴品牌,
平時在五星級酒店內都見到用佢嘅花灑和龍頭,
除咗款式眾多,品質和耐用性有一定保證.
另外,好似剛才所提及的貼心水龍頭功能,
GROHE都有~
我就影好哂相同mark好資料,
返屋企同big boss(老公) 傾埋就落單啦~
大家有興趣的話,可以到門市睇吓實物了解吓
地址:旺角上海街664號(旺角站A出口)
#升級家居 #裝修 #五星級家居 #好物分享
#水龍頭推介 #家居衛生 #潔淨水 #過濾水
#簡單易用 #售後服務 #售後支援 #耐用
#德國製 #濾水水龍頭


text:
之前英國政府推出BNO移民方法,令唔少香港人成個腦都充滿住去到英國之後美滿生活嘅畫面.雖然呢個移民方法好吸引,但都要問清楚自己,究竟有冇心理準備面對移民到英國之後可能會遇到嘅種種問題呢?究竟係咪移民英國之後就可以過上無憂無慮嘅日子?以下係唔少港人喺英國遇到嘅五大困難,生活,治安,天氣,等問題都是大家需要正視嘅重要因素.大家睇下到底英國啱唔啱自己生活啦!
1. 二等公民
排華現象喺英國並唔罕見,唔少在英港人指出喺英國會經常會俾人望住,令佢哋覺得周身唔自在.有陣時甚至覺得自己同土生土長嘅英國人有好明顯嘅差別待遇.雖然佢哋冇遭受到武力對待,但日常生活中經常受到英國人嘅冷嘲熱諷都令唔少移民到英國嘅港人感到鬱悶,甚至產生後悔嘅念頭.
2. 物價高
香港物價一直都唔平,但千其唔好以為移民到英國可以減輕經濟負擔,因為英國物價指數仲高過香港.喺英國如果好掛住香港,諗住行轉亞洲超市或者食餐中餐解愁,個價錢分分鐘會令你卻步.有港人指出雖然英國有亞洲超市,但當中嘅魚蛋,出前一丁等食物都貴過香港,而且中餐嘅點心,蛋撻等價錢都唔平.除此之外,交通費,電費等等費用都頗貴,所以如果想移民英國,學識點樣慳錢都好重要!
3. 治安問題
英國嘅治安問題的確係差過香港,街上有好多小偷,入屋爆竊案件都唔少.亦有港人表示曾經喺英國街頭俾人跟蹤甚至襲擊.所以如果想移民去英國,最好搵犯罪率無咁高嘅地方居住.
4. 天氣惡劣
唔少喺英國生活好多年嘅港人,至今都仲適應緊英國嘅天氣.好多人都指出英國嘅冬天特別凍,凍到令人瞓唔到.入黑之後周圍漆黑一片,而且有陣時仲會突然行雷閃電同落暴雨.所以如果自問會因為天氣變差而導致心情跟住變差嘅你,就要諗清楚英國係咪真係適合你生活.
5. 生活枯燥無味
喺香港就話有班朋友可以隨時約出去飲酒,打麻雀同開party,但移民到英國可能就無咁多娛樂.上面都有指出排華情況喺英國無處不在,好少英國人會同華人一齊玩,所以除非你喺英國有一班香港人朋友,如果唔係,都未必咁易搵到人陪你吃喝玩樂.
以上就係移民到英國可能會遇到嘅五大困難,移民英國後就如踏出舒適圈,會遇到很多前所未見的問題,但只要大家移民到英國前深思熟慮,評估移民英國的利弊,規劃好到英國的生活才移民就無問題啦.如果你想進一步了解移民到其他國家嘅困難,或者對以上資料有任何疑問,歡迎隨時聯絡我哋 SHARLO 嘅 Mentor!


text:
黃竹坑
黃竹坑(粵拼:wong4 zuk1 haang1)係響香港港島南岸一笪地方,響香港仔東面,深水灣西面.響香港地區行政中,黃竹坑屬於南區,目前主要係一個住宅同輕工業區.
黃竹坑東面嘅壽臣山一帶,曾經係香港圍嘅所在地,係香港地名來源之一.原村嘅大部分已被政府拆卸,家陣僅存黃竹坑新圍同小部分黃竹坑舊圍.
名[編輯]
黃竹坑舊時係條涌,所以叫「坑」.古時又叫鐵坑.家下工業區一帶,係涌嘅出海口,舊時叫涌尾,係水上人搭棚聚居嘅地方,有如家下大澳.
英人初到黃竹坑,就叫呢度士丹頓涌(Staunton Creek).Creek卽係涌,而Staunton就同中環史丹頓街一樣,以東印度公司嘅士丹頓而名.士丹頓跟譚夏士出使北河,曾經實地到過呢,所以有咁名.家下條黃竹坑呢條涌,變咗條明渠,所以叫唐字叫黃竹坑渠,英字Staunton Creek Nullah.
史[編輯]
黃竹坑一帶響新石器時代就有人住,現存嘅古蹟有黃竹坑石刻.到咗明朝嘉靖年間,有人響該處一帶建立香港圍,成為香港島早期具規模嘅村落之一.而當時黃竹坑西部係一個內灣,亦吸引咗唔少漁船停泊.
黃竹坑自1960年代開始開發,內灣亦被填平發展工業大廈,令黃竹坑一度成為香港嘅其中一個主要輕工業區.但隨著1990年代大部份紛紛遷移至中國大陸,製造業「日落西山」,加上香港政府銳意將香港仔同佢週邊地區發展成為一個旅遊區,黃竹坑將會轉型成三四星級酒店為主嘅酒店區,部份工廠大廈會改建成酒店.
地標[編輯]
睇埋[編輯]
- 黃竹坑道,位於黃竹坑嘅一條主要道路,部分路段屬香港1號幹線.
- 黃竹坑站,港鐵南港島綫嘅一個中途車站,位於黃竹坑工業區側邊.
- 黃竹坑車廠 (港鐵),港鐵南港島綫嘅車廠,前身係黃竹坑邨.
- 黃竹坑車廠 (城巴/新巴),城巴同新巴共用嘅車廠.
- 黃竹坑明渠,位於香葉道旁嘅一條主要明渠,源於班納山附近.
- 黃竹坑選區,南區區議會轄下一個選區,現任區議員係徐遠華.
- 黃竹坑舊圍,古時亦稱香港村,香港圍,係位於香港仔隧道黃竹坑入口附近嘅一條鄉村.
- 黃竹坑新圍,係黃竹坑舊圍嘅擴建部分,係位於香港仔隧道黃竹坑入口東南面嘅一條鄉村.
- 黃竹坑新圍舊民居,位於黃竹坑新圍10號,2009年正式被列為二級歷史建築.
- 黃竹坑醫院,由醫院管理局管理嘅一間醫院,屬黃竹坑老人服務綜合大樓嘅一部分,位於南風道西方入口附近.
- 黃竹坑巴士總站,喺南朗山道同警校道交界處附近嘅一個露天巴士總站.
- 黃竹坑谷,即係壽臣山,一座位於深水灣附近嘅小山丘.
- 黃竹坑石刻,史前時期遺留低嘅石刻,近南風道,已被列為法定古蹟.
- 黃竹坑天主教小學,以前一間政府資助學校,因香港政府喺2005年宣佈清拆黃竹坑邨而被迫停辦.


text:
一行三人,午膳喇!将军澳新都城二期,走到入嚟见到四点金,睇下食得咁唔甘先!咁我哋坐低叫咗啲美食,叫咗几款点心,再加碟咸鱼鸡粒炒饭,点心有时菜牛肉球,叉烧雪山包,翡翠鲜虾肠,咖喱猪皮鱼蛋,萝卜清汤牛腩,三个人280,午膳差唔多喇,都唔算差喇.
咸鱼鸡粒炒饭, 有镬气立散 又唔多食落咸咸地有咸有咸鱼味 而且配了 都唔错 三个人一人两碗有多 呢个炒饭值回票价
点心有时菜牛肉球, 时菜时蒸得啱啱好,最迟上格就系佢,到枱时仲胀卜卜,好耐冇食过咁有香味嘅牛肉球,入边仲有几粒马蹄,爽脆声入耳.
叉烧雪山包
好似墨西哥咁白雪雪,不过有个特别就系相同,啲雪山唔会随便跌落嚟,咬落去一粒粒 咁散晒,完全同墨西哥唔同呀! 一边甜甜地叉烧顶一顶,口味甜甜地,食落口滑一滑爽呀!
翡翠鲜虾肠,
大大粒鲜虾,粉皮薄一薄,爆旋粒粒下上,呢三条赐粉,一开二件件都有两只虾,呢个虾肠用料足,果然唔同呀!食得再尝试,有虾味,同啱啱出炉,即整即食,去边度揾呢,梗系嚟呢度啦!
咖喱猪皮鱼蛋,
以前街边食品,后期少咗街边档,要食呢味嘢真系要撞到先至有得食,虽然唔算好辣但系个人口味,咁都算系得咗,呢啲辣辣咖喱鱼蛋味,整得都算合格,唔算太林,亦都唔会太硬.
萝卜清汤牛腩
萝卜就新咗一啲,好似啱啱摆落去咁,仲未索到啲侯柱侯牛腩汁味,牛腩就炆得淋啦,可能太好卖啦,要揾啲新萝卜搭试上去,味道就可口好食,都总体上都算抵食.
拥有或管理这家酒店? 免费获取您的详情页以便回复点评,更新资料或者进行其他操作.


text:
喺2020年嘅日常生活入面,基本上無人唔會上網,上網已經成為咗我哋生活嘅一個好重要嘅部份,人人都機不離手,咁喺上網嘅其中一個主要行為就係搜尋,可以係日常度搜尋今晚去邊度食飯,以至可以係搵下點樣申請離岸戶口 (我哋嘅港究專員私心推介喺瑞士嘅Dukascopy Bank畀大家,佢唔洗BNO,又低門檻,肯定啱晒大家心意).
搜尋引擎有好多種,瀏覽器都有好多.之前港究專員介紹過嘅Brave Browser賣點就係加密鏈接 tor ,而今次我哋港究專員希望大家喺上網嘅同時為我哋嘅地球出一分力.你可能會問港究專員上網就上網,電話更加會耗電,咁又點為環保出一分力呢?
咁就可以試下我哋港究專員經常用嘅Ecosia.佢可以喺你上網搜尋嘅同時,一路幫我哋嘅地球種樹,為環保出一分力.
另外再想一路上網一路搵真銀?可以考慮下 CryptoTab, 歡迎可以參考返(一路上網一路賺錢系列)CryptoTab – 專掘加密貨幣嘅Browser,呢個可以同以下落嚟介紹嘅種樹一齊做㗎!
咁首先講下 Ecosia 其實係咩嚟?
Ecosia係一個搜尋引擎,其實就同Google有異曲同工之妙,唔同之處在於Ecosia會將廣告收入用嚟種樹,佢已經喺巴西,西班牙,印尼,埃塞俄比亞等嘅地區種咗過百萬棵樹.唔會好似Google咁用Google Adsense嚟分析數據同埋將廣告收入落自己袋.
你知道 Ecosia 係咩嚟之後仲想知佢嘅透明度同安全性?
- Ecosia 唔會永久儲存使用者嘅個人資料,系統會喺一個禮拜內自動完全匿名化.
- 所有資料都會加密或者隱藏,尤其係用户嘅IP地址:例如192.168.152.223 會變成192.168.XXX.XXX,另外仲會經過 SSL 加密,確保用户資料安全.
- 用户可以隨自己喜好設定追蹤工具.其實Ecosia係唔會用任何追蹤工具,但係有機會會透過使用其他插件進行對你嘅追蹤.所以可以自動停用同埋手動熄所有追蹤工具,就唔洗怕因為唔識用電腦coding而保障唔到自己啦!
- Ecosia每年都會放晒佢公司嘅財務報表上網畀用家參考返,另外Ecosia係委託咗信託基金管理成間公司嘅賑目,起碼知道係有根有據,提高返Ecosia嘅透明度.
講完佢有咩好就梗係要講點用 Ecosia
如果你同港究專員一樣係用Brave Browser嘅話,記得要熄咗Brave Browser嘅廣告阻擋功能,唔係嘅話會種唔到樹架!
2. 將 Ecosia 加入 Chrome 插件
一樣直接開咗瀏覽器之後用Google搜尋 Ecosia ,之後開上面嘅畫面,藍色位置有個按鈕Add Ecosia to Chrome,只要你嘅瀏覽器係chromium (例如Brave Browser同Chrome),都可以用到呢個插件.
希望你都可以同港究專員一樣,為人類嘅未來出一分力,雖然每個人做嘅野好似好微不足道,但係星星之火,可以燎原,唔好睇少自己嘅小小行動,其實已經可以幫到我哋住緊嘅地方.可能身邊有好多已經到咗收成期嘅人對地球,社會已經無咗希望,自己享受人生,但係人就算去到尾段都應該做人同做事學英國前首相邱吉爾講嘅:我哋唔會投降 (We shall never surrender),為自己同下一代嘅未來打拼.
鐘意呢篇分享嘅話希望大家畀 Like支持下我哋,Subscribe 或者 Bookmark 我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個 Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!仲有唔好漏咗Follow Kong’s Cult嘅 Facebook 同 Instagram 專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
「阿維,我覺得你個人好陌生啊,完全唔係我以前識既阿維.」各位有拍過拖既巴絲打,都好可能聽過依句說話,包括筆者.我認為依句野的確係難聽過粗口,仲難聽過話你係中國人一樣,但偏偏情侶之間,嘈交時最中意都係講依句說話.話一個人好陌生,唔係因為岩岩同佢識左冇耐或者完全唔識佢,而係在於發現一個識左好耐既人有一種原來你唔知既性格或者行為,令你覺得好陌生,我都可以稱之為期望落差.呢種落差唔係在於拍拖前後既細節轉變,好似以前出街要食西餐,而家就日日茶餐,或者以前就執到成個周柏豪,依家就成日唔打扮,好似grad din毒撚咁出街.呢種落差係在於你永遠都估唔到對方會係咁既人,同時你係討厭依種性格,或者接受唔到.好似你知道男朋友其實係富二代,但扮窮去考驗你果時,你唔會傷心,反而係好開心原來佢咁有錢.
可惜事實上呢個世界冇咁多有錢人扮窮人既例子,有都未必到在座各位份,因為這個機會不是屬於你的.我要講既只係幾個大家或者會遇到既依個問題既起因.
第一,如果你女朋友有睇過你既文章或者藝術作品,佢地第一個反應都唔會贊你叻,反而心中有一種陌生感.如果閣下既作品係大受歡迎,咁你可以暫時飛左幾一段,因為女方第一個反應一定係話你叻仔.但如果閣下既作品同我一樣係一d都唔出名既話,加上女朋友會細讀你既作品,咁佢第一個反應可能就會覺得好陌生.文字最特別既地方係你可以用其他人既角度同埋其他人既意考方式去寫,唔一定係要第一身經歷過,你可以話自己係食家,可以話自己係黑社會大佬,但真人可能只係一個毒撚.但往往因為你係網上面打既野,而令到女朋友會胡思亂想,唔知道你心入面點諗,唔知道你係唔係做緊戲,唔知道真實既你到底係點樣,呢個時候佢就會覺得你好陌生.
第二,如果你同女朋友係由大學開始識既,咁投身社會之後,大家既價值觀或者唔同.大學你可以話係一個小型社會既縮影,但另一方面大學都可以係一個比你避世4年既安樂窩.你可以話大學之間既男女關係不知所謂,係淫亂同埋咸濕,但另一方面大學之間男女既感情都冇咁現實,或者大家都係學生,大家家庭水平差唔多就得,唔使日日煩買樓同埋搵工,愛情自然少左現實既成份.但係好景不常,當大家畢左業之後,見識多左,個人都會現實左,而男方往往係追求理想既一方.男方想自由,男方希望完成自己既目標,佢唔想樣樣既都係錢行先,當佢既夢想達成唔到既時候,會比人話天真,但當夢想達成時,就會為人稱讚,可惜大部份都係前者.女人畢業之後,只要個樣正常都一定有唔少事業有成既人去追求,佢地既條件一定比無家底既freshgrad仔好,呢個時候唔少女方都一定會心動,開始想自己既男朋友為未來打算,努力搵錢,有一個穩定家庭,唔再好似大學果時陪男朋友追夢.男朋友會話「你好陌生,你唔係我以前識既女朋友,之後就下刪一萬字.」
第三,如果你同女朋友係long d,就算日日skype都會有距離感,之後就引伸出陌生兩個字.當對方身處異地,由其係男仔,無論佢有幾愛女朋友,日日都抽時間出黎同佢skype都到,都好難避過女人天生既猜忌性.因為佢永遠都會想像當你唔係佢身邊既時候,你會做緊咩野,係唔係溝緊其他女呢?係唔係同其他女上緊床呢?久唔久之,當你人在異地,有小小轉變既時候,佢都會認為你係好陌生,因為佢見你唔到,佢唔知你點解要轉變.點解你會去打羽毛球既?你係香港都唔會打架喎!點解你會染頭既?你平時係香港都唔會染架喎!但答案只係因為男方心血來潮想轉變下自己,畢竟去到外地如果冇轉變,咁去黎有咩野用?
陌生兩個字最大原因可能就係建基於猜疑同埋不了解,作為對方既伴侶,唔多唔少都要係佢既身邊支持佢,比佢知道你既轉變唔一定係壞事,你既變成點都好,都係咁愛你既另一半,陌生只係暫時性,真正既你依然係好愛佢,當然殺人放火傷害人既就除外啦.但點都祝各位唔好比另一半話你係一個好陌生既人.


text:
Bristol VR
Bristol VR係一款由英國Bristol出嘅後置引擎雙層巴士.
初期發展[編輯]
喺1960年代,Bristol構思一款可以配單層或者雙層車身嘅後置引擎巴士.巴士嘅引擎係打直擺喺尾輪跨右邊,擺法同當時市場上嘅利蘭Atlantean同埋丹拿Fleetline唔同,而散熱水箱就擺喺車頭.佢可以配吉拿6LW,吉拿6LX或者利蘭O.600引擎,經半自動波箱去行U形尾軸.至於長度方面就有33呎同埋36呎兩款.
呢隻底盤喺發展期間係叫做N型.喺1966年有兩架配吉拿6LX引擎同埋Eastern Coach Works(ECW)車身嘅33呎樣辦巴士亮相,型號正式被訂為VR,即係Vertical Rear噉解.其後呢隻引擎打直擺嘅VR多咗個名叫VRL.1967年中,Bristol宣佈會出橫置引擎版VR,長度方面有30呎同埋33呎兩款,型號全名係VRT.
量產型Bristol VR巴士喺1968年開始交貨.
VRL[編輯]
由於Bristol VRL唔符合英國政府喺1968年開始嘅買新巴士資助(Bus Grant)嘅要求,所以VRL出得好少,兼且全部係36呎版.
Bristol VRL喺英國本土只得Standerwick公司買,佢哋都係配ECW車身嘅客車.另外有VRL被運去南非約翰奈斯堡同埋普利托里亞行,佢哋配Bus Bodies (South Africa) Limited車身.
最後一架Bristol VRL喺1972年出.
VRT[編輯]
最初期嘅Bristol VRT Series 1可以配吉拿6LX或者吉拿6LXB引擎.由於VRT Series 1底盤本身有唔少問題,所以Bristol喺1970年推出VRT Series 2.到咗1974年,Bristol再推出VRT Series 3,採用密封式引擎室,並喺引擎室加裝通風系統減低噪音,佢除咗吉拿6LX同埋吉拿6LXB引擎之外,亦有用其他引擎,包括利蘭510,利蘭501,吉拿6LXC同埋利蘭O.680.
Bristol VRT喺英國除咗國營嘅巴士公司同埋Passenger Transport Executive之外,亦有唔少市營或者私營嘅巴士公司買.車身方面亦唔再好似以前嘅Bristol Lodekka淨係配ECW,亦有Northern Counties,亞歷山大,東蘭開夏,Willowbrook同埋都城嘉慕威曼車身.
另外喺1970年有十幾副VRT底盤喺東蘭開夏間廠燒咗,其中一副VRT Series 1底盤俾人整返好同埋運咗去澳洲,配Smithfield單層巴士車身.
Bristol VRT喺1981年俾嗰時喺同一間廠出嘅利蘭奧林比安取代.


text:
早前同Lily傾謁講起,蘇施黃喺佢個電視節目 "一粒鐘真人show" 度介紹過一間 cafe 叫做 "Pumpernickel",原來佢一早已經幫襯過,仲話幾鍾意果度嘅環境.我之所以提起呢間舖,係因為喺個節目度見到阿蘇介紹嘅食物都好吸引,尤其係麵包,屬於高纖硬包類,嘩,開正我個瓣啦!於是就同 Lily 傾吓,因為佢都係嗜包之人.
點知有一日佢嚟學琴果陣,佢買咗個 "招牌包" 俾我試,嘩,試過之後真係一試難忘,因為我一向都鍾情於歐陸麵包,特別係硬麵包,所以對佢特別有好感.
其實間 cafe 嘅店名 "Pumpernickel",正正就係指德國地道特產黑麥包.呢個黑麥包果然係招牌貨,"檸些Bu筒".首先個包拎上手已經有"好墜手"的感覺,比一般麵包特別重身,因為用黑麥粉做出嚟嘅麵包,texture係比較密,所以會比較重身.外皮非常煙韌,但又唔似得硬豬仔包個皮咁硬,而且佢仲有一種好特別嘅橘子味道,好清新,唔知係咪落咗橙皮或者檸檬皮之類呢?水果之中,我特別鍾意橘子類,再加上一些種籽仁,口感特別豐富香口,所以呢個黑麥包有齊哂我鍾意嘅元素.
有次行開金鐘,見時間又差唔多接近 6:00pm,於是便到 Pumpernickel 碰碰運氣,睇下仲有冇呢個黑麥包買,因為接近呢個時間所有麵包都會有8折,可能好快就俾人買哂,點知俾我見到仲有幾個喺度,當然立即叫店員俾兩個我啦,其中一個係買嚟俾 Winnie 試嘅,有好野梗會同好友分享啦,我唔會獨食嘅.Winnie 試過都話唔錯,哈哈,都係果句,佢都話得唔錯就真係唔錯o架啦!所以我覺得個包係貴得有價值,8折咗之後又唔係真係太貴啫,10蚊有找,起碼比起 Little Mermaid 啲包平得多啦,而且又夠飽肚,所以連我咁孤寒都捨得買嚟食就知有幾好食啦,如果媽咪係度,佢試過都一定話好食啫.


text:
第一次用M.2! Intel 600p速度有驚喜
話說筆者嗰塊ASUS Z97-C 原生支援M.2,但從我喺2014年入手開始都冇用過呢個頭,一嚟係當時唔普及,二嚟係因爲怕整爛個Socket.
但今時唔同往日,依家M.2已經成爲市場上主流嘅趨勢,發展急速至餘價格都越嚟越平,同時間筆者本身用緊嘅ADATA SP900 因爲個Uncorrectable Errors 次數太多,高達411次,經常導致系統故障,所以筆者決定換咗佢(依家轉咗做放啲少用啲嘅文件嘅Drive).
筆者買嘅呢款M.2 SSD係Intel 出嘅600p,成個系列都係行TLC(即係三層儲存晶片,一個Cell 可以Save 3個bit嘅資訊),但同以往唔同嘅係,佢採用3D NAND TLC 嘅技術,令佢可以喺粒晶片同樣面積之下提供到相對大嘅容量,而且佢提供8GB SLC Cache,所以係Queue 嘅 File 細過8GB 嘅話應該都唔會感受到TLC 嘅缺點嘅,但若然 File 超過 8GB,就好有機會會出現寫入唔穩定嘅情況.
讀取嚟講TLC就冇乜大問題,其實筆者都係讀取多,最多就係pacman -S 裝下軟件咁,不過目前應該都未有一個超越8GB 嘅軟件,所以筆者都冇乜擔心過.(如果大家係要dd走舊SSD嘅話其實呢隻真係幾慢)
筆者買佢嘅原因
- 細塊
- 唔需要接線
- 行PCI-E 3.0 x4(雖然我冇咁多Lanes)
開箱
部野海鮮舫買嘅,我諗係煙條原廠嘅(掛
個盒嘅設計係類似Intel 新出嘅CPU盒,都冇咩特別
打開個盒之後會見到說明書同埋保護住本體嘅紙皮盒,擺放佈局就乜都冇架啦,不過$7XX M.2嚟講算係叫對得住天地良心(掛
我真係第一次接觸M.2 SSD㗎啫,估唔到比起一把大Size嘅界刀更加細,而價錢大約$3.12/GB左右
裝埋上機之後佢相對之下更加渺小,btw 其實係咪以往嘅電腦零件太大呢?
實際測試
因爲筆者寫呢篇文章嘅時候已經dd咗隻舊Harddisk 落600p,所以根據Linux 嘅Benchmark 只能夠進行讀取嘅速度測試.
平均讀取速度達到740MB/s ,已經超越咗SATA 3嘅理論上限,似乎呢隻野都買得值得?
btw SATA會唔會係未來嘅SSD市場入面淘汰?我覺得應該唔會,始終因爲M.2 會佔據塊Motherboard 嘅少量空間,因此太多M.2 可能會導致其他插槽冇位擺(可能),如果改用垂直方式嚟擺放粒SSD 又可能有散熱問題,which is 華碩以前有做過但overheat未有喺AMD Socket TR4板作出改善,即係張 ROG ZENITH EXTREME.
Linux 用NVMe開唔到機點算?
我發覺係mkinitcpio module 嘅問題
用arch live usb 用arch-chroot 入隻nvme度nano /etc/mkinitcpio.conf ,喺module 一欄加翻nvme 再 mkinitcpio -p linux 就可以.


text:
KATO室內燈之美学 (詳)
今次用Kato嘅E231系500番台山手線電車做示範,
少少工序就可以令抽車嘅室內燈靚仔好多.
大家慣性安裝Kato室內燈嘅方法大概係先上銅片同燈,
再將集光嘅膠片裝到車廂嘅頂部,
之後就吸返埋架車.
但最常見嘅問題係合埋咗之後,
近燈位果邊會有一泡明顯嘅光 (如圖).
原因係集光片同盞室內燈之間其實有個空隙響度,
即時拍到幾埋都好,都會有漏光情況出現.
然而,只要少少嘅工具就可以將個室內燈變到靚靚仔仔 ~
(左邊為加工後,右邊為加工前)
我嘅做法係用錫紙貼紙封住集光片同盞室內燈之間嘅罅隙,
上下都貼一塊,令光線徹底向前進~
室內燈安裝完成後,
再慢慢將車殼由上而下垂直合上.
而家大家見到圖中嘅室內燈光度其實大約比緊3V電左右,
大概係通勤電車嘅緩行速度~
Kato燈響呢個Volt數會偏暗,
如果想加強亮度,其中一個方法可以考慮用錫紙貼紙~
貼一條錫紙貼紙響車內頂部,
出來嘅效果挺不錯的~!
想再靚啲,
當然可以考慮加埋座席~
成個籠嘅色溫當堂唔同晒!
總結~
錫紙貼紙可以簡單地解決漏光問題,
貼一條響車頂能夠增強多30%嘅亮度,
低速時效果會更為顯著,
燈光亦會比原先較為柔和.
有任何問題歡迎留言 :)


text:
近期到處都充斥住事業線,就連三姑姐最近都收到可靠消息話,一向男仔頭嘅楊茜堯都話要行性感,將會係新劇首次嘗試性感造型,聽聞仲會著性感泳衣示人.三姑姐梗係要問下佢係咪真㗎啦!
新劇大騷身材
「嘩!你咁快就收到料嘅!係呀,最近接咗套新劇,嗰角色都幾性感㗎,成日都要show身材!咪畀自己作一啲新嘗試,挑戰下自己囉!我呢排都好努力咁減緊肥㗎啦,希望到時睇落可以靚啲性感啲啦!」
但最近先聽到楊茜堯話又要趕劇,又要出埠宣傳,仲邊有咁多時間減肥呀?唔通佢節食減肥?楊茜堯即刻話:「梗係唔係啦,節食減肥的話,我一早暈咗啦!係我當然代言開嘅產品有隻燒腩減臂gel,好work㗎!」佢仲即刻拎出嚟畀三姑姐睇.
勁消脂熱到彈起
原來佢用緊係好hit嘅2B Into Arm & Body,之前有好多beauty editor都介紹過,話佢消脂嘅效果一流.連楊茜堯都話:「2B支燒腩gel同一般瘦身gel好唔同,一齊喺手臂同肚腩呢啲脂肪位,佢皮膚仲係凍嘅時候,就已經feel裏面熱,咁先係真正燃燒脂肪,我第一次用仲熱到彈起呀.最重要係2B支燒腩無任何辣椒成分,所以完全唔怕會有敏感問題,最啱我哋藝人用.」
3星期減寸半
▲楊茜堯一講起減肥就好興奮,仲帶埋私伙燒腩gel畀記者試下.
當日楊茜堯仲即刻俾三姑姐試下個效果,猛咁話要證明自己無講大話,仲叫我一定要搽喺手臂度試下,一開始真係冇咩感覺,點知過咗陣真係熱到飛起,仲feel到即時幫我收緊啲拜拜肉,楊茜堯果然冇介紹錯.
▲長期使用2B,所以一直以來阿怡都Keep得好好.(圖/網絡圖片)
楊茜堯最後仲偷偷地話我知:「我用咗3星期左右,每晚沖完涼搽一次,前後唔駛5分鐘,而家個肚腩已經減咗寸半啦,手臂都瘦咗半寸!真係又方便又有效,最緊要係唔怕會敏感呀嘛!」
燒走5磅脂肪
楊茜堯私伙嘢,記者梗係要試下,搽咗上去一陣就開始發熱,望落有啲紅,但摸上去係涼涼地,咁先真正燒緊脂!
[萬寧]長期熱賣No.1
在家抗疫修腰 無難度!
呀Wing: 12日 總共減3cm!
呀Wing比年尾節日洗禮,肥左超多,自從用左2B之後腰位手臂即刻唔同左,Wing最鍾意2B地方係: 每天只需3分鐘就可以控制個肚腩仲可以減埋手臂Bye Bye肉!真係正!效果都幾誇張!!短短日子減左成3cm,朋友們!加油!妳地都得架!
Inma 媽媽: 第1星期 已經起效
Inma自從2年前女兒出世,麒麟臂大肚腩就揮次不去!點知一用2B,只係幾日已經開始減緊佢兩年積落脂肪,真係好誇張!
呀CA :短短2星期 總共減接近1吋
用上2星期的成績:
肚腩無節食由25.6 吋 減至 25.2 吋,非常ok!
楊怡堅持用 唔反彈 效果驚人!
2B Alternative效果好,咁多年嚟係萬寧都係放喺貨架頂.記者就發現連職員都有用,真係信心保證.
後記
見到楊茜堯效果咁好,我三姑姐都忍唔住要去買返支嚟試下.咪話我唔益你喇,而家Into Arm & Body係萬寧做緊優惠又或者打去2B熱線都有優惠㗎
▲小篇係網上發現呢張現金劵,同大家分享
▲查詢電話: 24111144
網購限定優惠
需要網購朋友,可以選購不同療程裝,除了價錢實惠之外,仲有好多唔同收貨方法,由順豐智能櫃以至上門送貨都有,非常方便,而且而家香港及澳門地區仲免運費添! https://www.skinnymore.com/pages/2bann
2B Alternative 系列 - 專業瘦面微精華,消水腫,修咀嚼肌,更好趕走雙下巴!


text:
美國有研究報告指出,mmWave 5G 喺各方面都比公共 WiFi 優勝.
mmWave 同 WiFi 都有一個共通點,就係兩者都需要用戶身處喺特定嘅範圍之內先至可以得到良好嘅連線體驗.
流動網絡提供商為咗俾到用戶一個穩定可靠嘅 mmWave 5G 服務,佢哋需要喺服務範圍內鋪設密集嘅 mmWave 天線.
因為 mmWave 5G 係使用高頻率,同埋好似 WiFi 一樣,覆蓋範圍比較細,傳輸距離有所限制.
報告裏面提到,喺 6 GHz 以下頻段上使用 5G 嘅時候,下載速度係 63.9 Mbps,只係比公共 WiFi 快3倍. 但係使用 mmWave 5G 下載速度可以比公共 WiFi 快30倍.
網絡研究人員分析所得,mmWave 5G 比公共 WiFi 優勝嘅地方大概可以歸納為以下三點.
第一個原因係因為其他信號嘅干擾.由於 WiFi 頻道係唔需要申請,任何人都可以設立自己嘅 WiFi 網絡.喺同一個區域裏面,可能有好多唔同嘅 WiFi 網絡都係使用相同頻率,導致產生干擾問題.
第二個原因就係比較舊嘅技術基礎.公共 WiFi 網絡都係經由有線寬頻提供.如果負責提供 WiFi 嘅寬頻線路係幾年前安裝嘅,安裝之後又冇更新過,佢提供嘅 WiFi 網絡自然亦都追唔上最新嘅網絡規格.
相比之下,流動網絡提供商會不斷升級系統同基站,確保選用5G嘅用戶可以得到更好嘅流動網絡體驗.
最後,第三個原因就係高速 WiFi 硬件不足. 就算有線寬頻可以提供到高速網絡連線,亦需要支援相關速度嘅 WiFi 路由器先可以傳送出高速 WiFi 信號.
依家最新最快嘅 WiFi 標準係 WiFi 6,並唔係所有公共 WiFi 都會持續更新硬件.
綜合以上幾個原因,公共 WiFi 嘅速度同穩定性確實係冇乜保障.


text:
塑料機械網> 全部分類> 橡膠機械> 煉膠機> 加壓式密煉機更新時間:2021-08-26                            返回產品中心
青島佳匯源機械有限公司
青島佳匯源機械有限公司
青島佳匯源機械有限公司
泰興市瑞興橡塑機械有限公司
青島鑫城一鳴橡膠機械有限公
青島鑫城一鳴橡膠機械有限公
廣東利拿實業有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
大連第二橡塑機械有限公司
青島鑫城一鳴橡膠機械有限公
青島鑫城一鳴橡膠機械有限公
青島騰輝機械有限公司
青島騰輝機械有限公司
振德隆機械(昆山)有限公司
振德隆機械(昆山)有限公司
振德隆機械(昆山)有限公司
振德隆機械(昆山)有限公司
振德隆機械(昆山)有限公司
振德隆機械(昆山)有限公司
振德隆機械(昆山)有限公司
振德隆機械(昆山)有限公司
振德隆機械(昆山)有限公司


text:
「再見」
終於都到咗送你最後一程嘅日子,再唔捨得都要同你講一聲再見.你突然嘅離去其實依然仍未完全接受,希望你去到世界嘅另一端繼續開開心心咁過每一日.咁多年嚟都無送過啲乜嘢俾你,希望最後嘅一份禮物你會鍾意.雖然心情依然沉重,但係見到你安祥,見到你微笑就已經足夠.我會記住你講嘅每一句說話,唔需要擔心我.你永遠都會係我心入面,永別了我最愛嘅爺爺!
「爺爺」
無諗過今日真係會打八號風球,好驚今日嘅儀式無辦法順利進行,不過最後都好順利咁完成所有嘢.嚟啲都係你嘅福氣!知道你鐘意安靜,知道你怕遠,所有嘢都一切從簡!而家只係差最後一件事就完成所有嘢,希望唔雖要你等太耐.今年就算幾難過都好,真係無嘢難得過要同你講再見.多謝你多年嚟嘅照顧,所有嘅回憶都會係我心入面永遠保存落嚟.好慶幸有你嚟一位咁疼錫我嘅爺爺!
「四代」
無諗過郭大少今日會主動去搵你,無諗過佢會問你去咗邊.慶幸嘅係你睇到佢出世,趕得及出院同我哋過佢嘅百日宴.當然最緊要嘅係我哋四代同堂,因為我知道你等咗嚟日好耐.相信你會係世界嘅另一面守護佢.可以為你做嘅嘢唔多,我只係做自己認為該做嘅事,希望你安心.雖然好多人話時間可以治療哀傷,但係一定唔係一個月嘅時間,因為每次諗起你都依然難過.
Also published on Medium.


text:
作者:金啟孮(1918~2004年),滿族.原遼寧省民族研究所所長,教授,《滿族研究》雜誌主編,國內外著名女真文,滿學,清史,蒙古史專家.金啟孮姓愛新覺羅氏,名啟孮,字麓漴,為清乾隆帝第五子榮純親王永琪七世孫,五世祖母為清代著名女詞人顧太清,父金光平(恆煦)為女真文同滿文嘅著名學者.
我哋都知道日本人講英文講得好唔正,但如果日本統治咗英國,噉統治者嗰種唔正嘅英文就會成為通用嘅語言.呢種天方夜譚嘅事情就發生咗喺中國.現時嘅普通話,其實係阿爾泰語系嘅蒙古族,鮮卑族,女真族等等嘅遊牧民族,喺學漢語時所講嘅歪音漢語,但由於佢哋成為咗統治階級,於是佢哋講嘅非純正漢語就成為咗國語.
400年前嘅北京話:吳語
北京自建城以嚟經歷過好多次朝代變遷,自古以嚟北京話有過幾多變化?點變?400幾年前嘅明朝末年,由意大利嚟嘅傳教士利馬竇曾經用羅馬拼音記錄咗大量嘅當時嘅北京話,呢啲記錄至今仲保存著.從佢嘅記錄可以清楚無誤噉睇到:當時北京話係有大量入聲字,並且冇zh,ch,sh等嘅巻舌音,證明咗當時嘅北京話唔係而家嘅北京話,亦都唔係現時嘅普通話,因為無論北京話定係普通話都唔具備呢啲特徵.同時亦都證明咗北京話同普通話嘅歷史都超唔過400年,400年前嘅北京話係明朝嘅官話(考證為吳語).
北京出現第二語言:滿語
滿人入關進駐北京之後,為咗社區安全等等嘅政治因素,就將紫禁城方圓10里之內嘅漢人全部趕走,只准滿人居住,呢個範圍稱為北京嘅內城,而10里之外稱為外城.於是,北京城出現咗兩個社群:滿人社群同漢人社群.從階級,語言同居住地域嚟睇,都係好截然不同嘅兩個社群,於是北京城就出現咗兩種語言:明朝官話同滿語,亦即係內城講滿語,外城講明朝官話.
滿語嘅分支——滿式漢語
由於滿語係一種北方民族嘅語言,再加上滿人原始生活喺草原,叢林,以及滿族得短暫嘅歷史文化,都局限咗滿語嘅成熟水平.可以話,滿語係一種比較原始嘅語言,無論佢嘅發音,詞彙以至語法都好原始,唔成熟.即使喺北京,滿語亦都難以滿足日常嘅需要,北京嘅動植物,建築,日用品等好多嘢都係滿人見所未見,聞所未聞嘅,呢啲嘢都好難用滿語描述同交流.喺滿人同漢人之間係噉樣,喺滿人同滿人之間亦都一樣,無辦法將日常生活所遇到嘅嘢表達清楚.至於漢人嘅建築工程用語,藝術語言,醫學以及其他科技用語嘅高階嘢就更加無法表達,當時嘅形勢係滿語喺北京面臨無法交流嘅危機.面對有幾千年曆史,千錘百煉而成嘅漢語,滿人雖然奪取咗中國嘅政權,但係佢嘅語言難以勝任統治中國嘅使命.滿人作為中國嘅統治者不得不面對要使用語言嘅生活同政治現實,小至為咗自己日常生活嘅表達,大至為咗統治中國嘅政治需要,滿人都迫切需要一種能夠好好表達自己周圍生活嘅語言,改造滿語已經係等唔切,滿人除咗學習同模仿漢語之外就無其他方法.因此,套用北京漢人嘅語言(包括詞彙同語音)成為唯一嘅選擇,於是第三種北京話出現咗— —滿人講歪音嘅漢語(暫且將呢種語言叫做滿式漢語)
第三種北京話嘅形成——內城北京話(mandarin)
北京城裡嘅一棵小樹,廚房裡面嘅一件工具,用滿語都無法表達!因為滿族人嘅祖先從來冇見過噉樣嘅植物,從來冇見過噉樣嘅工具,呢個就係當時統治中國嘅滿族人所遇到嘅嚴酷嘅語言現實.滿語要繼續講落去,除咗直接用北京外城漢人語言嘅詞彙同模仿佢哋嘅語音之外,就冇第二種可能!就似日本皇軍學話中國話:「你嘅,八路嘅,幹活?」一樣,北京內城嘅滿人開始咗佢哋艱難嘅模仿漢語嘅歷程.
但係滿語對比漢語有佢先天嘅殘疾.首先,入聲字一下子就冇晒,呢個就係漢語同音字增多最根本嘅歷史原因,用滿語去發漢語嘅音更加係不倫不類,可以肯定嘅係,呢個係發音最歪嘅漢語.但係,歷史就係咁殘酷,滿人呢種唔正嘅漢語比起日本皇軍嘅唔正嘅漢語要幸運得多,隨著使用人口增加,呢種令當時漢人老百姓笑甩牙嘅唔正嘅漢語成為咗清朝統治階級嘅「共同語言」——呢個就係早期嘅普通話(暫時用英文嘅mandarin叫呢種語言,讀「滿大人」).
內城北京話嘅發展——走出北京內城,形成「官話」
隨著北京內城嘅「mandarin」呢種歪嘅漢語嘅形成,喺北京內城形成一個固定嘅講「mandarin」嘅人口.呢個人口就係當時中國最高統治團體——八旗貴族.「mandarin」成為清朝統治者嘅官方語言——「滿清官話」.
具體嘅時間有待考證,喺《康熙字典》入面嘅語音同今日嘅普通話嘅語音係有一定差別,但係同其他漢語嚟比已經更接近今日嘅普通話.
從「滿清官話」嘅形成史嚟睇,「滿清官話」受滿語嘅影響主要喺語音方面,呢個係一種唔成熟嘅,歪嘅漢語語音系統,而喺詞彙同語法方面受嘅影響就好有限,從語言嘅本質上嚟睇,「滿清官話」應該屬於漢語嘅分支,而唔應該屬於滿語嘅分支.不過點都好,滿清官話都係最差嘅一種漢語.
內城北京話嘅發展——落地生根,形成「國語」
「滿清官話」形成之後,隨著滿清政權喺地域上伸延,講「滿清官話」嘅八旗貴族亦都從北京嘅皇家內城走到去中國嘅每一個角落,於是各地嘅行政首長嘅口音又變成咗當地嘅標準口音,並且喺當地嘅上流社會同平民社會不斷噉滲透壯大,最終使到「滿清官話」成為中國嘅「國語」.
從地域上嚟講,中國嘅北方係滿人活動嘅主要地區,亦都係滿語化程度最高嘅地區.而南方嘅個別地區,好似兩廣,福建等地就由於「山高皇帝遠」而受到較少嘅影響,呢個都係中國南方語言讀唐詩宋詞上嚟比起普通話更押韻,親切嘅根本原因,亦都係清代冇著名詩人嘅根本原因.
有一點要講嘅係,mandarin係從北京內城繞過北京外城直接向全中國滲透而形成滿清嘅「國語」,所以北京嘅外城話並唔係真正嘅「國語」——普通話.雖然「外城北京話」一直受「內城北京話」嘅影響並不斷演變,但係,正如北京嘅內城貴族同外城平民百姓係兩個走唔埋嘅人口,「外城北京話」同「內城北京話」係同階級差別一樣,兩者互不相容嘅語言.所謂嘅「北京話」一直係兩種:「外城話」同「內城話」,而各地方所謂嘅「北京話」實際係指「內城話(即mandarin),而唔係外城漢人所講嘅「北京話」.外城漢人所講嘅「北京話」實際係對中國地方語言冇影響嘅.
內城北京話嘅發展——漢語代表語言嘅地位確立
mandarin經過滿清王朝200幾年喺中國嘅統治,再經過中華民國繼續使用,而又再經過中華人民共和國喺憲法制訂「國家代表語言」嘅條文,普通話——漢語代表語言嘅地位已經係無可動搖.
內城話,北京話喺北京消失
從語言史角度講,普通話唔係北京話,衹係北京嘅內城話.隨著滿清王朝解體,北京內城嘅貴族群體亦都喺北京城裡面消失咗,因而普通話喺北京城嘅真正母體亦都已經不復存在.將普通話硬係講成北京話,噉喺100幾年前可能仲有一半啱,但係今日講嘅話就大錯特錯嘞,因為「北京話」呢個概念變咗,已經唔再係原來嘅「北京話」.
北方話同鮮卑語
南北語言咁唔同,究竟邊個代表傳統嘅漢語?呢層我哋要返到去歷史事實嚟到講.唔講遠嘅,漢族語言文化中心就本來喺黃河流域,東晉嘅南渡同南宋嘅偏安,兩度將文化中心遷去南方.頭一次,喺東晉之後,南方出現咗宋,齊,梁,陳四朝;北方喺鮮卑族北魏統治之後,出現東魏,西魏,北齊,北周.而北魏孝文帝曾經禁止胡服胡語,可見胡語即鮮卑語喺華北甚必普遍.但北齊又因為鮮卑人嘅反對情緒,反其道而行,甚至大加提倡.所以當時山東,河南以北幾乎都成為咗鮮卑語通行嘅地區.第二次,宋朝南遷,淮河以北成為咗金朝女真人嘅統治範圍.據宋人記載當時河南地區,竟然到咗「廬人盡能女真語」嘅地步,講白啲就係「連飯鋪伙記都講女真話」.
鮮卑語詞語喺《二十四史》裏大量噉保存著,仔細對比,同今日嘅蒙古語幾乎一模一樣.女真語係滿洲語嘅古語,對比女真語詞語同滿洲語詞語竟然係六七成似.
鮮卑語同蒙古語差唔多,女真語又同滿洲語差唔多,而滿語同蒙古語不論喺詞語,語法同埋語調方面又非常似.噉呢兩種阿爾泰語系嘅語言喺華北前後竟然統治咗千年咁耐.雖然隋唐統一於前,元朝統一於後,隋唐同元都係帶有極濃嘅北方民族色彩嘅王朝,不但冇完全恢復漢官威儀,所講嘅漢語亦都一早有胡人嘅腔,同南方截然唔同.南方語言中至今保存著嘅「嚟哉!嚟哉!」等極近似古漢語嘅語言,但北方就冇.北方自《元曲》以嚟記錄嘅都係極近似今日嘅白話文.總體嚟講,南方語言近似文言文,北方語言近似白話文.任何文字記錄語言都係記錄當時講嘢嘅情況,因此文言文所記錄嘅係中國古時嘅語言.南方語言近似文言文,可見南方語言代表嘅係傳統嘅漢語.北方語言就係新加入嘅北語(叫「胡語」亦都冇所謂),北人話漢語係「漢語胡音」,呢個早就有人講過.因此北京嘅語音必「胡音」無疑,絕非原本嘅漢音.北京語音調係「胡音」,係漢胡語言嘅「大雜燴」,「大融合」.例如下面呢句:
「我帶著哇單客了一趟車站旁邊的那條胡同,想買點東西.」
呢句說話係北京啲婆婆仲講緊嘅活語言,其中「哇單」(wadnn)係滿語「包袱皮」(兜著啲嘢用嘅),「客」係滿語「去」(gene)嘅篩稱,「站」係蒙古語嘅「站赤」(jam),「胡同」即係蒙古語嘅「浩特」或者「河屯」(hoton).短短嘅一句話,包含咗漢,滿,蒙三種詞語,語法係漢語.詔音同語調卻係滿蒙嘅胡音.邊個諗得到一句北京話會咁複雜.佢本身既係民族融合嘅產物,又象徵著民族大團結.當然,而家有啲少數民族詞語同漢語已經結合到你睇唔出佢唔係漢語.例如:我去過內蒙一條村參觀「水土保持」,呢條村叫「東擀杖」.不為甚解.後來,蒙古族嘅人同我講條村原本叫「東甘珠爾」(「甘珠爾」係藏語),但竟然變成咗「東擀杖」.「擀杖」就係解「擀而杖」,而「擀麵杖」家家有之,易明;相反「甘珠爾」難明,老百姓唔知佢嘅意思,所以取其音,變成咗「擀杖」.呢種情形喺漢語詞語裏面唔知有幾多呢?好多都幾難復原,而且俾人認為係漢語詞語,其實唔係.
所以,清代以京音為基礎發展起嚟嘅官話,必「胡音」無疑.官話通行嘅範圍,就係「漢語胡音」擴展嘅範圍.據語言學家嘅意見,官話方言可分為華北官話,西北官話,西南官話,江淮宮話.而北京官話即係華北官話嘅根據同基礎,佢嘅範圍包括今日黑龍江,吉林,遼寧,北京,河北,河南同安徽北部嘅一部分.我上述自己嘅經歷所得,正同專家區分華北官話地域嘅特點一致.從宏觀嚟睇,上述四種漢語中嘅官話方言,唔計東南閩,浙,贛,湘,粵少數省份同青,藏之外,其他都屬於官話方言區.個面積之大可想而知.
講到呢度我再舉一例:我喺內蒙執教20幾年,所教嘅蒙古族學生本來就唔識講漢語,學識咗漢語之後,一講就係純正嘅北京音,呢件事令我好奇怪;南方學生就唔行,總係帶著鄉音;外國學生更加唔行,四聲都未搞掂.呢度唔係話蒙古學生聰明過於南方學生同留學生,當中必定有佢道理.而家唯一解釋就係蒙古語音同北京語音相近.
噉樣反過嚟證明,北京話嘅語音唔係漢族喺江南保留嘅傳統語音,而係滿蒙語音佔主導地位嘅「胡音」,即係滿族學漢語嗰時所講嘅歪嘅漢語,但由於佢哋係統治階層,於是佢哋嘅語言就成為咗國語.
本文選自《京旗嘅滿族》


text:
光仔
「唔該!我想問皇后大道中喺邊度?」光仔問一個十幾歲嘅女仔.
「不知道!」語氣好重咁應光仔就走咗.
光仔皺眉,繼續行,時不時望吓佢嘅筆記簿,又時不時望吓人潮如鯽嘅中環.
企咗一陣,有個女仔拍佢膊頭,好溫柔咁問:「我有冇嘢可以幫到你呀?」
呢個女仔同頭先嗰個大相逕庭.
「唔好意思,我搵緊嗰條上半山嘅扶手電梯.」
「我帶你行?你可以叫我小詩.」女仔微笑答.
「我叫光仔.」
呢一刻光仔真正望清小詩.小詩應該廿歲頭,白裡透紅嘅皮膚,笑起上嚟好迷人.
「係呢,其實光仔你想去邊?」
「我想去返我父母以前去過嘅地方,其中一個係些利街清真寺.」
「些利街我知喺邊!反正我今日放假,我都想四圍行吓,不如一齊?」
當然好啦!
行經大館,好多遊客著住旗袍喺嗰度影相.
同筆記簿寫嘅一樣.光仔心諗.
過咗伊利近街,遊客相對減少.佢地兩個一直向半山嘅方向邁進.
「經過堅道,沿住扶手電梯,右手邊有條列拿士地臺,對面就係淺綠色嘅清真寺.」光仔照住記事簿讀.
兩人企喺列拿士地臺,望住扶手電梯嘅方向.清真寺就喺電梯後方.
「列拿士地臺呢個名,有人以為係當時香港仲喺係英國殖民地嘅時候,因為中國藉翻譯官慣由右至左寫字,所以將原本叫 “Alexander Terrace”,變咗做 “Rednalexa Terrace”呢個咁古怪嘅街名.」光仔好興奮咁講.
「不過有人研究,其實係為咗記念19世紀捍衛非洲人民人權嘅Robert Alexander Young,佢將居住喺非洲以外嘅人叫 “Rednaxela”人而命名.」小詩補充.
清真寺門口有守衛看守,不過冇阻佢地兩個進入.
「香港開埠冇耐,英政府喺當時同係英國殖民地嘅印度,招攬入香港軍警,當中有回教徒.而呢一間位於蘇豪區嘅清真寺就係全香港第一間清真寺.」光仔滔滔不絕咁講.
行上樓梯,有啲教徒喺寺旁洗手,有啲就除鞋入緊去寺入面,有啲喺旁邊空地教緊小朋友誦經.
正如記事簿入面所講:廟入面中間壁龕位置係俾長老誦經嘅地方.圓拱型嘅設計,形成一個自然嘅擴音器,令誦經嘅人唔駛用咪都可以將聲音傳到每一個角落.
筆記簿最後一頁寫住:喺同一個社區,除咗香港人之外,仲有好多唔同嘅少數族群,佢地都係屬於呢個社區.我哋要好好認識屬於我哋嘅地方.
光仔問小詩:「我仲有其他地方想去,你會唔會得閒一齊去?」
小詩
「都已經2050年啦!還有人不說普通話!」
小詩聽到路過嘅女仔自言自語.
難得今日放假,小詩計劃好去中環嘅咖啡室睇吓書,飲吓咖啡,悠閒咁過一日.
經過中環街市,小詩見到有個廿歲尾嘅男人,留咗少少鬚,成熟得嚟又幾有型.男人一睇就知唔係本地人,拎住一本筆記簿同一部單反相機.佢企咗喺中環街市,想舉步嘅時候,又收返步.
喺中環不嬲有好多嘅遊客,大部分都係拖住喼喺唔同嘅藥妝舖頭前面碌嚟碌去.好少會好似眼前呢一個男士咁.好奇心嘅驅使下,就睇吓有冇嘢可以幫佢.
男人自我介紹叫光仔,香港出世,英國長大.爸爸媽媽喺佢出世之後冇耐,過咗去生活,一直都冇返過嚟.
小詩帶光仔走入中環街市,穿過行人天橋,到達扶手電梯起步點.
小詩指指天橋下面條街,同光仔講,「呢條街移家叫『人民中路』,25年前就改咗名啦,後生一輩都唔知佢原本個名.」
去到列拿士地臺,光仔雙眼發光,如獲至寶咁講:「呢啲故事我聽咗好多年,我父母一直都唔俾我嚟香港.佢哋因為後生嘅時候吸入太多中國造嘅催淚煙,搞到身體越嚟越差,一年之前相繼走咗.我喺佢哋嘅遺物入面,搵到呢本記事簿,上面嘅每一個關於香港嘅故事我由細聽佢哋講到大.佢哋成日都話香港好靚,好特別.佢哋真係好鍾意香港.我諗極都唔明點解佢哋要離開.」
小詩冇同光仔講,再過多幾個月,呢度都將會改名,政府覺得呢度太過有殖民色彩.
清真寺入口嘅兩個守衛盯實佢兩個,可能聽到光仔講佢哋唔認同嘅歷史.光仔應該太興奮見唔到.
2025年,政府要壓制宗教自由,所有天主教,新教,回教等嘅宗教場所全部都被掌控.所有教徒都要入愛國教會,唔願意,唔聽話嘅將教堂拆除.好彩嘅係清真寺係二級歷史文物,所以先可以保存.好多人都已經唔知蘇豪區有間清真寺,因為入面都已經唔係真正回教徒去嘅地方.
廟入面都係愛國教徒,小朋友讀嘅係修改過嘅可蘭經,佢哋亦都冇得再學阿拉伯文,只學中文.佢哋嘅文化唔知由幾時開始慢慢咁淡化,變變咁被消滅,就好似香港卅年前一樣.
臨同光仔分別之前,小詩向佢講:「我好耐都冇見過本地人對香港嘅故事咁熟悉,我哋生活喺呢一個城市,圍繞我哋嘅一條街一個建築物都有佢嘅故事.如果卅年前有多啲好似你父母嘅人記住呢啲故仔,香港或者唔會變成移家咁.你比我哋每一個更有資格做香港人.」佢講香港人特別細聲,好驚俾其他人聽到.
小詩送咗佢本書俾光仔.入面有一句小詩好鐘意.
「人與極權嘅抗爭,係記憶與遺忘嘅抗爭.」


text:
《以甜故為喻》
國際貿易一向都係一張掌打唔響既.
例如我想賣甜故,我生產左甜故,然後睇下出面有無人要.如果有,我就出口甜故,人地入口我個甜故.佢要俾外匯我賺,呢個就係順差.
咁依家好多人都問,喂你生產得太多甜故推出去市面,搞到個順差好大,咁對面國家又唔多高興,咁所以就要打貿易戰,咁點算呢?
但係個問題唔係咁簡單既.首先,點解我甜故,會有人入口搞到個順差咁大先?呢個就牽涉到所謂既競爭力問題.例如,我個甜故特別甜,只此一家,搞到好多人都想入口,呢個係一個理由.又例如,我D甜故雖然唔多好J,但勝在抄得其他國家既甜故橋,更快更多更新,然後我仲有文字生成器幾大部幫我,咁你唔夠我玩,一味夠平.所以其他國家只要有需求,我D甜故夠平夠頂爛市,你都要乖乖科水.
咁阿總統就問:屌呀?我地國家無人識寫甜故呀?依家要阿美利加優先呀嘛?我地D廠去晒邊?一於加關稅,然後搵番自家製作既甜故!但係咁又牽涉到傳統國際貿易理論既一D基本問題,例如:阿美利加入面住既全部都係有心無默,佢地係叻寫驚慄故,玩西--營盤既,你叫佢寫甜故,等於要佢條命,佢地會自斷雙臂.咁既,本身個世界應該係:
你叻邊範,做邊範,然後我地大家交換我地既商品,咁咪雙贏囉!呢個理論係2008年之前,接近係所有世界既共識黎.總之你有你生產,我有我生產,大家互相TRADE大家既野,咪大家都有故睇各取所需大家HAPPY囉.所以如果突然間一拍兩散,咪會即刻成個市場散晒,缺乏所謂既OPTIMAL既供應,會令到睇咩故既成本都上升囉?周邊好多工業服務業書店書展多得你唔少喎!
呢個係一般書本既理論.另一個問題就係:例如我賣一本甜故係一百蚊既.點知原來打開一研究,本甜故得一半係我寫既字,另一半原來係有圖有真相,但係就唔係本土出產,係其他國家入口入黎再組裝既.例如夾附左幾張三上,又有一兩個結衣既唇膏飛吻,呢D野都唔平架!換句話說,我去問番老細,原來本書一百蚊,我D字只值二十蚊,三上D相連編輯俾清妹果班蛋散,竟然值七八十蚊.
「下,咁樣照賣出去,入帳又計順差一百蚊?唔岩數喎?」「咁呢個世界係咁玩架嘛.IPHONE夠強國出產啦,有幾錢真係從強國黎呀,傻仔.」如果你突然禁左甜故,隨時阿美利加做PHOTOSHOP 幫封面P圖既人,又會突然失業.所以依家國際貿易已經唔係BILATERAL咁簡單架喇,係成條GVC,即係產業鏈,加埋入稅會計問題,D零件射黎射去,邊度係原產地,真係木宰牛咯.仲講RICARDO/HO MODEL,呃細路仔就得.
好喇,撇開個順差問題會牽涉到既一般貿易問題.而拎多左外匯,儲到個外匯三萬幾個億,係咪又代表係正野呢?你估之前收多左咁多外匯要係咁發鈔發到個M2高過個GDP咁多,又係咪真係好爽?依家叫做低通脹無咩事.你睇如果通脹上番,央行會唔會驚到瀨尿?點樣可以同時外匯管制又KEEP到利率又穩到人仔?美國點解又唔可以借少D錢,還番多D錢?由於篇幅所限,同埋問題比較複雜要講埋BOP.唔可以再用比喻去寫,拋番個波比 Econ記者.完.
總而言之,有線果篇稿,錯到離晒譜.當然穿鑿唔係問題,但求SOUNDBITE唔係咁既,亦都唔係中國組一般做法.強國底力不足美國,制度好多根本問題搞唔掂,係人都知啦,駛用數據咩.最驚係睇留言個個都讚好,話睇數據一目了然.心諗:真係柒到無眼睇...


text:
(那些我愛過的人)劇評讚夠正面!多靚女配搭新鮮有驚喜
由林文龍,黃翠如,馬貫東及連詩雅主演嘅愛情小品劇《那些我愛過的人》,已經播咗差唔多兩星期,喺網上都有幾高嘅討論度,而且評價都幾正面.
好睇有驚喜
今年無綫播咗唔少警匪及查案嘅劇集,難得播出《那些我愛過的人》呢類愛情小品,不過佢又唔係一般「喊死人」嘅悲情戲,有唔少感動位同笑位,令觀眾睇得有笑有淚,唔少網民都話好睇同比預期有驚喜.
演員配搭新鮮 感情線又吸引
無綫劇集成日被指演員配搭冇新意,嚟嚟去去都係嗰啲演員,但依套劇竟然搵咗林文龍配黃翠如,馬貫東配連詩雅.另外,唔少網民都話好鍾意睇朱嘉炳(顧定軒飾)同姜子優(蘇皓兒飾),覺得好清新,令人眼前一亮.
黃翠如演技有進步
黃翠如入行多年一直被指演技差,全部劇都一樣,仲以「世界級演技」去挪揄佢.但唔少網民認為《那些我愛過的人》可能係黃翠如翻身之作,唔少場口都見到佢有內心戲,例如劇中佢飾演單親媽媽方樂汶,早前就講佢奶奶(馮素波飾)突然過身,佢攬住個女好冷靜咁喊.再之後佢約咗陳自瑤傾偈飲嘢後,巧遇林文龍並講自己嘅遭遇.雖然黃翠如兩場戲都冇大喊,但都完全感受到佢好傷心.不過都有網民彈佢演技,認為佢最大問題係用氣聲,感覺有點兒做作.
多靚女
《那些我愛過的人》搵咗唔少靚女演員演出,例如黃翠如,連詩雅,陳自瑤及蘇皓兒等等,要身材有身材,要後生一樣有, 真係符合晒唔同年紀嘅男觀眾.
馬貫東演亞氏保加症醫生似《Good Doctor》
馬貫東喺劇中飾演患有亞氏保加症醫生古希晨,外表單純,性格率直,但因為缺乏社交能力而被排斥.馬貫東嘅角色同美劇《Good Doctor》中嘅角色好似,唔少網友都話無論眼神,語氣定係動作都抄到足.
細路女可愛又好戲
童星黃芷晴飾演黃翠如個女幸而,唔少網民都話佢演繹得非常好,投入而不造作,無論動作同表情都表現得好好,好討人歡喜.唔少網民都留言大讚佢:「妹妹好可愛,又好戲,好耐冇見過咁識做戲嘅香港小朋友」,「扮醫生嗰度好可愛,最後俾藥病人唔洗錢.」及「做得好自然,又得意」等等.


text:
日本一年四季嘅景色吸引好多香港人去影婚紗相,近年更有部分新人會自備航拍機一嘗高空拍攝靚人靚景嘅感覺,但其實日本對航拍機嘅安全規則有一個非常高嘅標準,大家出發前如果真係想共埋你部心愛嘅航拍機去拍攝嘅話,就一定要細心了解一下日本對航拍機嘅相關安全規則(日本 – 航拍機法例),如果唔係隨時俾人罰50萬円就大件事喇!
係日本用航拍機要攞牌?
如果你去日本影婚紗相並打算用「無人機/航拍機」自拍就要仔細留意,無人機由地面計飛高過 150米以上嘅空域就一定要「攞牌」,仲有經由国土交通省確認為人口密集居住嘅區域都要「攞牌」先可以飛!起飛後亦都要嚴格尊守飛行距離,無人機要同他人財產至少要有30米距離,包括人,建築物,車等等.
国土交通省確認為人口密集居住嘅區域資訊
東京航拍機禁飛區域
大阪/京都航拍機禁飛區域
沖繩航拍機禁飛區域
綠色區域:日本空港附近范圍空域
紅色區域:由內務省確認為人口密集居住的禁飛區
紅色綠色兩個區域都絕對唔可以用航拍機,如果違反上述規定罰款為50萬日元.
就以上嘅地圖嘅資訊,其實大部分日本嘅市區位置都係唔可以使用航拍機去拍攝,除非你打算去一啲比較偏遠嘅景點,所以我地都係建議出發去日本影婚紗相嘅新郎哥們,放低你地手上嘅航拍機,好好享受一下同我地去日本影婚紗相嘅奇妙旅程啦.
日本法例下對航拍機嘅定義
「無人機/航拍機」係指不能容納任何人的飛機,航拍機,滑翔機或飛艇,另外「無人機/航拍機」係指可以搖控遠程或自動駕.日本人對所有法規都好嚴格遵守,建議旅客們都係唔好嘗試挑戰,以免影響香港人嘅
Picasso wedding Limited
婚紗攝影專門店
太子金都商場 201,228 號舖
海外婚紗拍攝專門店
尖沙咀百利商場地庫B10-11號舖
婚紗部
太子金都商場 340 號舖
Tel:3188 5885 / 2390 2300


text:
今時今日如果我哋走去搵輔導員傾計嘅話,通常會面對面咁坐係兩張櫈上面.一方敞開心扉,另一方就會對你講嘅嘢尊重,接納,就好似個朋友咁.
咁樣睇落好理所當然,但係原來係啱啱開始有心理治療嘅時候,多數嘅治療方式都唔係咁嘅樣.例如喺佛洛伊德(Sigmund Freud)嘅精神分析傳統入邊,「病人」會瞓係張長梳化上面,心理治療師會坐係一個病人睇唔到佢嘅角度.治療師通常會以比較高嘅姿態對佢嘅「病人」,冷靜咁分析問題出現嘅成因,同埋極少會同病人分享自己嘅嘢(self-disclosure).
良好的習慣,是充實生活的基石,可是培養習慣往往知易行難.樹洞香港綜合心理學研究,結集成書,助你為建立理想生活踏出一步.你會學到︰
- 習慣背後的心理學以及神經科學
- 如何克服缺乏意志力的問題
榮格與佛洛伊德
係咪同而家心目中嘅心理治療好大分別呢?箇中轉變嘅原因,就不得不提同佛洛伊德亦敵亦友嘅榮格(Carl Jung).係榮格嘅職業生涯初期,好多野都係跟當時權威嘅佛洛伊德.直到後來佢發展出自己嘅一套,對當今心理治療影響深遠.榮格相信,心理治療係社交嘅一種,受治療嘅人唔係一味被動咁接受治療師嘅指示.而係好似一個聯盟(同早時今日講嘅therapeutic alliance有不少相似之處)咁,就同一個問題協商,合作.所以佢唔用長梳化,而係搵兩張櫈同受治療嘅人對坐.咁樣做,根基嘅哲學就係將講嘢同聆聽嘅人同樣建立喺「大家都係人」嘅基礎之上.例如榮格本人就講過:
「一個人嘅精神問題,係一啲額外嘅野.本質上,佢應該被視為一個正常人,我哋要正常咁同佢相處.」
榮理的心理治療哲學
榮格對有需要嘅人嘅態度,好值得我哋學習.好多受過榮格治療嘅人,話佢係一個誠懇,有禮,溫柔嘅人,最重要係佢唔會擺出一副高高在上嘅姿態,佢自己講過:「只有受過傷嘅醫生先醫到人」.有啲精神病人會同佢講啲表面上好荒謬嘅嘢,榮格唔會即刻話:「依啲嘢好唔合理」,反而會好有耐性咁聆聽,試圖搵出點解佢哋會抱持依啲信念.聽完成個故事之後,依啲「荒謬」嘅信念就唔會再荒謬,反而喺果個人嘅世界入面好合理.
我哋每一個人都有自己嘅世界觀同信念,難免會同其他人有衝突.所以聆聽緊嘅時候,不妨學習榮格不批判(non-judgemental)嘅態度,就算聽落幾唔合理,幾唔符合自己嘅價值觀,都試吓用心去理解,明白.到對方講完嘅時候,再坦誠咁提出自己嘅疑問.咁樣你會發覺,無論係自己同對方,都會喺用心聆聽之間成長好多.
參考資料:Jung: A very short introduction, Chapter 6: Therapy


text:
姚子羚回憶十五歲初戀經歷,原來純過蒸餾水!皆因初戀時連手仔都冇拖過.
Q:鍾意畀人追定主動出擊?
A:鍾意畀人追!我從來冇試過追人,因為冇咁嘅膽識,而且畀人追嘅感覺好開心,呢段時間通常係最美好嘅時刻,互相摸索對方,男仔對女仔特別細心,大家只會留最好一面畀對方.
Q:幾歲開始拍拖?初戀嘅感覺係點?
A:十五歲第一次拍拖,我嘅初戀感覺係好好笑,因為拍拖嗰陣未拖過手!我係一個好被動同怕醜嘅人,點知對方仲怕醜.其實我嗰陣好想佢拖我,畀晒機會佢都冇拖,所以有啲嬲但又唔敢講,最終忍唔住分手!不過諗番都仲好開心,係一段好純真嘅戀情.
Q:要同好醜樣嘅對手演感情戲,你會點樣培養情緒?
A:事前會相處多啲先,雖然外表好重要,但內在美亦唔可以缺少,事前相處可以發掘對方嘅內在美,我唔覺得醜樣就要受到隔離.
Q:覺得邊個男星最適合做老公?
A:劉青雲,郭晉安!佢哋係啲冇緋聞嘅藝人,對老婆好專一,畀人一個好先生,好爸爸印象之餘,仲畀人感覺到一份安全感.佢哋可以照顧自己,又可以照顧身邊人,咁樣做每個決定都會好安心.
Q:鍾意自拍定鍾意搵人影靚相?
A:鍾意搵人影靚相!因為自拍嘅範圍好細,淨係影得個頭,最多都只係影到三個人.搵人影就可以影晒成個景,又可以拍唔同角度.我鍾意影相流露真表情,自己揸機嘅話好難一邊影,一邊流露真表情.
影視組
姚子羚的初戀雖未有拖手,但愛得純真.


text:
講到運用時間,我覺得要運用好時間最重要嘅原則就係要搵到最有效嘅讀書方法.咁咩叫做最有效嘅讀書方法呢?其實個個人都唔同,有啲人覺得去補習係最有效,有啲人覺得自己操卷係最有效嘅讀書方法,亦都有人覺得就咁讀書,抄筆記係最有效嘅讀書方法!咁就等我分享下究竟我自己平時點樣運用時間.
將成效最大化
其實分配時間最重要嘅原則就係要將成效最大化,即係如果你用1個鐘頭15分鐘嚟補習,如果依1個鐘頭15分鐘你唔補習嘅話,自己喺屋企做卷嘅話,你獲取嘅效益係咪比起去補習為高呢?當然唔止淨係補習嘅個幾鐘,仲包埋等上堂,交通等等嘅時間.如果你計完條數,覺得自己溫書賺到嘅嘢係更加之多嘅話,咁你就應該唔好去補習.
咁我而家就分享下我自己點樣喺日常生活中,將有效嘅時間發揮最大效用.
用搭車嘅時間來溫書
首先我係會用搭車嘅時間來溫書,我平時返學搭車大約要半個鐘多少少,放學如果搭車去補習又要大約用半個鐘,或者行路嘅時候你本身都會玩電話,呢啲都係好重要嘅時間嚟.通常大部份人係搭車或者行路嘅時間玩電話,你都係上下Instagram啦,覆下WhatsApp啦等等,但係我係會攞呢啲時間嚟溫書.咁點樣搵呢?通常我自己會用手機來溫書,因為喺車入邊或者係條路中間,攞住本書或者一疊筆記黎溫,其實係好唔實際嘅!咁所以我自己平時係唔會拎住本書喺度行,所以我大部份時間都係用電話溫書!我之前都成日講,我會喺WhatsApp都同人互相問問題,我亦都會將一啲範文嘅課文download落部電話度睇,而且如果你用Android嘅話,喺Googleplay上面有唔少可以幫助你溫書嘅app,我遲啲再同大家分享,咁就可以係搭車嘅時候用電話呢啲app溫書.
減少交通時間
第二就係盡量減少自己搭車嘅時間同埋移動嘅時間.例如如果有同一科要補習,你會唔會send到啲補習係可以接着上,或者係同一個地方上,從而減少你搭車由A去B嘅時間呢?例如好簡單,我逢星期六就主要喺九龍灣上堂,差唔多全日都會喺九龍灣.星期日就通常喺銅鑼灣上堂同喺中央圖書館溫書.
同場加映:


text:
Wikipedia:政策同指引
維基百科發展咗一套政策與指引,咁多年來幫咗助我哋步向我哋嘅共同嘅單一目標:我哋響維基百科嘅目標係建設部自由嘅百科全書.所以喺討論版,計劃空間,電郵,元維基,互聯網駁信管度辯論維基百科嘅政策好尋常.歡迎大家參與.
雖然我哋會尊重大家嘅共識,維基百科唔係民主組織,管理亦有時前後不一.因此人哋總有咁嘅分歧:有人認為原則應該明文公佈,有人認為書面形式嘅條文響覆蓋每個爭議話題時有先天不足.但唔理係點,如果用戶違反咗我哋嘅書面政策嘅精神,就算冇觸犯邊條具體規則,亦會被懲罰.
然而,如果用戶遵循咗假定善意原則,採用文明嘅編輯方式,努力尋求共識,並追求緊建設部優秀嘅百科全書嘅目標,佢就會受到歡迎.維基百科好欣賞嗰啲能夠惠及全民嘅編輯工作.
關鍵政策改
你唔使睇完維基百科每項政策先開始寫嘢.然而,以下政策對呢項目尤其重要,你越早理解並使用佢哋越好.
- 維基百科係部百科全書.佢冇其他嘅目標,所以同呢個目標無關嘅內容實會被移到其他維基媒體項目或者直接清除.(睇下維基百科唔喺乜嘢.)
- 尊重其他貢獻者,維基百科嘅貢獻者嚟自唔同嘅國家同文化,有唔同嘅觀點.尊重其他貢獻者係高效合作同建設維基百科嘅關鍵.
- 唔好侵犯版權,維基百科係部自由嘅百科全書,領有GNU Free Documentation License嘅牌照.如果提交咗侵犯版權嘅版,會妨礙我哋嘅建設部人人可分享嘅自由嘅百科全書嘅目標,而且重會引起法律糾紛.(睇下維基百科嘅版權)(呢個亦係涉及所有維基百科基礎項目嘅基礎事務)
- 避開偏見,寫嘢應該採用中立嘅觀點,代表個話題嘅全部睇法,採用客觀同陳述事實嘅語調,呢係為咗使人哋易於達成共識.
幾種精華版改
推薦次序:
下面嘅目錄包含咗維基百科嘅每項政策:
- Category:維基百科嘅官方政策:普遍接受嘅政策,每個人都應該遵守.
- Category:維基百科指南:並唔死板嘅被普遍接受嘅重要規則,喺多數情況下都適用.
程序問題改
政策係點發起嘅?改
而家政策嘅變動嚟自三個渠道:
- 對當前慣例同常見嘅實踐操作嘅記錄同分析.呢啲嘢形成咗記錄維基百科點運轉嘅提案.當然,單一用戶無法獲知「常見嘅實踐操作」係乜嘢,但係,對經常使用嘅操作過程嘅常見結果進行記錄係制定政策嘅好方法.
- 經大家提出,並達成共識需要遵守嘅政策.(睇下點提出新政策.)呢啲通常係關於改變維基百科運轉方式嘅提案.
- 嚟自占美·威爾斯(Jimmy Wales),董事會或開發者嘅宣言,呢啲宣言主要關於版權,法律事務或服務器負載等方面.
當下提出嘅同埋已經被否決嘅政策可以喺呢度揾到:
- Category:維基百科嘅提案:有關新政策嘅想法
- Category:維基百科已經否決嘅提案:已經否決或廢止嘅政策
政策,指引,評論文(essay)等嘅分別改
- 指引係(1)可操作嘅兼且(2)由共識授權嘅頁.指引並唔係一成不變嘅,亦唔係由常識同埋一啲例外組成嘅嘢.指引嘅修訂應該喺佢嘅討論頁度討論,而唔該唔好通過開新版嘅方式,儘管人哋普遍同意可以通過編輯頁面嘅方式補充一個指引.人哋有時會希望通過投票表決嚟決定嘢,但係呢係個糟糕嘅想法,因為咁會將事情極端化(諗知細節請睇WP:VIE).相反,指引嘅制定要聽取並解決多方嘅異議.
- 政策同指引相似,只係更正式,並且例外情況好少.同指引一樣,對佢哋嘅修訂嘅討論應該喺佢嘅討論頁度進行,如果篇幅太大,可以分出若干分支.如果冇得到共識,唔該唔好去編輯政策.
- 一定嘅流程係做嘢嘅核心嘅有序嘅方式,並且應該遵循一定嘅政策同指引(例如,「關於刪除嘅政策」講述咗「刪除之流程」點運轉).
- 提案係人哋提議嘅但重未得到共識並喺度討論緊嘅指引,政策或流程.對提案嘅修訂應該喺佢嘅討論頁度進行(唔係通過開新版嘅方式),但係人哋普遍同意通過編輯頁面嚟補充提案.提案應該大力宣傳並徵求反饋,以便達成共識.提案嘅狀態唔該唔好由投票計數嚟決定,但係民意測驗係個好工具,可以用嚟幫助評估意見同埋使有關嘅討論成形化.民意測驗並唔可以代替話題討論,亦唔係話民意測驗嘅數據來源就能夠說明達成咗乜共識.
- 功能請求係關於更改維基百科軟件嘅請求.呢種請求應該喺Phabricator提交.開發者永遠唔會喺冇徵求人哋嘅意見嘅情況下採納啲嘢.因此,如果你要提出一個功能請求,首先要同開發者討論,然後先能夠徵求大眾意見,以免使佢變得毫無意義.
- 「點樣」型文章——或者話幫助頁——係話畀人哋知點做嘢嘅說明性文章.佢哋由對關於點做嘢有唔同觀點嘅人寫成.
- 評論文(essay)係一啲唔係可操作嘅亦唔係說明性嘅文章,唔理佢哋達冇達成共識.評論文傾向於係評論性嘅.評論文無須向邊度提交,亦無須宣傳,你要明評論文並唔總係代表成個維基社區嘅聲音嘅.如果你唔希望你嘅評論文俾人哋改寫,就將佢放到你嘅用戶空間度.
政策點執行?改
你係維基百科位編輯.因為維基百科冇責任編輯同文章審核系統,活躍嘅參與者會製作編輯副本並修改佢哋睇到嘅格式同內容嘅錯誤.因此參與者即係作者又係編輯.
因此個人用戶響編輯頁面時應該遵守政策同指引,並作相互討論.管理員會通過封鎖用戶嘅方式執行例如反破壞嘅政策.喺極端情況下,仲裁委員會有權處理有嚴重分歧嘅問題,如同普通嘅解決爭端過程嘅步驟.
軟件啲功能好容易被濫用,例如刪除同鎖定頁面(禁止編輯),因此呢啲功能只有管理員先能夠使用,佢哋係維基社區嘅有經驗嘅同被信任嘅成員.如果想瞭解更多信息,睇下Wikipedia:管理員嘅閱讀一覽.
指引改
除咗上述普遍受認可嘅政策之外,有一大片被提出過嘅指引已經俾維基友採用咗.佢哋為喺維基百科遇到嘅唔同情況提供指引.佢哋包羅萬有,從命名嘅慣例同應該迴避嘅敏感詞語,同埋咪嚇新人.
其他關於維基百科嘅文獻同討論改
- 元維基網站包括好多關於維基百科同相關話題嘅社論風格嘅文章.
- 喺維基百科中開創「點樣」型文章.
- 維基百科應唔應該包括嗰啲文?Wikipedia:集中討論有好多關於建立呢方面嘅共識嘅討論.所有用戶都應該堅持呢啲政策.
參看改
- Wikipedia:城市論壇 (政策),去討論現有嘅同埋建議緊嘅政策.
- Wikipedia:城市論壇 (提議),去討論同政策無關嘅提議.
- Wikipedia:忽視一切規則
- Category:維基百科政策同埋指引 已被接受,被否決或者被提議嘅政策一覽.


text:
您現在的位置是:首頁 > 高中畢業證 > 廣東省高中畢業證廣東省高中畢業證
廣東省高中畢業證樣本/圖片
2021-08-18 10:25:06廣東省高中畢業證人已圍觀
簡介 高中畢業證補辦網提供廣東省普通高中畢業證圖片,樣本,檔案,英文翻譯,復印件,高中學歷證明,高中生畢業生登記表,高中畢業證證書編號查詢,高中畢業證丟失補辦等相
廣東省普通高中畢業證
15年廣東省高中畢業證樣本
廣東省2008高中畢業證樣本
1998廣東省高中畢業證
1990年廣東省高中畢業證
廣州市高中畢業證樣本及學校名單:
廣州市第一中學,增城中學,廣州市真光中學,廣東廣雅中學,廣州市協和中學,廣東實驗中學,廣州市第三中學,廣州市第七中學,廣州市第十六中學,廣州市第二十一中學,廣州市培正中學,廣州市育才中學,廣州市執信中學,廣州大學附屬中學,廣州市鐵一中學,廣州市第五中學,廣州市第六中學,廣州市第九十七中學,廣州市南武中學,華南師范大學附屬中學,廣州市第四十七中學,廣州市培英中學,廣州市第六十五中學,廣州市廣外附設外語學校,廣州市第八十六中學,廣東仲元中學,廣東番禺中學,廣州市禺山高級中學,廣州市番禺區象賢中學,廣州市花都區秀全中學,廣州市第二中學,增城市鄭中鈞中學,廣州市第四十一中學,從化中學,廣州市玉巖中學,增城市新塘中學,廣州市第十七中學,廣州市第七十五中學,廣州市第八十九中學,廣州市天河中學,廣州市東圃中學,廣州市第八十中學,洛溪新城中學,番禺區東涌中學,花都區新華中學,花都區實驗中學,鄺維煜紀念中學,廣州市南沙中學,增城市華僑中學,增城市高級中學,增城市荔城中學,從化市第五中學,從化市第六中學,廣州市英東中學.
清遠市高中畢業證樣本及學校名單:
清遠市第一中學,清遠市華僑中學,清遠市清城區清城中學,佛岡縣第一中學,佛岡中學,陽山縣陽山中學,陽山縣南陽中學,清新縣第一中學,英德中學,英德市第一中學,連州中學, 韶關市廣東北江中學,韶關市第五中學,始興中學,仁化縣仁化中學,新豐縣第一中學,樂昌市第一中學,韶關市第一中學,韶關市田家炳中學,曲江中學,南雄市第一中學,韶關市第二中學,韶關市曲江區第一中學,翁源中學,乳源縣高級中學,樂昌城關中學,南雄中學,河源市河源市河源中學,紫金縣紫金中學,紫金縣爾崧中學,龍川縣第一中學,龍川縣實驗中學,龍川縣田家炳中學,連平中學,河源市和平中學,和平縣福和高級中學,陽新縣東源中學.
梅州市高中畢業證樣本及學校名單:
梅江區梅州中學,梅州市梅縣東山中學,梅州市曾憲梓中學,梅州市梅縣高級中學,梅州市梅縣松口中學,梅縣新城中學,大埔縣虎山中學,大埔縣田家炳實驗中學,豐順中學,豐順縣華僑中學,五華縣水寨中學,五華縣五華中學,五華縣安流中學,五華縣田家炳中學,五華縣實驗學校,平遠縣平遠中學,蕉嶺中學,興寧市第一中學,興寧市田家炳中學,興寧沐彬中學.
潮州市高中畢業證樣本及學校名單:
潮州市金山中學,潮州市高級中學,潮州市綿德中學,湘橋區南春中學,潮州市瓷都中學,潮州華僑中學,潮州松昌中學,潮安縣龍溪中學,饒平縣第二中學,饒平縣華僑中學,饒平縣田家炳實驗中學,成田高級中學.
汕頭市高中畢業證樣本及學校名單:
汕頭市金山中學,汕頭市潮陽第一中學,汕頭市第一中學,廣東汕頭華僑中學,汕頭經濟特區林百欣中學,汕頭市下蓬中學,汕頭市聿懷中學,汕頭市第二中學,汕頭市第四中學,汕頭市東廈中學,汕頭市鮀浦中學,汕頭市達濠華僑中學,汕頭市河浦中學,汕頭金山中學,南區學校,潮陽林百欣中學,潮陽黃圖盛中學,汕頭市潮陽西元中學,汕頭市潮陽區棉城中學,汕頭市潮陽城郊中學,汕頭市潮陽實驗學校,汕頭市潮陽新世界中英文學校,汕頭市潮師高級中學,汕頭市潮陽區金堡中學,汕頭市潮陽一中明光學校,汕頭市六都中學,汕頭市潮南區峽暉中學,汕頭市潮南區礪青中學,汕頭市澄海中學,汕頭市澄海蘇北中學,汕頭市澄海華僑中學,汕頭市澄海實驗高級中學,汕頭市南澳縣南澳中學.
揭陽市高中畢業證樣本及學校名單:
揭陽第一中學,揭陽市東山中學,揭陽第二中學,邱金元紀念中學,揭陽華僑中學,揭東縣第一中學,揭東縣藍田中學,揭東梅崗中學,揭東縣新華中學,揭東縣地都中學,揭陽市揭西縣河婆中學,揭陽市揭西縣棉湖中學,廣東省惠來縣第一中學,惠來縣第二中學,惠來慈云實驗中學,普寧市城東中學,普寧英才華僑中學,普寧市華僑中學,普寧市第一中學,普寧市第二中學.
汕尾市高中畢業證樣本及學校名單:
汕尾中學,汕尾市城區新城中學,汕尾市城區田家炳中學,汕尾市林偉華中學,海豐縣彭湃中學,海豐縣紅城中學,海豐縣仁榮中學,海豐縣林偉華中學,陸河縣河田中學,陸豐市龍山中學,陸豐市林啟恩紀念中學,陸豐市甲子中學,陸豐市碣石中學,陸豐市玉燕中學.
惠州市高中畢業證樣本及學校名單:
惠州市第一中學,惠州市第八中學,黃岡中學,惠州學校,惠州市實驗中學,惠陽高級中學,惠陽區崇雅中學,惠陽區一中實驗學校,惠陽區中山中學,博羅縣博羅中學,博羅縣華僑中學,博羅縣高級中學,惠東縣高級中學,惠東縣平山中學,龍門縣龍門中學.
東莞市高中畢業證樣本及學校名單:
東莞市東莞中學,東莞市第一中學,東莞市實驗中學,東莞高級中學,東莞中學,松山湖學校,東莞市東華高級中學,東莞市光明中學,東莞市萬江中學,東莞市石龍中學,東莞市虎門中學,東莞市厚街中學,東莞市常平中學,東莞市塘廈中學,東莞市第四高級中學,東莞市東方明珠學校,東莞市虎門外國語學校,東莞市第二高級中學,東莞市華僑中學,東莞市大嶺山中學,東莞市第八高級中學,東莞市第六高級中學,東莞市第五高級中學.
深圳市高中畢業證樣本及學校名單:
深圳市龍崗區布吉中學,深圳市濱河中學,深圳市羅湖外語學校,深圳中學,深圳市高級中學,深圳市紅嶺中學,深圳市第二實驗學校,深圳市福田中學,深圳市梅林中學,深圳市益田中學,深圳市南頭中學,深圳市育才中學,深圳市華僑城中學,深圳市南山外國語學校,深圳市第二高級中學,深圳市寶安中學,深圳市新安中學,深圳市西鄉中學,深圳市觀瀾中學,深圳市松崗中學,深圳市寶安高級中學,深圳市平岡中學,深圳市布吉高級中學,深圳市坪山中學,深圳市龍城高級中學,深圳市第三高級中學,深圳外國語學校,深圳市沙頭角中學,深圳市鹽田外語學校,深圳市光明新區高級中學.
珠海市高中畢業證樣本及學校名單:
珠海市第一中學,珠海市第二中學,珠海市斗門第一中學,珠海市斗門區和風中學,珠海市實驗中學,珠海市第四中學,珠海市南屏中學,珠海市田家炳中學,珠海市第三中學.
中山市高中畢業證樣本及學校名單:
中山紀念中學,中山市第一中學,中山市華僑中學,中山市實驗高級中學,中山市桂山中學,中山市第二中學,楊仙逸中學,中山市龍山中學,中山市小欖中學,中山市濠頭中學,中山市東升高級中學,廣東博文學校,華南師范大學中山附屬中學.
江門市高中畢業證樣本及學校名單:
江門市第一中學,江門市培英高級中學,江門市蓬江區棠下中學,新會第一中學,新會華僑中學,新會陳經綸中學,新會東方紅中學,新會實驗中學,臺山市第一中學,臺山市華僑中學,臺山市臺師高級中學,臺山市李譚更開紀念中學,開平市第一中學,開平市開僑中學,開平市長師中學,鶴山市第一中學,鶴山市鶴華中學,鶴山市紀元中學,恩平市第一中學,佛山市容山中學,佛山市第一中學,佛山市第二中學,佛山市第三中學,佛山市第四中學,南海區石門中學,南海區桂城中學,南海區南海中學,南海區九江中學,南海第一中學,南海區西樵高中南海中學,分校南海桂華中學,南海區大瀝高中南海區羅村高中南海區南海藝術高中華南師范大學附屬中學,南海實驗高中順德區第一中學,順德李兆基中學,順德鄭裕彤中學,順德華僑中學,楊梅中學,順德羅定邦中學,順德容山中學,順德桂洲中學,順德倫教中學,順德北滘中學,順德青云中學,順德樂從中學,順德勒流中學,順德龍江中學,順德區杏壇中學,順德均安中學,順德國華紀念中學,三水中學,三水區華僑中學,三水區實驗中學,高明區第一中學,高明區紀念中學.
肇慶市高中畢業證樣本及學校名單:
廣東肇慶中學,肇慶市第一中學,鼎湖區鼎湖實驗中學,廣寧中學,廣寧第一中學,懷集縣第一中學,封開縣江口中學,香山中學,高要市第一中學,高要市第二中學,高要市新橋中學,肇慶市實驗中學,四會中學.
云浮市高中畢業證樣本及學校名單:
羅定實驗中學,廷鍇紀念中學,羅定中學,云安中學,蔡朝焜紀念中學,郁南縣西江中學,新興縣惠能中學,新興縣第一中學,云浮市鄧發紀念中學,云浮市云浮中學.
陽江市高中畢業證樣本及學校名單:
陽江市第一中學,廣東兩陽中學,陽江市同心中學,陽西縣第二中學,陽西縣第一中學,陽東縣第一中學,陽東廣雅中學,陽春市第一中學,陽春市第二中學,陽春市第四中學.
茂名市高中畢業證樣本及學校名單:
茂名市第一中學,茂名市第十六中學,茂名市第十七中學,茂名市實驗中學,茂名市第十中學,茂名市茂港區第一中學,電白縣第一中學,電白縣電海中學,電白縣水東中學,電白縣實驗中學,廣東高州中學,高州市第一中學,高州市第二中學,高州市第四中學,高州市石鼓中學,高州市大井中學,化州市第一中學,化州市第二中學,化州市第三中學,化州市官橋中學,信宜中學,信宜市第一中學,信宜市第二中學,信宜市華僑中學,信宜市第三中學.
湛江市高中畢業證樣本及學校名單:
湛江第一中學,湛江市田家炳實驗中學,湛江師范學院附屬中學,湛江市第二中學,湛江市第四中學,湛江市第二十一中學,湛江市第二十中學,湛江市坡頭區第一中學,麻章區第一中學,湛江農墾實驗中學,遂溪縣第一中學,遂溪縣第二中學,遂溪縣大成中學,徐聞縣徐聞中學,徐聞縣第一中學,廉江市廉江中學,廉江市第二中學,廉江市安鋪中學,廉江市第三中學,雷州市第一中學,雷州市第二中學,雷州市第三中學,湛江市實驗中學,吳川市第一中學,吳川市第二中學,吳川市川西中學,吳川市第三中學,吳川市第四中學.
Tags:普通高中畢業證
很贊哦! ()
上一篇:廣州市第七中學畢業證樣本/圖片
下一篇:廣東省高中畢業證書怎么查詢
相關文章
隨機圖文
-
佛山市高中畢業證樣本_圖片(圖文)高中畢業證補辦網提供的佛山市高中畢業證樣本都是高清PNG,JPG格式圖片,高中畢業證組圖支持在線高清瀏覽,所有高中畢業證圖片免費提供下載!提供高中畢業證檔案,英文翻譯,高
-
廣東省高中畢業證樣本_圖片_模板高中畢業證需求一直都是畢業證行業比較多的,為了能更好的讓每位需求者了解更清楚,下面小編將為大家分享廣東省普通高中畢業證樣本圖,我們所分享的廣東省高中畢業證都是高清P
-
廣州市真光中學畢業證樣本圖_校長一,廣州市真光中學畢業證介紹 高中畢業證補辦網提供廣州市真光中學畢業證高清圖片大全,組圖支持清晰照片在線瀏覽.每個大圖均為JPG,PNG高清格式,有需要的朋友可以直接
-
廣州市第七中學畢業證樣本/圖片高中畢業證補辦網提供廣州市第七中學畢業證圖片,樣本,檔案,英文翻譯,復印件,高中學歷證明,高中生畢業生登記表,高中畢業證證書編號查詢,高中畢業證丟失補辦等


text:
2019年8月22日星期四
(任食生蠔做午餐)Hotel Panorama自助午餐
21 AUGUST 2019(WED)
未開始食就已經勁好FEEL,因為我地係位於38樓嘅AVA Restaurant Slash Bar,今日剛好個天好清,所以望出去個VIEW係勁正,所以邊食邊望都好RELAX,小小豬都不停望住個窗睇風景~
由於餐廳主打係西廳,雖然食物方面就唔算好多,不過每款個味都唔差,生蠔,長腳蟹,翡翠螺絕對係值回票價.而且佢地回食物都幾密,所以唔洗急...慢慢食都長食長有呀~
生蠔絕對係我主打嘅,雖然唔算好大隻,不過每粒都好鮮甜,所以我忍唔到口了.小小豬話佢幫我計過,我依左大大話話有十幾粒呀...呵呵呵~
唔食得海鮮嘅小小豬就對個烤牛仔扒情有獨中,佢一個人仔食左兩大片添呀~
熟食方面都有幾款選擇~
可能依以西式為主,所以啲沙律同冷盤肉類都係有啲唔同,三款都好有特式呀~
小小豬話依個忌廉湯好好飲哦~
小小豬話對住個好風景食,心情同胃口都大增呀~
我就主攻海鮮都食到勁飽,小小豬除左食好多烤肉之外,我地仲加左$98升級左芝士長通粉俾佢做主菜添~
食飽飽再食埋杯餐飲,再同朋友仔邊傾計邊食甜品,真係好滿足呢~
傾計就交俾我地兩個大人,小小豬就密密去甜品吧拎蛋糕甜品食啦~
當然唔少得佢最愛嘅雪糕啦~
唔覺唔覺我地就由十二點食到兩點幾,如果唔係因為小小豬留意到差唔多夠鐘要我地離開,我諗我地兩個大嘅都傾到唔願走.
不過係個環境咁正嘅情況下,唔願走都係正常嘅...哈哈哈.下次搵個機會要再嚟,到時三口子齊齊嚟睇住個夜景食DINNER,相信一定仲好FEEL呀!
訂閱: 發佈留言 (Atom)


text:
「時間」
唔知係唔係因為疫情嘅關係,今個月覺得過得好快.好似啱啱寫完郭大少上個月嘅嘢,而家又剛剛一個月.每日依然宅係屋企,唔知今年仲有冇機會返學.學校只係有三日每次大約三十分鐘嘅網上課程,其他都係網上短片同每個星期去學校拎功課.當然進度一定同返學無得比,而最緊要當然係唔好影響到小一面試啦.今個月亦都去咗影學生相,小朋友真係大得好快,過多三個月就五歲了!
「旅行」
本來今個月打算係郭大少考小學之前再去一次旅行,不過因為疫情嘅原因所以去唔到.佢一直好希望快啲到復活節,之前仲係月曆上面黏咗個貼紙幾時出發去旅行.當然我其實唔想佢失望,因為佢好期待,所以之前其實有諗過唔通嘅方案.點知疫情蔓延到全世界,基本上所有嘅地方都已經唔再安全.甚至乎有諗過返去澳洲,點知都係一樣去唔到.好彩嘅係無買到機票,如果唔係都唔知點樣搞.相信今年都無得去旅行,希望疫情快啲過去,可以再帶佢出去睇下個世界啦!
「趣事」
今個月最好笑嘅就係因為復活節,佢有一晚整咗個復活節嘅勞作,點知第二日出街之前竟然整爛咗.佢好驚怕俾人鬧,所以我同佢講我之後幫你啦,唔好喊.跟住我夜晚就幫佢再整過,基本上近乎一模一樣,唔睇細節位其實真係唔知.當然我同佢講下次要小心啲,要放好佢,因為之前已經講過隻雞蛋係好易爛.之後總算叫做有好好放好佢.最起碼過咗兩個幾星期仍然未爛.其實有時係要佢哋自己承擔後果,不過有時亦都要係錯誤中令佢明白唔係樣樣嘢爛咗可以整得返.希望用另外一個方式同佢明白啦,亦都希望佢知道做錯嘢唔係永遠會俾人鬧,唔係大過之後就乜嘢都收收埋埋唔同我哋講.


text:
點樣選擇適合自己嘅牙膏?
牙膏嘅功效係幫助我哋清潔牙齒,其功用要根據所含嘅主要成分.
一 含氟化物牙膏
呢種牙膏內含有Sodium Fluoride (NaF),Stannous Fluoride (SnF2)或 Monofluorophosphate (MFP2) 都屬含氟化物牙膏,它的氟化物嘅含量大約1,000 ppm ,可以有效地幫助防止蛀牙.兒童氟化物牙膏的含氟量係500ppm,呢種牙膏有多種味道,如:果味或糖果味,適合兒童使用.
二 防敏感牙膏
呢種牙膏可以有助封閉牙齒外露象牙質(例如刷蝕嘅牙腳)內嘅微細管道,可以有效減低我哋牙齒敏感嘅程度.不同牌子嘅牙膏含有不同嘅化學成分,例如Potassium Nitrate或Hydroxyapaptite.因為防敏感牙膏不可以代替普通嘅牙膏作為長期使用,因此使用前應先征詢牙科醫生嘅意見.
c. 防牙石牙膏
呢種牙膏聲稱可以阻礙牙菌膜鈣化,從而減低牙石形成嘅速度,主要成分有Pyrophosphate 或者 Zinc Citrate.
d. 防牙菌膜牙膏
呢種牙膏可以抑制牙菌膜嘅積聚,削弱細菌所產生嘅毒素對牙周組織造成刺激,減少引致牙周病的機會.市面上嘅防牙菌膜牙膏含有不同嘅防牙菌膜主要成分,例如Triclosan和Zinc Citrate.
e. 美白牙膏
呢種牙膏含比較粗糙的微粒,作用係磨去我哋牙齒表面嘅牙漬,從而有效漂白我哋嘅牙齒.不過長期使用呢種牙膏會令到牙齒表面粗糙,最終令牙漬更容易沉積在牙齒上.


text:
香港小姐|梁敏巧揭參選港姐實況 再爆「堅離地」佳麗:八達通都唔知
梁敏巧揭「香港小姐」內幕
梁敏巧於2019年參加《香港小姐競選》,可惜未能躋身三甲,最後由黃嘉雯奪冠,亞,季軍分別為王菲及古佩玲.梁敏巧日前在個人YouTube頻道爆料指,當年原來曾經歷有人爭曝光率,爭鏡頭:「有啲女仔會同其他佳麗講『我呢邊面靚啲』,有啲就借啲意就攝過嚟.」
離地佳麗:唔識搭巴士,唔識食提子
另一方面,她又笑言在參選期間有聽聞過一些堅離地的佳麗:「我聽過有啲女仔同我講,佢嗰屆啲佳麗係唔識搭巴士啦,唔知八達通係啲咩啦,唔剝皮唔知提子係咩.」不過她解釋「那些」女仔天生出身與普通家庭不盡相同:「所以你要點樣去同啲咁唔同嘅人溝通,同埋有時啲人咁唔同,佢講啲嘢可能真係溝通唔到,因為佢哋唔明,所以你會覺得佢哋離地,扮嘢.」
梁敏巧為「香港小姐」辯護 否認有內定
雖然梁敏巧承認「香港小姐」鏡頭背後,有人爭曝光率,爭鏡頭,亦有不少「堅離地」佳麗,但她強調一班佳麗並非想像中咁進取,很多時只是一些無心舉動而被無限放大:「其實我哋呢幾個月入面,我哋係有唔同嘅program,可能係綜藝考你急才,可能係影相睇你甫士同埋鏡頭感,一路都喺度睇緊你有冇潛質去成為一個幕前嘅人,一路都考緊你智慧,同埋你本身有嘅技能.」
同時,她亦否認有內定:
「唔可以淨係睇樣,因為有啲女仔真係好靚嘅,大家都會話佢係大熱,可能喺鏡頭背後,佢有啲表現可能係未必咁好嘅時候,佢咪有機會俾人foul,foul咗啲人又話唔公平啊,又話內定,其實唔係!」
點擊下圖逐格睇梁敏巧靚相
梁敏巧同Vickie講足兩集:
Vickie爆《廣告女皇》黑幕
至於在2018年選過《廣告女皇》的Vickie黃丹虹則透露,當年參選原來真係有「拉攏關係」的情況:「有聽講過隔離組,你如果唔得個導師鍾意,咁咪俾人蝦,蝦到報紙,報道,剪接都會幫助個導師,會令到個參賽者無形中俾人抺黑.」


text:
「旅行」
相信依家好多人去旅行都唔可以唔上網,但係應該唔會有人會俾得起咁昂貴嘅漫遊數據費,所以通常都會租一隻蛋去旅行方便上網.只不過有時幾個人去旅行,如果得一隻蛋嘅話,只要離開咗個接收範圍,基本上就無辦法上網.因此好多人而家就會預先買定一啲數據電話咭,但係啲電話咭真係五花八門,花多眼亂.究竟點樣揀都真係需要小小時間去了解.
「上網」
記得早前聽電台節目嘅時候,森美問過究竟啲外遊數據電話咭點嚟.相信好多人都有同樣嘅問題,點解係鴨寮街會有咁多外遊電話咭賣?究竟佢哋係邊度攞啲貨返嚟,仲有好多都係有限期,如果買唔去咁點呢?驟眼睇相信成本應該唔係好貴,所以或者只要賣到一個小數目就已經有錢賺.但係嗰啲電話咭嘅質素真係非常參差,不過點都好過俾昂貴嘅漫遊費!
「需要」
有時去旅行真係需要上網,最緊要嘅就當然係地圖啦.就算蕩失路都可以開個地圖出嚟,同埋而家好多嘢都要上網搵資料,所以如果上唔到網就真係幾唔方便.如果用蛋嘅話,走失咗都幾麻煩,因為一個有得上網,另外嗰個上唔到,到時真係想搵都搵唔到!所以而家多咗人買電話咭多過租蛋.不過真係搵咗好耐,都真係唔知佢哋啲咭點搵返嚟同點樣賺錢!
Also published on Medium.


text:
油
油(粵拼:jau4)係由一種或多種液態嘅碳氫化合物組成.佢有疏水性嘅特性,係好多同水溝唔埋液體嘅總稱.而可以溶喺油嘅物質都具有親油性,一般唔溶喺水.
油同水可以喺乳液,例如奶度短時間內比較均勻噉混合.但係乳液係亞穩定嘅狀態,時間耐咗又會重新分為油同水兩個相態.
簡介[編輯]
油由一種或多種液態嘅碳氫化合物組成(矽油有好大部分由矽氧化合物組成),同醇,酮同醚等碳氫化合物嘅分別在於油嘅組成部分冇極化.同脂肪嘅分別在於組成油嘅化合物嘅分子長度同分子之間嘅連接比較細.
油嘅種類[編輯]
油係多種極之唔同嘅物質嘅日常統稱,因此佢嘅分類並唔系統,人一般按佢嘅來源,用途等分類.
生物油[編輯]
化學上生物油屬甘油,佢哋同脂肪嘅分別在於佢哋嘅熔點比脂肪低.
動物油中用作食用油嘅相對來講比較少(例如魚肝油),動物油同脂肪嘅區分亦唔係好明確.此外動物油重被用喺工業中做潤滑油,番梘等.
精油[編輯]
精油係易揮發嘅,有芳香氣味嘅植物油(例如玫瑰油),常用喺化妝品度.
石油[編輯]
石油主要係喺地下開採出來嘅油,佢主要組成部分係烷烴.大自然中嘅原油大多數含有雜物,除少數例外(例如利比亞嘅原油)都含有比較多嘅硫同第啲物質.
礦物油係有機化學工業非常重要嘅原材料.礦物油提煉後亦係目前世界上最重要嘅能量原材料.作為取暖用油,汽油,柴油同重油,佢係今日文明嘅保障.此外礦物油嘅產品重用來做潤滑油.
矽油[編輯]
矽油係由矽同氧組成嘅半有機嘅高分子同非均相高分子化合物.佢哋嘅優點係唔易氧化,唔易受溫度同其它因素影響.矽油除咗被用作潤滑劑外重喺化妝工業被大量使用.
用途[編輯]
- 潤滑劑
- 燃料
- 液壓油
- 化工業原料
- 熱容


text:
Take in consideration that you could need the FULL WidgetKit version.
o新清食法o 檸檬蒸烏頭
5 OCTOBER 2016(WED)
依家都真係幾鐘意行街市,因為行行下又可以學下煮乜新餸.今次我就行過魚檔,聽到店主姨姨教路學煮左依個幾清新嘅檸檬蒸烏頭~
因為烏頭係生長咸淡水交界,所以佢都會帶有少少泥味,所以如果用嚟清蒸,唔多唔少會有點點泥味,所以可以同檸檬一齊煮,咁就可以辟去泥味之餘,又可以帶出魚出嘅鮮味,最好就係烏頭都唔係啲貴價食材,所以就試下啦!
汁料就有烏頭魚一條,檸檬一個,蒜茸一湯匙,魚露兩至三湯匙,糖一茶匙及胡椒粉適量~
買烏頭買可以請店員幫忙開邊,將魚冼淨之後就放少許胡椒粉上魚身~
然後將半個檸檬切片和蒜茸鋪上魚身,想惹味少少就可以加上指天椒,不過因為小小豬一齊食,所以我今次冇加~
鑊內加入水,待水滾後蒸十分鐘(視乎魚嘅大小,加減蒸魚分鐘)~
就係依個時候就可以準備個汁,將半個檸檬揸汁,連同糖加入魚露內~
放入碗中坐熱水,其實主要是溶解糖係汁中.如果屋企有微波爐,可以放入去叮15秒,咁就方便少少~
蒸好之後就可以蒽粒灒油,然後加入汁~
就食得啦~
用左檸檬嚟蒸烏頭魚,個味都幾特別,酸酸都又真係帶出嗰一種鮮甜味,入口仲好似幾清新,就連老公都讚有特色,叫我過兩日再煮多次添!


text:
醫道
《醫道》(粵拼:ji1 dou6;韓文:허준/許浚 Heo Jun),或者叫《許浚》(heoi2 zeon3),係部韓國嘅古裝劇集.呢部歷史改編劇集講嘅係朝鮮時代最高名醫許浚嘅一生.佢嘅原作係李恩成嘅《小說 東醫寶鑑》,後來畀韓國MBC製作成戲,係喺1999年11月22號到2000年6月27號間播出嘅月火劇,同時亦係MBC嘅創社紀念特別企劃劇集.香港TVB翡翠台喺2005年播出,用麗音廣播粵語同韓文兩個聲道,喺結束咗劇集《大長今》後放出呢齣戲(《大長今》亦係李丙勳導演嘅劇集,亦即《醫道》嘅導演).因爲呢兩部劇集啲人物有啲相似,所以《醫道》經常睇做男版《大長今》.
呢套戲嘅原名叫《許浚》,喺2002年臺灣播出時,改咗戲名叫《醫道》,香港播出時用咗改嘅戲名.噉係因爲臺灣電視公司喺放《醫道》前,放出過亦係MBC製作,講商人故事嘅古裝韓劇《商道》,講醫者故事嘅《許浚》於是亦都改到用起個「道」字.不過同樣係臺灣嘅八大電視,套戲就沿用原名《許浚》.
概要改
1976年,李恩成攞許浚嘅生涯做題材寫咗個劇本,整成連續劇《執念》,由MBC(韓國文化放送)放映.李恩成以呢個做基礎,喺1990年發表《小說 東醫寶鑑》(又叫《許浚》),成爲發行超過300萬部嘅暢銷書.不過,李恩成喺寫書時死咗,所以係未完之作(李恩成喺1988年死).
喺1999年,以《小說 東醫寶鑑》爲原作嘅連續劇《許浚》喺MBC度放映(全64集,放映時間:1999年11月~2000年6月).呢齣戲因爲水準高,喺韓國攞到幾高人氣,最高收視率記錄達63.5%,係韓國劇集歷代最高收視率第四位嘅劇集,排喺呢啲劇集之後:韓國放送公社嘅《初戀》(첫사랑;達65.8%),MBC嘅《愛係乜嘢》(사랑이 뭐길래;達64.9%),SBS嘅《沙漏》(모래시계;達64.5%)[1].2000年以後放映嘅劇集中,佢係2013年之前唯一平均收視率記錄超過50%嘅劇集(達53%),保持住平均收視率第一位嘅位置[2].不過,戲中有男女間嘅三角關係作爲佢嘅主要矛盾構造,呢點引人批判.另外,田光烈飾演嘅許浚當初係點金相中來演,不過金相中以出演電影做理由[3]推辭咗,黃秀貞嘅位原本想推舉宋玧妸,金智秀等[4],不過佢哋以個人有事推辭咗.
喺2002年喺臺灣以《醫道:一代神醫 許浚》嘅名放映,喺2005年喺香港放映.喺中國大陸喺2006年正式放映.喺2007年喺日本以《許浚:宮廷醫官之道》(ホジュン 〜宮廷医官への道〜)嘅名放映.喺越南亦以《神醫許浚》(神醫許浚/Thần Y Hur Jun)嘅名播出過,幾受當地觀衆歡喜.
2013年3月到9月,MBC又放映呢部作品嘅重製版《龜巖許浚》.
劇情改
遇到柳義泰改
古仔發生喺16世紀中期嘅朝鮮時代,主要係宣祖年間,約喺長今(朝鮮最有名嘅醫女)20年後.
平安北道龍川郡守許碖(朱鉉 飾)有粒庶子許浚(田光烈 飾),佢嘅老母出身係賤民,雖然佢老母同地方審判官結婚,但據嗰陣時嘅法律,佢同佢老母只能係下層賤民.結果佢同佢老母受人歧視,受到嘅分別對待令佢參加走私活動,因爲無未來而生活放䠋(fong3 pe5).就喺呢個時候,偶然間遇到多喜(洪忠敏 飾),救咗佢條命,多喜係做過大司憲嘅李政燦大人嘅女,係個朝中大官,但因爲帶上反逆罪名而流亡緊,所以佢係上層出身嘅女人.多喜老豆死咗,許浚同情多喜嘅事,爲佢老豆行咗喪禮.
多喜同許浚兩個一齊相戀.無耐,許浚嘅走私活動畀人發現咗,爲求平安,令佢共佢老母要離開市鎮,一齊逃亡到好遠嘅慶尚道山陰(而家慶尚南道山清),開始咗新生活.多喜感激許浚之前咁深嘅情義,於是佢搵到許浚佢哋兩仔乸,之後兩個人結婚,但佢哋嘅婚姻按照法律嘅社會階層約束係唔合法嘅.佢嘅婚姻同走私都係犯咗大罪.
喺山陰名醫柳義泰(李順載 飾;虛構人物)手下擔水開始,許浚喺師傅柳義泰同睿珍(黃秀貞 飾)嘅幫助下,對救人嘅醫術開咗眼界,領悟到自己嘅人生道路,懇切噉渴望獲得醫術上嘅發展.喺柳義泰手下佢持續噉學醫術,通過柳義泰,許浚明白咗矜恤病人係醫員醫師嘅基本態度,亦即患者嘅苦痛就係自身嘅苦痛,呢種慈悲之心就係矜憐,而且要有對人世間嘅敬畏之心,呢種人權意識令佢開咗眼界,於是佢又再次感服柳義泰嘅醫術,立志要行「心醫」嘅道路.之後,柳義泰得咗當時嘅不治之病反胃[註 1](而家講嘅胃癌),因爲噉就來死.
柳義泰有爲百姓利益着想嘅願望,懇切希望許浚攞到醫學上嘅發展,於是留低解剖佢遺體嘅遺志,呢種事喺當時朝鮮嘅性理學嘅情勢中好難理解,但許浚照做,將佢自身嘅屍體打開來睇.
醫術鑽研改
以後許浚領悟到柳義泰醫術真正嘅涵意,不停精進佢嘅醫術,但要實踐呢啲涵意好難.然後許浚應試主管朝廷嘅內醫院嘅醫科,入咗內醫院.不過噉對佢醫術嘅支持唔多,反而幾少.另一方面,柳義泰嘅仔柳道知(金秉世 飾)對許浚內心不滿,喺內醫院憑住佢嘅智略同權術攀到幾高嘅地位,但佢醫學嘅實力唔及許浚.不過許浚聽從自身師傅柳義泰嘅教導,相信自己嘅正確,達到咗無人能及嘅驚人嘅醫術境地,通過克服險難嘅苦難,以好強嘅意志喺自己嘅道路上突飛猛進,結果獲得王室嘅認可,佢不斷嘅精進,真誠嘅投入結果令佢入到政丞嘅班列.以後,許浚盡咗御醫嘅責務,但因爲大王宣祖(朴贊煥 飾)崩御(國王死咗),於是處以流配.
東醫寶鑑改
以後許浚秉承師傅柳義泰嘅願望,將佢當做自己嘅願想去推進.當時朝鮮嘅百姓依賴中國出產,中國通行嘅中華醫書,醫術,佢有個夢想,係用佢哋山川出產,適合佢哋百姓嘅土壤產出嘅藥材,通過醫術來治療心身,來代替現時嘅境況,而佢喺流配地完成呢個夢想,亦即而家讀到嘅東方醫學傑作《東醫寶鑑》,就噉佢完成咗部書嘅歸結.之後光海君(金承洙 飾)登上寶位,許浚唔使流配,恢復御醫嘅官職,但佢唔做,反而佢返去師傅同佢自身本來出身嘅慶尚道山陰(而家慶尚南道山清郡),一心一意爲百姓睇病.但之後南邊地方有疫病,爲咗防疫,許浚包攬曬各色勞苦,來捉住疫病.喺最尾瞬間,許浚將淨低無幾多嘅藥丸(將啲藥劑整成一粒藥形態嘅藥)留畀就來畀疫病病死嘅細路仔.於是點知許浚亦都踏上同自己師傅一樣嘅道路.許浚自己亦畀疫病折磨緊.佢平生喺呢種獻身式嘅治療中,一個人救咗好多人,爲咗發現多種病嘅治療法,許浚不停奮鬥.許浚直到最後一息,右手都揸住平生行醫嘅鍼,就噉離開咗世上.
出演改
中心人物改
主角.係擔任武官同地方長官嘅許碖同孫氏之間嘅庶子,出生喺龍川.佢修習過學問同武藝,但因爲母親係賤民,就任唔到官職,過住走私等自甘墮落嘅生活.有日,佢遇到個女人李多喜,佢嘅父親係個帶住冤罪而流亡嘅兩班(貴族),慢慢噉佢變咗,但佢嘅走私畀人發覺咗,逮捕咗佢,不過透過佢老豆嘅手,佢同佢老母一齊逃亡去慶尚道嘅山陰嘅村度.無耐,佢遇到醫師柳義泰,於是學醫術,以真正嘅心醫爲目標,即係身爲醫員(醫師)就要憐憫病人噉解,之後受過科舉,以內醫院(宮中醫局)史上最高成績成爲首席合格嘅宮廷醫官.佢雖然做咗宮廷醫官,但佢志願去個個都嫌惡嘅惠民署做勤務,揀咗同飛黃騰達無緣嘅生活.無耐,佢有機會精湛治療咗恭嬪(臨海君,光海君嘅老母)嘅細佬,得到咗宣祖嘅信賴,由參奉(從九品)提拔爲直長(從七品).之後繼續得到宣祖嘅信任,超過咗做內醫正(正三品堂下)嘅柳道知,由僉正(從四品)就任到正三品堂上官嘅御醫(王嘅主治醫師),春秋館編修官(四品到正三品堂下),達成晉身兩班嘅心願.之後,佢無可避免噉捲入到宣祖後繼者嘅爭鬥中,爲此佢幾心痛.接住就任爲正一品嘅輔國崇祿大夫.隨住宣祖崩御,罰佢流配.就算喺流放中,佢都爲貧民診療,同時執筆完成喺御醫時就做緊嘅醫書.光海君恩赦佢,佢返到山陰,同林吾根,紅春,明達一齊返入柳義泰醫院,晚年就喺嗰度繼續爲貧民診療.後來疫病流行,幫患者治療時佢自己都感染埋.之後漢陽(而家首爾)嘅內醫院班同僚趕到支援,控制住疫情,但許浚幫患者治療中時,手持支鍼而斷氣.死後,追號爲陽平君.
- 黃秀貞 飾 睿珍
自幼父母雙亡,由老豆嘅友人柳義泰湊大,喺柳義泰醫院學過醫術.佢阿爸係旅行朝鮮全土嘅醫員.許浚喺柳義泰醫院嶄現頭角時,佢畀許浚吸引.後來,喺師傅柳義泰就來死之前佢出發自山陰,上京師漢陽,做咗醫女.之後嘅人生經歷過諸如做藥房妓生,畀明朝使者強迫等好多波亂,做咗內醫女後,喺內醫院佢同許浚親近嘅關係喺宮中揚開咗,佢將許浚啲事拜託畀金尚華後出咗宮中,返到以前照顧疑難病(麻風)患者嘅三積寺,決意餘生奉獻畀三積大師之下.許浚死後,佢共佢嘅女弟子來掃墓.
- 李順載 飾 柳義泰
佢係慶尚道山陰嘅醫師.身爲許浚嘅老師,佢教畀佢醫術同作爲醫師嘅心.曾經一度趕許浚出師門,但許浚喺去科舉嘅途上應承咗啲貧民幫佢哋診療嘅懇願,佢知咗後,認爲佢有去成爲心醫嘅好強嘅心志,於是畀佢復歸師門.之後佢捨離咗家人,幫啲窮人治療,因爲患咗反胃(胃癌),佢走入深山,將自己嘅身體留畀心愛弟子許浚,畀佢做當時禁止嘅解剖,留低遺言,要佢破開個肚,攞出體內嘅臟器,對佢哋做寫真素描,爲此佢割腕自殺.佢係以17世紀實存嘅劉爾泰爲原型嘅虛構人物.
- 金秉世 飾 柳道知
柳義泰嘅仔.同阿爸一樣係醫師,但性格遺傳咗阿媽嘅傲慢,對患者欠缺關心,對優秀嘅許浚同佢並列呢回事抱住敵對心.後來,佢受過科舉後合格,但因此同老豆斷絕關係.入內醫院當初,喺楊禮壽眼中睇好佢,從參奉(從九品)開始任官,順住到奉事(從八品),直長(從七品),主簿(從六品),慢慢青雲直上,就來攞到佢想要嘅嘢時,因爲同女人嘅問題,左遷爲遣明使節團嘅醫員,過咗段絕望嘅日子.之後隨住時間過去,佢做到內醫正(正三品堂下),許浚做咗御醫後佢繼續留任,之後佢從此洗心革面踐行醫道.許浚流放後佢做咗御醫,盡力呼應喺流放地嘅許浚來執筆醫書.
週邊人物改
許浚側近改
- 許浚屋企
佢出身兩班,係做過司憲府大司憲(從二品)嘅李政燦嘅女.佢哋帶住謀反冤罪,喺逃亡途中阿爸過身,許浚幫佢搞咗葬禮,李多喜覺得爭佢好多,因爲噉佢哋互相吸引咗.之後因爲畀人追捕,佢同許浚一齊走,後來李多喜嘅污名得雪,回復咗身份,但一度同許浚分離,爲咗同許浚再會,佢一路喺佢之後追佢,捨棄咗身份同佢結婚.佢爲咗許浚,係個咩苦勞都唔驚嘅模範妻子.正一係糟糠之妻.
- 鄭惠先 飾 許浚老母孫氏
許浚嘅老母,許碖嘅妾,係賤民.對立志做醫員嘅許浚溫柔噉守住佢.對許浚勇往直前嘅行動,佢有時擔心到瞓唔着,係個好爲個仔嘅阿媽.佢喺許浚流放時死去,所以許浚見唔到佢臨死一面.
- 吳泰敬 飾 許浚嘅仔許謙
佢係許浚同李多喜嘅大仔.雖然生活貧困,但李多喜有個執念,要畀佢供書教學,於是自幼就入讀書堂(書塾),雖然明知自己身份唔得,佢仲係夢想科舉合格後去做官僚.許浚做咗御醫,晉身兩班,於是佢可以受試科舉而合格,之後做咗寧越縣監(從六品).
- 朱鉉 飾 許浚老豆許碖
許浚嘅老豆.對身爲妾嘅仔嘅許浚教畀佢武術同學問,當佢見到個仔喺身份嘅枷鎖中受苦時,畀咗新嘅人生機會佢.
- 林代昊 飾 千良太
佢係許浚嘅老死.許浚經常鬧佢,但佢係許浚可以信賴嘅好似細佬噉嘅存在.佢來咗山陰後,具一書親手教佢狩獵.
- 具一書屋企
- 李熙道 飾 具一書
佢係山陰嘅獵人,白丁(喺朝鮮時代最底層嘅身份)出身.後來佢搬去漢陽,喺林吾根嘅引介下,同千良太一齊經營藥材商.做獵獲熊膽嘅獵人時佢好窮,做咗藥材商後發咗一大筆.喺齣戲當初,佢收留咗許浚一家,最後冇同佢哋同行返山陰,所以許浚死時佢見唔到一面.
- 金海淑 飾 咸安嬸
具一書嘅老婆.佢喺有錢人屋企打下手來賺生活費.佢喺山陰人面最廣.八婆性格,鍾意傳是非.佢成日大聲㨘具一書,鍾意𥅾(zong1)人哋啲家事.喺漢陽發咗達都好,沙塵嘅性格無變到,成日鬧啲下人,又係咁貪錢收埋好多金.
- 崔恩珠 飾 具一書嘅女小可
具一書嘅獨生女.鍾意講嘢呢下似佢老母,單細胞呢樣似佢老豆.嫁人前,佢毫無忌憚噉公開話要同許謙結婚.
- 尹基元 飾 具一書嘅女婿張萬德
柳義泰醫院改
- 柳義泰屋企
- 朴貞洙 飾 柳義泰夫人吳氏
柳義泰嘅老婆.對錢同出人頭地有好強嘅執着.佢理解唔到佢丈夫點解咁爲患者着想,就將飛黃騰達嘅夢想寄託喺個仔柳道知身上,對於阻住柳道知發達嘅許浚將佢睇成眼中釘.柳道知洗心革面,做咗內醫正後,佢就無出演嘞.
- 趙賢淑(音譯) 飾 柳道知夫人權淑貞
柳道知嘅老婆.就任最高位譯官嘅權赫修嘅獨生女.對許浚同李多喜心懷好意.
- 醫院嘅人
- 林玄植 飾 林吾根
佢喺柳義泰醫院做嘢,係柳義泰嘅弟子,但佢嘅醫術唔叻.佢同許浚一齊受試科舉,喺第二次試驗時落第(第一次試驗時有許浚教佢嘢幫佢過關),但佢可以喺內醫院嘅藥房度做嘢,做咗種藥署員,對內醫女紅春一見鍾情.經歷過一番曲折後,終於同紅春結婚,收咗個養女.許浚得到恩赦,返到山陰,提案話喺柳義泰醫院開業,於是佢共紅春,明達喺山陰過起救濟貧民嘅生活.
- 李淑 飾 河東嫂
柳家嘅裁縫.佢同經常來幫手嘅咸安嬸嘈唔停口.佢幾鍾意林吾根,但林吾根唔鍾意佢.
- 申國 飾 明達
喺醫院度採摘藥草.性格溫和,係唯一向許浚打開心扉嘅人.柳義泰教畀佢柳家祕傳膏藥,有段時期佢同林吾根一齊賣藥膏.許浚返到山陰時,佢返入許浚嘅醫院幫手.林吾根話佢「呢個歲數耳同牙齒都仲得」.溫厚嘅性格無變到.
- 文溶敏(音譯) 飾 長鐵
醫院摘草藥嘅人.性格粗暴,無女人同酒就唔掂嗰隻.敵視許浚.喺柳義泰再接受許浚成為大夫後唔服氣,向柳義泰索取柳氏膏藥秘方後辭職.
- 李垠澈 飾 永達
醫院最後生嘅摘藥草嘅人.同班兄弟一齊蝦許浚.喺柳義泰患上胃癌期間,同許浚及明達上山尋找救治草藥.喺許浚搵到藥材中最珍貴罕有嘅山蔘後,因貪念漏夜偷取落山.第二日許浚搵到受傷嘅佢後,得悉山蔘再被其他採藥夫搶走,被許浚痛毆及遺棄山頭.
- 羅聖均 飾 傅山浦
醫院當中最年長嘅摘藥草嘅人,一直睇唔起許浚,更視佢為威脅地位嘅人.後來許浚晉升為管理藥材倉庫唔憤氣,半夜諗住偷取柳義泰嘅「從醫秘方」,後事敗被柳義泰炒魷.許浚被柳義泰趕走後,氹佢落搭搞「包生仔」行騙,事敗後受到刑罰,最終下落不明.
- 車潤廻(音譯) 飾 漢尚
柳家嘅管家.
- 申順任(音譯) 飾 六月
柳家嘅工人.後來做咗千良太嘅老婆.
內醫院改
從先王時代開始就做宮中御醫(王嘅主治醫師),係內醫院最有實力嘅人.喺過去,佢同柳義泰鬥「九針之喜」,輸咗,受到咗好大嘅屈辱.柳義泰嘅仔柳道知同佢嘅弟子許浚出現喺內醫院,佢對此幾驚愕,但亦比較公平噉評估佢哋嘅實力.許浚做咗御醫後,佢信賴許浚嘅醫術,將御醫嘅位置完全交託畀佢.佢係實存人物.
- 朴鍾官 飾 判官鄭碏
內醫院嘅判官.佢係兩班出身嘅儒醫,對許浚嘅實力評價好高.喺王位繼承問題上,佢同成仁哲一齊支持光海君.
- 洪性璇 飾 奉事李命源
許浚嘅同期生.張學道嘅老死.鼓勵許浚嘅老友.後來做咗判官(從五品).
- 朴光南 飾 判官金應鐸
內醫院判官(從五品).雖然冇乜大醫術,但佢識睇御醫楊禮壽嘅面色,所以事業順利.啱入內醫院時,柳道知攞金塊賄賂佢,從而令佢撐佢;而許浚同佢調返轉.許浚又初次入院就遲到(李多喜流產導致嘅);佢派人去自己老友嘅兩班屋企去診察,落指示叫佢哋擠補藥落佢哋度,許浚因爲對方健康上冇事,而帶補藥返來;呢啲事令佢將許浚睇做眼中釘.之後因爲張學道嘅請願,御醫楊禮壽直接監查藥房,發覺咗佢哋將啲藥材穿櫃底嘅事,惹來咗御醫嘅憤怒,佢同宋鶴奎一齊左遷去惠民署.佢喺惠民署辯明話「要處理好雜務」,新任嘅內醫院都提調(統括內醫院嘅最高責任者)成仁哲喝佢「唔診察,只做雜務,噉攞咩俸祿啊!」
- 文熙遠 飾 主簿宋鶴奎
內醫院主簿(從六品).始終圍住金應鐸轉.
- 孟床訓 飾 奉事金萬慶
兩班出身嘅儒醫.原本係奉事(從八品),昇進爲直長(從七品).佢好飲酒,性格豪放,但正義感强過人一倍.佢自願10年以上喺邊個都嫌棄嘅惠民署接診啲貧窮患者.許浚嘅良友.
- 鄭祜根 飾 奉事鄭泰恩
內醫院嘅醫官.奉事(從八品).佢見到柳道知有發達,就黐埋佢近邊幫佢,見到許浚叻時就背叛佢.發生疫病時,佢諗盡理由,點都唔想去疫區.
- 鄭承浩 飾 參奉張學道
許浚嘅同期生.雖然佢口花花噉,不過佢係許浚幾好嘅理解者.佢受命同許浚一齊喺惠民署勤務.後來,做咗主簿.
- 嚴侑信 飾 御醫女德琴
負責惠民署班醫女嘅人.同紅春一樣,因爲藥嘅事故趕出內醫院.對班醫女來講係母親噉嘅存在.終生獨身.
係宮廷中有關胎產知識最多嘅人.喺先王時活躍喺產室廳,但因爲針嘅事故嘅責任,由內醫院去咗惠民署.之後做咗林吾根嘅老婆,再做埋御醫女.許浚返山陰時,同老公一齊入醫院幫手.
- 成賢娥 飾 醫女小賢
醫女之中頭腦最醒嘅人,身爲醫女佢嘅志向係向最高嘅御醫女睇齊.醫女禁止揸針,因爲噉會認爲係侮辱咗醫務官,但佢因爲患者急病嘅變化,而施針治療來應對.大姐大嘅桂琴同世希都對佢讓幾分.做咗醫女嘅叡珍係佢好嘅競爭對手.佢早過叡珍一步入咗內醫院,許浚亦做咗內醫院配屬嘅醫員,後來佢就同叡珍一齊輔佐許浚.
- 李賢京 飾 醫女世希
對中途入來嘅叡珍態度惡劣.靠住美貌選爲宮廷醫女,對柳道知一見鍾情,因爲勾引唔到佢,僞裝成同柳道知過咗一夜,之後更加喺宮中講咗出來,成功令柳道知左遷.之後冇發生乜事,升格爲內醫女,直到白頭到老都喺內醫院勤務.
- 李周姬(音譯) 飾 醫女彩仙
身爲醫女,佢醫術嘅知識同技藝都好落後,不過佢按摩嘅手勢天下一品.佢夢想將來爲國王按摩,之後因爲染咗疫病而死亡.
同桂琴,世希一齊蝦睿珍.
專蝦後輩醫女嘅人,尤其係新人醫女.
- 金海貞(音譯) 飾 內醫院嘅內醫女
佢係同紅春一樣嘅內醫女,但同紅春關係唔好.因爲驚動搖到自己嘅地位,佢唔起用御醫女德琴推薦嘅優秀嘅小賢,睿珍做內醫院嘅醫女,而自私噉據自己判斷起用彩仙,世希,溫池.之後睿珍被迫服侍明國使者而試圖自殺時,佢用針治療咗睿珍,留住佢一條命.當恭嬪因爲胎位唔正而難產時,因爲柳道知提佢(實質係紅春嘅知識),而出產無事,所以佢嘅醫術唔夠紅春來.
王室改
朝鮮第14代王.對許浚嘅醫術評價好高,信賴佢.壬辰倭亂時以爲佢背棄王命,好失望,解開誤解後再次信賴佢.
宣祖嘅第一側室.佢受到國王嘅寵愛,代病弱嘅正室(王妃)生咗兩個王子臨海君同光海君,但之後國王嘅寵愛移到新嘅側室,度過咗不遇嘅晚年.
宣祖嘅第二側室.養和堂.佢接替恭嬪,受國王寵愛,生咗信城君,定遠君咁多個王子.佢係之後嘅王仁祖嘅阿嫲.
宣祖嘅繼妃.之後因爲王位對抗,畀光海君幽禁,貶去西宮,殺咗佢最𡃶嘅仔永昌大君,後來佢畀仁祖解放.
恭嬪嘅二仔,後來做咗朝鮮第15代國王.自細就畀許浚睇住大,所以佢對許浚好尊敬.父王死後,喺混亂中在位,將繼母仁穆大妃幽閉喺西宮,又將佢嘅仔永昌大君蒸殺,因爲噉,佢畀人睇做僅次於燕山君嘅「暴君」.政變後罰佢去江華島流刑,後來再罰去濟州島.
- 嬪宮柳氏
光海君嘅正室.雖然做咗中殿,亦都因爲政變而罰佢同丈夫一齊流刑.
其他改
- 鄭旭 飾 金民世(三積大師)
佢曾經係內醫院嘅宮廷醫官,畀御醫楊禮壽指明做佢嘅後繼者,所以佢嘅醫術程度好高.佢同柳義泰係好耐嘅親友,柳義泰喺物質上,精神上都援助佢嘅三積寺.佢同同期入內醫院嘅安光翼嘅妹結婚,佢嘅仔金尚華畀麻風患者捉咗去,佢好絕望噉搜索佢嘅仔,但金尚華已經殺死咗.佢喺麻風患者一家嘅居所度搜出佢嘅仔,於是將佢一家唔分邊個噉殺曬.佢返去時,佢向麻風患者屋企淨低一人嘅少年懺悔,將死咗嘅仔金尚華嘅名過咗畀佢,收佢做養仔,而佢老婆因爲心悒而吊頸自殺.之後御醫楊禮壽想說服佢留喺內醫院,同佢講佢無過錯,但佢仲係喺內醫院辭退咗.無耐佢出家,建立咗三積寺,去治療啲麻風患者,共佢哋一齊生活.因爲介紹狀份件,許浚趕咗出柳義泰師門,趕出醫院後,許浚一度迷失路頭,後來去咗三積寺,而金民世教佢醫術.
- 韓仁守 飾 安光翼
佢曾經係內醫院嘅宮廷醫官.同期嘅金民世(三積大師)係佢嘅妹婿,從內醫院辭退後,奔走喺山中捉野獸來解剖.佢喺世間傳播導引術.佢亦係許浚「另一個老師」.
- 林湖 飾 捕盜廳從事官李政明
原本係吏曹佐郎(正六品),左遷爲捕盜廳從事官(從六品),因爲捲入權力鬥爭,而落入鄭成弼嘅陰謀.佢鍾意睿珍,佢知道睿珍愛慕許浚,但仲係同佢告白咗.之後因爲謀反被捕,判咗死罪,由睿珍運賜藥(王命落嘅毒殺刑),諷刺噉飲咗而死.
- 鄭明煥 飾 捕盜廳從事官裴天壽
係義禁府嘅武官,原先係捕盜廳嘅從事官.金萬慶嘅老死.喺義州做兵馬都尉(從六品)時曾經因爲走私捉過許浚.
三積大師嘅養仔.佢出身嘅父母都係麻風病患者.幼年時因爲不幸嘅事,失去咗屋企人,三積就湊大佢.最初佢好憎三積,但見到佢爲咗治療麻風病而賭自己條命時,佢就改觀咗.之後佢跟許浚喺惠民署學醫術,最初係種藥署員,之後做咗醫官參奉(從九品).壬辰倭亂時,佢帶住醫書逃亡中,爲咗引誘日本嘅足輕兵,畀火槍爭啲打中冇命,但佢生還咗.
- 權姸玗(音譯) 飾 秀延
佢作爲麻風病患者帶入三積寺.對金尚華似阿哥噉傾慕佢.後來醫好咗病,做醫女同金尚華一齊入惠民署.
- 邊希峰 飾 成仁哲大人
住喺昌寧時,佢老婆嘅病畀許浚醫好咗,對許浚寄寓咗絕大嘅信賴.前右議政.之後作爲左議政(正一品)復歸,兼任內醫院嘅都提調(正一品),而同許浚再會.到王位繼承嘅派閥鬥爭時,佢作爲光海君派請求過許浚嘅協助.角色原型係做過宣祖左議政嘅嬪宮老豆柳希春.
- 尹汝貞 飾 成仁哲老婆
佢接受許浚嘅中風治療,完全醫好咗.原型係宋德奉.
佢策劃咗妨礙光海君繼承王位嘅計劃.西人嘅重臣.
- 朱玟俊(音譯) 飾 恭嬪金氏細佬金禮直
恭嬪嘅細佬.患咗口眼咼斜(hau2 ngaan5 waa1 ce4;面部麻痹,個口會歪),最初畀柳道知治療,一度醫好咗,但又復發;許浚醫好過同樣症狀嘅患者,都提調成仁哲命令佢去診療.許浚用脈診查出佢有初期反胃(胃癌),之後連埋口眼咼斜都醫好曬.喺治療中,佢傲慢而自私嘅性格令許浚負過傷,醫好病後性格變咗,感謝咗許浚.
- 李桂仁 飾 阿石
爲咗治療阿媽嘅病,令許浚喺最初嗰次科舉試驗最後滯留落來.佢阿媽回復咗一次,許浚話咗畀佢聽「呢啲藥飲過咗隻眼會盲」,事前要注意,但佢冇聽,然後又要許浚治療失去視力嘅阿媽,唔講道理噉整咗個難題.
- 崔尚勳 飾 仁嬪金氏阿哥金公諒
仁嬪嘅哥.佢認爲柳道知係優秀嘅醫官,令佢獲得仁嬪嘅信賴.同鄭成弼一齊陷害光海君.
- 具敏池(音譯) 飾 順德
許浚嘅第一個患者.係個後生女仔,喺結婚前,因爲胳肋底味大(狐臭),好煩惱而吊頸,結果意識唔清,佢父母就送咗佢入許浚屋企.
劇組改
受獎改
主題曲改
睇埋改
參攷資料改
- KoreanWiz - Huh Joon(英文)
註改
攷改
- ↑ 배국남(字未定,僅參攷:裴國南) (2000年6月28號). 〈사랑과 의술을 남기고 허준은 떠났다(漢諺:사랑과 醫術을 남기고 許浚은 떠났다[[Category:有韓文嘅文章]];粵譯:留低愛同醫術而去嘅許浚)〉. 《주간한국(週間韓國)》 (韓文). 原著喺2016年3月4號歸檔. 喺2017年2月26號搵到.
{{cite web}}: URL–wikilink conflict (help)
- ↑ 〈전광렬 '허준' 2000년 후 최고 드라마 50%대 시청률 유일(漢諺:田光烈 '許浚' 2000年後 最高 드라마 50%臺 視聽率 唯一[[Category:有韓文嘅文章]];粵譯:田光烈「許浚」係2000年後最高劇集,唯一收視率過50%)〉. 《일간스포츠(日刊sports;粵譯:每日體育)》 (韓文). 2007年10月13號. 喺2017年2月27號搵到.
{{cite web}}: URL–wikilink conflict (help)
- ↑ 김가희(字未定,僅參攷:金家熙) (2001年9月16號). 〈김상중·송윤아 "사극 출연할걸"(漢諺:金相中·宋玧妸 "史劇出演할걸"[[Category:有韓文嘅文章]];粵譯:金相中,宋玧妸:出演歷史劇嘅事)〉. 《일간스포츠(日刊sports;粵譯:每日體育)》 (韓文). 喺2017年2月27號搵到.
{{cite web}}: URL–wikilink conflict (help)
- ↑ 배국남(字未定,僅參攷:裴國南) (2012年11月12號). 〈[스타 Before & After] 1999년 '허준' 황수정, 지금은?(漢諺:[스타 Before & After] 1999年 '許浚' 黃秀貞, 只今은?[[Category:有韓文嘅文章]];粵譯:〔明星前後〕1999年《許浚》嘅黃秀貞,而家點?)〉. 《이투데이(Etoday)》 (韓文). 原著喺2016年8月21號歸檔. 喺2017年2月27號搵到.
{{cite web}}: URL–wikilink conflict (help)


text:
「TVB花旦」岑麗香呢排獲邀做雞精代言人,佢坦言食得啱先有健康,所以細心研究所有食物,亦都有同其他媽咪一樣,希望將最好嘅留給下一代.
岑麗香同老公強強育有一歲仔仔Jacob,佢諗返起由佗B開始到而家,每一個唔同階段嘅媽咪體驗都唔簡單,認為每一位媽咪係最出色嘅.
岑麗香仲話:「而家唔使做嘢嘅時候,都會留喺屋企同仔玩游戲嚟學習,睇住仔仔細微嘅一舉一動,自己都同時喺到學習點樣做一個好媽咪,同更加了解仔仔嘅獨特性格.」
講到事業上,當初岑麗香摘得2010年國際中華小姐冠軍殊榮,入行時仲擔任過TVB主力節目嘅主持人,最為觀眾熟悉嘅就係喺《港生活港享受》節目中嘅表現.
2012年,岑麗香開始拍劇,佢喺第二套劇《巴不得媽媽…》已經係第三女主角,更憑借「香香公主」呢個角色大受歡迎,人氣急升.
2013年岑麗香喺《神槍狙擊》佢飾演一個女飛虎,都係佢作品中少有騷身材嘅劇集,佢與男飛虎共同訓練嘅時候,身穿灰色小背心更加凸顯好身材,更畀網友評為「最胸狠女飛虎」.
岑麗香最令人難忘一刻,一定係喺華姐擔任頒獎嘉賓,一身nicole+feliciacouture嘅設計晚裝,嗰晚究竟係邊位佳麗攞冠軍?冇人記得,因為大家只記得岑麗香,更有唔少網民覺得岑麗香嗰晚再選,一樣會贏.
呢排,岑麗香復出拍攝TVB新劇《BB大晒》,直接上位做女主角,冇拍劇一段時間,重回劇組嘅佢覺得好新鮮,而開工嘅嗰陣,佢好掛住仔仔,好彩屋企人嘅支持同鼓勵,先令佢安心接拍,千祈唔好錯過.
Like MisshkNews Facebook!不出门也能知天下事~


text:
「國歌」
或者我真係孤陋寡聞,真係唔知全球有幾多國家有國歌法.而國歌法其實係國際上並非主流,再上網搵下,原來只有少數國家例如日本同馬來西亞都有所謂嘅國歌法.國歌係一個國家嘅象徵,如果一個國家嘅人民認同自己嘅身份,而且亦都會感到自豪嘅話,其實又使乜嘢立法呢?咁係唔係代表其他國籍嘅人都要遵守?如果唔識唱國歌嘅話係唔係就代表唔專重?
「國家」
人大常委會會議係北京召開,常委會係會議入面通過國歌法草案,並於十月一日生效.以前香港係英國殖民地,所以係用英國國歌,但係又有幾多人識得唱?依家回歸咗,又係唔係所有香港人都識唱?基本上每日係六點半新聞之前都會播國歌,其實有無咁嘅必要?真係無見過一個國家或者地方會日日係電視度播國歌.咁係屋企係唔係都要遵守國歌法?
「法例」
侮辱國歌係需要負法律責任,當中包括惡意修改歌詞,以歪曲貶損嘅方式去奏唱,或者以其他方式嘅侮辱行為.而公安機關可以作出警告或者可以拘留十五日以內.如若構成犯罪,將被依法追究刑事責任.而每當奏唱國歌同時行為嘅時候,所有場人員都應該肅立,舉止莊重同不得有不尊重國歌嘅行為.至於教育方面,國家法將會被列入中小學教材,中小學應當將國歌作為愛國主義教育嘅重要內容,組織學生學唱國歌.而最重要嘅係教學生了解國歌嘅歷史同背後嘅意義,當中就遵守國歌奏唱禮儀.
Also published on Medium.


text:
《粵文工廠開啟十分鐘》
粵文工廠開啟十分鐘
有咩野想寫速速留言講低
(1)「在巴黎聖母院偷食引致火災」
巴黎聖母院火災呢單野,暫時官方口徑都只係話因為復修期間,唔覺意燒著野,結果搞出左個大頭佛.但有網友就居然反問:
係巴黎聖母院偷食,會唔會有機會成為肇事原因?
塔塔就無讀過生物化學,所以呢個問題咁艱深,應該就俾唔到一個好確實好有科學根據既講法過你聽.不過,講番偷食既相,係架的士入面,你堂堂男子漢大丈夫,咁樣俾個唔算太樣衰而且有身材既人胸壓,又攬又啜,居然唔即刻推開人地大聲叫唔好既,咁即係享受啦RIGHT?咁除非個男人真係有階段性功能阻礙症唶,否則真係慾火焚身,燒到周圍既物件,都唔係咁出奇既事.唔好話巴黎聖母院啦,隨時連萬里長城巨龍都燒燬埋.唔係講笑.
拿依家就話七點鐘會開記招.外圍既盤路就已經滿天飛,但暫時就未有女事主#METOO反告男事主呢個盤口.其實置於死地而後生,未嘗唔係一個解決辦法黎,呢個冷盤一賠一萬既我覺得值博率都幾高下.有興趣者不妨冷敲下.
(2) 「塔嫂世界第一」
塔嫂係咪世界第一?係我心目中,絕對係.
而正正因為咁,我好少講佢既野,甚至係一般係度日常放閃既都好少有.就算有時唔覺意放左,其實(好大程度上)都係言者無心聽者有意唶.兩個人一齊生活,又唔係咩公眾人物,真係無咩好講呀.就算我真係用全職寫作作為事業,我都唔會搵佢黎做我既日常主要寫作素材.好似市場化左自己個伴咁,感覺上真係唔係咁良好.LOL
再講,一來真係覺得無咩好寫.二來我都真係唔多鍾意刻意放閃呢樣野.自己過得幸福同開心,自己知道就得,我又唔係太想同其他人分享呢啲野,因為分享左有時硬係就覺得會分薄左.身在福中不知福,有時真係會係咁架,每一個人都有佢自己既盲點.日又講,夜又講,反而門面功夫無足,但最後唔識自己珍惜,咁咪仲大鑊.
我係「本來一開始」呢個故仔入面,其實就係講緊呢樣野.男主角唔愛佢老婆咩?唔係.咁佢有無好好表達呢?無.佢有無話俾佢老婆聽其實佢好愛佢呢.無.到到人地離家出走先後悔,先識追,係女人既角度,已經太遲.
千祈唔好去到後悔莫及呢個STAGE.每一日去擁抱塔嫂就係我既份內事.完.
(3) 偷食食到蟲點算
關於偷食偷到蟲呢樣野,我地可以去研究番最近消委會講速食壽司呢個報告.
叫人唔好食三文魚,唔係一朝一夕既事.傳聞就有講過四大才子之一蔡瀾話,三文魚入面有屎架,叫香港人千祈唔好食.佢自己去日本都唔會食.但係佢提出警告果陣,無意識到,香港人有時真係鍾意食屎.就算無屎食,俾佢聞下啲屁味,佢都會覺得心滿意足既.二十歲前既讀者見到我咁講,可能會覺得我胡說八道.但再老少少既,就必然會知道呢個係世界既真理.
好喇,依家講到有蟲卵有盛喇,我地係咪又真係要驚呢?其實報紙佬都好好唔係只係識得追偷食新聞架,都有訪問下大學既教授.大學教授就話,拿,食左都唔一定會有事架,因為可能蟲會凍死左架啦嘛.凍死左你都係食蟲屍,核突就核突啲,但唔會對身體構成負面影響架嘛.至於如果蟲卵真係食左落肚咁唔好彩,都唔一定會孵化架嘛.當然,記者無醒目到問到教授如果有碟壽司擺係佢面前佢會唔會即食示範一下啦.
所以,偷食偷到蟲,唔一定有事.偷食係咪一定斷正,都唔一定會斷正.而斷正,亦都唔一定代表需要切J求元配原諒.呢個世界都係講個博字.有時博一鋪,就係刺激,就係男人既浪漫嘛.記住愛就係選擇,犧牲就係意義其實都好BAYESIAN架.
(4)試論住家排骨同野味柳枚既優劣
試論住家排骨同野味柳枚既優劣,我認為我無可能寫到三百字成到文,姑且試下.
其實大家舊時都會食下排骨.我唔知你會唔會拎排骨黎煲湯,但係屋企人就多數會用豉汁去蒸.但係可能窮啦,排骨質素唔係咁好,好多時候夾上手只係得骨,根本上無肉,或者只係得少少脂肪.蒸起上黎真係有好香既肉味,但係食落,好似完全唔係果回事喎.更加唔好講有時排骨肉韌,依家咬極都唔離骨既情況.食住家排骨,有時真係令人氣餒.
但係柳枚就唔同喇.我唔知呢個係咪正寫,但係我知道你想講乜.呢個特定部位,唔單止啖啖肉,而且食落非常軟滑多汁.買番黎多數已經無骨,可能拎黎同其他配料一齊炒,成為美味既佳餚.佢係咪野味我就唔知啦,因為野豬既柳枚,我真係未食過.不過記得倪匡既書曾經有寫過,野豬肉同家養豬質素完全不能比,係天下美味.
所以就咁單從食用角度黎講,似乎真係優劣立見.但係最後最後,食得野味多,會唔會真係等於尋花問柳一樣,搞著個SARS大頭佛出黎呢.呢個就真係要細意再考量喇.
(5)的士裝後cam影車內狀況有否涉及私隱問題
有人問,喂,的士裝車CAM有私隱問題喎!就算打野戰,都唔應該出街啦!
法律既野我真係唔熟.我只係知最近不誠實使用電腦已經唔再係一條可以任意砌人柳枚肉既一個罪.同埋,成日都覺得法律當去到一啲問題係,全世界都突然有一大部份人涉嫌犯法,而果個又唔係一種逆天既大罪(例如咩偷左恐龍頭骨,對新時代咩咩主義思想說三道四)的話,多數都無事.因為行政資源有限,俾著佢地都寧願向住幾個人窮追猛打算.成千上萬既人,一般黎講都隻眼開隻眼閉.
日日我都見大小車台討論區些/轉載CAM片,入面好多牽涉到個人資料,例如路人既樣,或者係經過既車既車牌,都全部無處理.但係個個都無咁樣做,亦都無人去干涉.至於知識版權既問題就更加係講左無限咁多次.一條片,你抄我,我抄你,你加少少又上載一次,我打水印又轉多次,邊有人理?
我真心相信有私隱問題.但如果私隱專員唔出黎講幾句,我都代表唔到佢.其實個個都係花生友.大家一講到公眾知情權,王皇大帝都係要暫時行開一邊啦.
(6)聖母院會唔會遠眺到宇宙嘅黑洞?
聖母院會唔會遠眺到宇宙嘅黑洞?我真係唔知.點解啲題目愈黎愈難寫.
不過離記者招待會只係剩番十五分鐘.阿安哥依家都無地方可以去,就算佢想搵間教堂作最後懺悔,都唔會呢一個機會.我唔知佢有無曾經同佢至愛把臂同遊巴黎,去過聖母院留低點點既回憶,不過依家地方都燒埋,復修無期,真係只情可待成追憶架.
岔開一筆,記得終生美麗入面第一句歌詞入面就係『塔尖仍舊記得這擁抱極美好』.今朝起身一見到新聞,我個腦真係即刻諗起呢句歌詞,仲係度諗緊吖點解會突然間諗起佢既歌既時候,今日去到晏晝,佢又再成為主角了.有時啲野,套佢NIKE眉果時講一句,真係可以好邪.
宇宙既黑洞入面有啲乜,科學家會繼續搵答案,千年百年或許都唔會搵到答案.而正如我講,人心既黑洞究竟有幾深,我地亦都係唔知.依家去到呢一個時間,可能一切都已經太遲喇,物事皆非.建築物燒左就無左,感情已逝,一樣可以永遠唔再返轉頭.
「這叫幸福,不怕流逝,任他們多漂亮,未及你矜貴」,首歌去到最尾,真係好Positive,但係佢地係咪仲可以走到最後呢.上天既聖母應該都唔可以俾到答案我地喇.
(追加)瞥見黑洞中生活嘅生物
「叮噹,究竟黑洞入面有無生物?」大雄照樣無做到功課,但又要扮上進問.
「嗯,關於呢個問題.」叮噹本來就想拎啲法寶幫佢解答呢個問題既.但心念電轉之後發覺都係唔好:
「大雄,我覺得要答你呢個問題好簡單.但係要你體會呢個問題好困難.」
「點解呀,我唔明喎.」大雄既智商咁低,要佢理解呢句既意思,同馬國明點樣係日光日白睇緊波唔出街一樣,係好難明白既一回事.
「黑洞既野,就係會吸晒所有既野入去.一滴也不留.我覺得你暫時呢個年紀,未必會明白,再大個啲先啦.如果你他朝有一日都畢到業,到時你再搵到靜兒做老婆,我相信你會搵到答案.」
叮噹最後,用好短既手,意味深長咁樣,疊左大雄膊頭一下.
「咁究竟入面有無生物唶,叮噹呀~~~」
「入面有無生物,根本唔重要呀.」叮噹索性拎竹蜻蜓出黎,自己飛走算.因為佢知道依家七點鐘,有個好重要既記者招待會唔可以錯過.


text:
雖然由幼稚園到大學一直都係教會學校讀書,但始終都係未成為教徒,最多都係臨考試前唸下天主經抱抱天主腳.但當得知比利時 Bruges 有間 Basilica of the Holy Blood 聖血教堂保存住耶穌嘅血,我想去朝一朝聖.
成個教堂都可以影相,唯獨聖血遺物唔影得,借 Visit Bruges 嘅圖
參考下.係見到支聖血遺物嘅時候,突然間有一種好莫名嘅感動:世上有一個人,影嚮力之大係無論教徒與否,世界各地都總有人細細個就聽過你個名,仲要真真正正千古留名.其實當時耶穌本人有無諗過自己會有咁大影嚮力呢?
我相信每個人無論幾不經意嘅行為同決定,都會影嚮到身邊嘅人同事.曾經係制服團體做過小小的 Leader,印象當時對小朋友隊員都無刻意去灌輸咩意識同知識,始終當時都只係十幾歲𡃁妹,自己都少不更事.長大後突然有一日,曾經嘅小朋友隊員留言同我講:「多謝你,你以前教過我嘅野,我一世都會記得.」呢番說話睇到我眼濕濕好感動,之但係,我真係記唔起到底我教過佢乜.同時我又醒覺,原來就算我唔係權威名人 KOL,甚至只係一個十幾歲嘅𡃁妹,一言一行其實都影嚮到身邊嘅人.
幾年前成功考入 Cadet Program 當然可喜可賀,但我無諗到原來呢件事 inspire 到身邊唔止一位朋友醒覺做機師原來並非遙不可及,重新出發去追尋佢地嘅飛行夢.
雖則自問無本事做到耶穌般千古留名,但我希望我僅有嘅影嚮力,可以係身邊人嘅生命中帶黎少少正面嘅改變.如果我曾經影嚮過你,話俾我聽呀!希望係好事 :P


text:
喺科技發達嘅年代,除咗有各式各樣嘅社交平台之外,仲有唔少新興嘅交友App.而大家又有無諗過喺寵物嘅世界都會有社交平台同交友App?事實喺有㗎!
以下喺3個寵物交友嘅小貼士:
1. 選用多元化嘅寵物交友App
PetNfans喺全港首個流動寵物資訊交流平台,集分享,資訊同交友於一身嘅手機App,可於App Store同Google Play下載.PetNfans嘅News Feeds會有好多主人分享佢哋同寵物嘅生活照,如果想了解更多仲可以追蹤對方嘅戶口或加為朋友互相留言添 .
2. 製造驚喜
主人除咗可以搵Lalamove嘅Van仔一次過車哂喺寵物店買嘅糧食同日常用品返屋企之外,仲可以搵Lalamove嘅電單車速遞服務隨時隨地為您嘅寵物朋友送上寵物糧食或日常用品,製造一份驚喜啊!
3. 戶外活動
講到尾,寵物唔會識自己玩交友App,所以喺PetNfans互動後不防帶埋寵物到戶外一齊玩啦!於Lalamove手機App落單時喺「特別要求」到揀選「寵物」就得㗎啦!Lalamove服務範圍覆蓋香港,九龍,新界區,主人想帶寵物去邊到玩都無問題!輸入起點及終點後,Lalamove手機App會即時自動計算基本路費,收費十分透明.相比起其他交通工具,價格同舒適度都勝人一籌.


text:
今日放工後原本係約咗明仔同佢個 friend 阿月去銅鑼灣間Bakery Shop度睇吓啲整西點嘅材料,但係佢 check 過間嘢 6:00pm 就閂門,見咁鬼早收,我哋會好趕,所以佢就 SMS 我,叫我改去尖沙咀.陪佢哋行咗一陣街,跟住就去咗美麗華商場入面嘅諾士佛階間 Mai Thai Cuisine 度食嘢.
由於我好少出街食,所以我多數都係 "就" 人哋口味同選擇,返正我都係一個唔識食嘅人,幾乎食得落肚嘅就好食 o架啦,所以點菜呢啲咁傷腦筋嘅工作多數都唔駛我做,加上明仔之前已經喺度食過一次,呢個重任就梗係交俾佢嚟負責啦!佢總共點咗四個餸,一個飯,一個包.
碟炒青口香噴噴,好惹味,我好鍾意佢有一種好特別嘅香味,唔知係咪啲新鮮金不換嘅味道呢?明仔就一味話好辣,但係我就唔覺辣,如果再辣啲仲好味呀,可能我比較食得辣啦.
呢碟串燒雞沙爹就無乜特別,而且個醬汁又細碗,我都唔係幾好意思猛咁 "拔",不過阿月個提議都幾好,佢叫我哋不如落啲青口汁仲好啦,果然成條串燒沙爹即刻唔同哂風味.
炸烤雞就更加無乜驚喜,同中菜裡面嘅炸子雞無乜分別,只係無咗南乳味同多咗個甜酸醬,同埋我食果舊疑似雞脾嘅物體就唔係好熟,仲有少少粉紅色,就係因為咁,所以食落口就好滑囉!
至於呢碟蝦膏炒飯就唔係好夠味,學明仔話齋,應該係叫佢上次食嘅香葉肉碎炒飯會好食啲,不過反而呢碟飯俾到我少少驚喜喎.
因為食咗咁多濃味嘅嘢,所以我就夾咗啲青瓜絲嚟食,諗住清一清個口,點知一食落去,覺得非常之好食,酸酸哋,好醒胃,但係就覺得好奇怪,點解一啲青瓜味都無呢,後來發覺應該係泰國青芒果,我同佢哋講咗之後,佢哋就即刻試吓,兩條友仔仲話正 o添,明仔就仲衰,佢話以為只係用嚟伴碟嘅青瓜,所以唔吼佢,早知我就唔出聲,一個人食哂佢啦,哈哈!講笑啫,我都唔係啲獨食嘅人.
碟鐵板黑汁蝦膏炒通菜都幾香,幾惹味,不過就鹹咗啲,但係我哋食完都唔知邊啲係黑汁!?究竟有無落到都唔知道.
呢個蒜茸包係明仔極力推介,佢話啲蒜茸唔係一般嘅蒜茸醬,而係一粒一粒,即係好似避風塘菜式果隻.個法包都焗得幾脆,幾香口,不過我就覺得肥膩咗啲啦.
食到最後,當然係要食番個 dessert 先至叫做完整嘅一餐啦,阿月就叫咗個泰式經典甜品椰汁芒果黑糯米,啲糯米好煙韌,啲椰醬就唔係好夠甜,不過勝在佢係熱食嚟,唔係凍食,所以都加番少少分俾佢!
食完飯,我哋就喺附近行咗一陣,行行吓我就覺得個肚有少少痛痛哋,返到屋企就即刻痾,唔知係咪街外嘢始終較肥膩,加埋飲咗啲凍水攪到肚瀉,定係食咗果舊唔係好熟嘅雞呢?


text:
四人桌遊推薦 | 4 人 Board Game
最近疫情又嚴重咗,政府亦都呼籲大家盡量減少聚會.個個放假都唔出街,幾個人留喺屋企做咩好?玩4 人 board game都係一個唔錯選擇.「開Game啦」今次精選咗5副四人桌遊推薦俾大家,等大家喺在家抗疫期間,都可以揀到副啱你哋嘅四人桌遊 .
提提你:今次介紹嘅四人桌遊唔係只可以4個人玩㗎,大家可以參考遊戲建議遊玩人數.
1. 卡坦島
要數四人桌遊入面,最經典嘅島嶼建設遊戲非《卡坦島》莫屬,屬於策略遊戲嘅《卡坦島》,玩家要喺桌遊入面扮演卡坦島嘅新移民,拓荒開墾自己嘅領土.玩家會輪流擲骰,決定邊個板塊可以生產資源,令遊戲增加變數.雖然話係4 人 board game,不過其實3至4人玩都可以.
2. 卡卡頌
小編玩四人桌遊經驗唔多,不過跟住落嚟要介紹嘅就係我人生第一副接觸嘅4 人 board game ,佢就係《卡卡頌》.聽到係第一副接觸嘅四人桌遊都知佢係有返啲歷史啦,2000年出嘅《卡卡頌》玩法較近年出嘅4 人 board game玩法簡單,玩家輪流放置地圖版塊,利用完成道路,城堡,修道院同佔領農田放自己嘅「小米」人仔爭取分數.
3. 璀璨寶石
四人桌遊推薦又點少得得獎board game,《璀璨寶石》喺 2014 年榮獲Golden Geek Board Game of the Year.《璀璨寶石》可以喺四人桌遊入面脫穎而係因為雖然玩法簡單,其實背後係好考玩家嘅邏輯思考同手牌分配,需要做好策略管理,先可以贏出.玩家要收集寶石,再用對應嘅寶石換成發展卡,再以發展卡上嘅獎勵換取貴族的板塊,喺轉換之中獲得分數.
4. 多米諾王國
《多米諾王國》就咁聽個名係咪唔知呢副4 人 board game玩咩呢?「多米諾」其實就係Domino(骨牌).相對2人同3人模式,以四人桌遊模式玩《多米諾王國》就可以使用全部 48 個骨牌.喺第一場遊戲開始前,玩家要先組裝 4 個小城堡,遊戲目標係玩家要將骨牌連接,建造 5x5 大細嘅王國,從以獲得最多分數.
5. 骰子街
四人桌遊推薦又點少得《骰子街》,以日本背景作為遊戲主題,玩家會輪流擲骰,獲取收入同進行建設,目標係鬥快起好所有地標建築.《骰子街》嘅卡牌設計非常精美,行日本風路線,夠晒文青.雖然話係4 人 board game,但只要加擴充係可以5個人一齊玩,唔局限喺四人桌遊之中.
唔知四人桌遊推薦入面邊副board game最吸引到你呢?有興趣就快啲襯買滿$500免運費優惠,將四人桌遊帶返屋企啦.


text:
如果想人生賺更多升更高層次 唔該大學簡醫療專科 未讀既唔該轉志願 讀緊既不如考慮下轉科
只要係香港做野 那怕人工最底既MLT 學術性最低既NURSE 前途都係完勝純science
大家出黎畢業個起薪起碼爭一倍 唔好講咩要返shift要返紅日
大佬時薪爭一倍你做8粒鍾人地做4粒鍾 就同你相同人工
番一個月抵你兩個月 呢個仲要起薪 人地跟晒體制 每年穩定有得加人工
剩係今屆HA請人已經30K起 純science畢業你覺得要做幾多年前先追到
用番性質最接近既MLT比
有D地方根本MLT同普通SCI畢業兩班人做同一樣野 但人工就係爭一截
人地就係有個牌托住 呢樣冇得講 都唔係咁易改變既事
特別係肺炎之後好明顯全世界個風都係對醫療類投入更多
個差距只會越黎越明顯
研究乜春想做偉大科學家就唔洗幻想啦 香港你想研乜春 香港科研早就死撚左
就講最近肺炎D研究 好多都要個LAB搵醫生搵MLT托住個LAB
普通科你再努力都達唔到人地高度
去外國做? 咁你去外國讀大學啦 你估人地外國識你咩港大中大?
那怕係人地外國二三流既大學 佢地畢業生係當地搵工都吃香過你港大畢業去當地搵工
齋比學歷都好唔抵架
那怕你HKU science master 你都唔會高人工得過東華MLS 畢業既同齡人
哦 你認為上博士做政府scientist好似鬥得嬴?? 唔講個競爭
好地地你由大學畢業到你嘔完篇博士文你估要幾多年??
呢個時期人地MLT乜撚都唔讀乜撚職都唔升齋跳POINT已經同你差唔多
同埋 其實MLS畢業唔可以讀上去做scientist咩
香港地好多純SCI既職位其實MLS都APPLY得 你得佢又得,佢得你唔得
IN人見唔少三大畢業生 MASTER都畢業幾年先去讀HTC補番個MLT既HD 轉行做MLT
呢個現實讀緊書唔明,但出黎做野真係會明 興趣唔可以當飯食
大學名氣可以J4年 但職業生涯/你既人工 係可以跟你40年 如果你覺得前者重要既 去啦


text:
呢幾日政府不斷用一個大家都好陌生嘅詞語:「小區」,係咁話要喺深水埗同油尖旺做「小區檢測」.喺此前一年,政府都仲係講緊「社區檢測」.
大家隱約都感覺到(小區)係一個大陸用語,但其實並唔係換個講法咁簡單,因為佢同我哋用開嘅(社區)並唔係相等嘅字詞.
小區直譯自俄文MиkpopaйóH,Mиkpo解細小,paйóH就解地區.佢係特指蘇聯特別設計嘅一種住宅規劃區,有一定施工規則要遵守,例如唔可以超過80公頃.基本上共產主義國家都會沿用呢種概念去設計城市,大陸都唔例外.喺小區入邊有自己嘅公共設施同學校,相對上獨立運作,唔同小區之間嘅來往唔會咁頻繁,等交通負荷唔洗咁重,又容易實行共產式嘅集體管治.
但深水埗,油尖旺呢啲人口超過10萬嘅地區用「小區」嚟形容,香港人聽到就真係諗爆頭.因為香港尤其係九龍西發展咗過百年嘅歷史,地理上來往兩區行路都只係15分鐘,人又會跨區返工,返學,無論人口嘅密集,抑或人群流通嘅程度根本唔係蘇聯式嘅「小區」可以比擬.
唔好以為「小區」同「社區」只係一字之差,稱呼有別;呢種指鹿為馬嘅行徑,更反映抗疫觀念上正走上歪路.
香港一開始係用傳染病學同社會學嘅科學概念,叫「社區檢測」係有啲根據.因為現代人尤其城市人嘅社交接觸唔可以粗疏咁地理關係分類,尤其交通咁方便,一棟大廈嘅人好容易已經一日去勻十八區.現代嘅「社區」其實係以血緣,鄰里,朋友關係同文化構成嘅群體,所以香港一直都會搵「群組」去做檢測,例如有跳舞群組,打邊爐家族等,都有助搵出源頭,阻截病源同埋搵出傳變關係.
但而家香港有現代方法唔用,盲從大陸嗰套,當社區係小區咁以地域劃分;然而油尖旺同深水埗正正就係全世界人口最密集同流動嘅地區,根本唔係捉一兩棟大廈嘅人檢測晒,隔離晒就可以阻截.反而喺呢啲會跨區返工,但同鄰居老死不相往來嘅地區,製造不必要嘅恐慌.
一味跟大陸口風叫「小區」,唔單止係語言上不知所云,奇奇怪怪,更加會令抗疫嘅方向一榻糊塗,離晒大譜.市民要自救,就唔好亂跟呢啲歪風,知多啲概念,喺社區上講返多啲人話.


text:
台灣嘅陸生聯招會日前公布2020年嘅收生統計,原來呢年係2011年開放大陸學生就讀而來人數最低.碩士以上人數減半,由2019年嘅1289跌至573人,而學士收生人數更加由2019年嘅970人跌至0人!總幹事張鴻德話:「陸生將會消失於台灣校園.」
陸生聯招會張鴻德話,呢啲都係中國教育部嘅決定,而佢哋都冇回應台灣嘅招生計劃.所以而家收嘅學生,都係喺台灣讀緊書,諗住繼續喺台灣繼續讀嘅大陸學.佢話大陸嘅大學近年都搶收台灣高中生,雙方應該對等先啱.如果呢批舊生畢業之後,「源頭遭卡,陸生將會消失於台灣校園.」
文化大學教務長方元沂就話,大陸學生唔嚟,校內服務大陸學生嘅小組都縮減人手,調去其他部門.文化大學學生數眾多學校,影響唔大,但估計對規模小嘅私校衝擊都幾大.其他台灣大學嘅發言人就話,會推動國際化,招收返啲歐美地區同南面國家去抵銷呢啲衝擊.
至於香港及澳門就未有受大陸禁台政策影響.根據統計,每年都有近2,000個香港學生報讀台灣大學,但喺2020年就有高達4097名港生報名.
中國大陸舊年宣布不再開放陸生赴台就學,淨係俾喺台灣讀緊學士,碩士嘅陸生升讀更高學位;相反,大陸就冇改動台灣學生去大陸讀書嘅政策.台灣教育部表示,教育部沒鼓勵國人赴陸,主因係大陸大學參差不齊,唔會承認部分學校嘅學歷.而且當地就學環境有好多政治介入,言論同審查干涉,呼籲學生如果真係去就小心啲,保障同維護自己嘅權益.


text:
https://trends.google.com/trends/trendingsearches/daily?geo=HK
從事後角度睇返 佢唔係跌出top10 佢係直頭唔見左
其實Google去判斷邊個關鍵字最Hit有好多準則
根據我ge觀察個字係浮動ge
即係同一件事 可以有唔同關鍵字去表達
例如曾經有『叱咤樂壇流行榜』上過榜, 但一個鐘之後姜濤拎左最受歡迎男歌手之後,
就被『姜濤』取代左『叱咤樂壇流行榜』, 因為大家果一刻大家最關注ge係佢得獎感言
所以咩字上榜 係好time critical同埋一切係Google決定邊個最relevant.
以『打疫苗』為例, 我留意到而家事後望返 排第4 ge『汪明荃』有同『打疫苗』有關, 我覺得從事後解釋返 係『打疫苗』當中ge部分搜尋量被歸量左去『汪明荃』 而同時第5位ge『袁國勇』都可能瓜分左部分『打疫苗』ge search count
同埋根據我地ig睇返當日點解『打疫苗』咁HIT係因為「打疫苗送凱滙」,
而家事後睇返Google 5月28號第13位『觀塘凱滙』入面其實放左d 5月29號ge新聞同5月30號ge新聞
事後去睇可能其實Google將5月29號ge『打疫苗』search count歸類左去5月28號ge『觀塘凱滙』
Google如何決定邊個字係當下最HIT我係唔知道
我可以向你保證ge係 我地真係一定唔會影響個排序
出現資料唔準確係因為熱門ge野係浮動 可以變黎變去
希望可以釋除你ge疑慮!